**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БОЛОН ИННОВАЦ, ЦАХИМ БОДЛОГЫН БАЙНГЫН**

**ХОРООНЫ 10 ДУГААР САРЫН 27-НЫ ӨДӨР /ЛХАГВА**

**ГАРАГ/-ИЙН ХАМТАРСАН ХУРАЛДААНЫ ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| **1.** | **Хуралдааны товч тэмдэглэл:** | 1-10 |
| **2.** | **Хуралдааны дэлгэрэнгүй тэмдэглэл** | 11-60 |
|  | 1*.***Хүний хувийн мэдээлэл хамгаалах тухай хуулийн төслийн шинэчилсэн найруулга** /Засгийн газар 2021.05.19-ний өдөр өргөн мэдүүлсэн, **анхны хэлэлцүүлэг**/ | 11-30 |
|  | 2.**Цахим гарын үсгийн тухай хуулийн төслийн шинэчилсэн найруулга** /Засгийн газар 2021.05.19-ний өдөр өргөн мэдүүлсэн, **анхны хэлэлцүүлэг**/ | 30-60 |

***Монгол Улсын Их Хурлын 2021 оны намрын ээлжит чуулганы***

***Хууль зүйн болон Инновац, цахим бодлогын байнгын***

***хорооны 10 дугаар сарын 27-ны өдөр /Лхагва гараг/-ийн***

***хамтарсан хуралдааны товч тэмдэглэл***

Хууль зүйн байнгын хорооны дарга С.Бямбацогт ирц, хэлэлцэх асуудлын дарааллыг танилцуулж, хамтарсан хуралдааныг даргалав.

*Хуралдаанд ирвэл зохих 29 гишүүнээс 15 гишүүн хүрэлцэн ирж, 51.7 хувийн ирцтэйгээр хуралдаан 09 цаг 23 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: Н.Алтанхуяг, Э.Бат-Амгалан, Т.Доржханд, Ц.Идэрбат, Б.Энх-Амгалан;*

*Эмнэлгийн чөлөөтэй:Ч.Ундрам;*

*Тасалсан: Н.Ганибал.*

***Нэг.Хүний хувийн мэдээлэл хамгаалах тухай хуулийн төслийн шинэчилсэн найруулга*** */Засгийн газар 2021.05.19-ний өдөр өргөн мэдүүлсэн,* ***анхны хэлэлцүүлэг****/*

Хэлэлцэж буй асуудалтай холбогдуулан Хууль зүй, дотоод хэргийн яамны Төрийн нарийн бичгийн дарга Б.Баасандорж, мөн яамны Хууль зүйн бодлогын газрын дарга П.Сайнзориг, Мэдээллийн технологийн газрын дарга Д.Ган-Эрдэнэ, Хүний эрхийн Үндэсний Комиссын гишүүн Д.Сүнжид, Харилцаа холбоо, мэдээллийн технологийн газрын Мэдээллийн технологийн бодлого зохицуулалтын газрын дарга Б.Билэгдэмбэрэл, Тагнуулын ерөнхий газрын Мэдээллийн аюулгүй байдлын газрын Хэлтсийн дарга Д.Ганзориг, Цахим хөгжлийн үндэсний хорооны Ажлын албаны дарга С.Тэнгис, Мэдээллийн холбооны операторуудын ассоциацийн гүйцэтгэх захирал У.Тамир нар оролцов**.**

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Төгсцэнгэл, мөн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг, Инновац, цахим бодлогын байнгын хороо хариуцсан ахлах зөвлөх П.Батбаатар, референт Б.Золбоо нар байлцав.

Хуулийн төслийг анхны хэлэлцүүлэгт бэлтгэсэн талаар ажлын хэсгийн санал, дүгнэлтийг ажлын хэсгийн ахлагч, Улсын Их Хурлын гишүүн Н.Учрал танилцуулав.

***Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу*** *Хүний хувийн мэдээллийг хамгаалах тухай хуулийн төслийн шинэчилсэн найруулгын төслийг зүйл бүрээр хэлэлцэв.*

Төслийн 1, 2 дугаар зүйлтэй холбогдуулан Улсын Их Хурлын гишүүдээс асуулт, санал гараагүй болно.

Төслийн 3, 4 дүгээр зүйлтэй холбогдуулан Улсын Их Хурлын гишүүн Ш.Адьшаа, Ц.Сэргэлэн, Ш.Раднаасэд, Ц.Мөнх-Оргил нарын тавьсан асуултад ажлын хэсгийн ахлагч, Улсын Их Хурлын гишүүн Н.Учрал, Хууль зүй, дотоод хэргийн яамны Төрийн нарийн бичгийн дарга Б.Баасандорж, мөн яамны Хууль зүйн бодлогын газрын дарга П.Сайнзориг нар хариулж, тайлбар хийв.

Улсын Их Хурлын гишүүн Ц.Мөнх-Оргил хуулийн төсөлтэй холбогдуулан бичгээр гаргасан саналаа тайлбарлав.

**С.Бямбацогт:** Улсын Их Хурлын гишүүн Ц.Мөнх-Оргилын гаргасан, Төслийн 3.3.1 дэх заалтын “хамтран амьдрагчид” гэснийг хасах гэсэн саналыг дэмжье гэсэн санал хураалт явуулъя.

Зөвшөөрсөн: 16

Татгалзсан: 3

Бүгд: 19

84.2 хувийн саналаар дэмжигдлээ.

**С.Бямбацогт:** Улсын Их Хурлын гишүүн Ц.Мөнх-Оргил, Ж.Сүхбаатар, Х.Нямбаатар нарын гаргасан, Төслийн 3.4 дэх хэсгийг “Гүйцэтгэх ажлын тухай хуулиар тусгайлан зохицуулснаас бусад хувь хүний нууцтай холбоотой харилцааг энэ хуулиар зохицуулна.” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 15

Татгалзсан: 4

Бүгд: 19

78.9 хувийн саналаар дэмжигдлээ.

**С.Бямбацогт:** Төслийн 4 дүгээр зүйлийн4.1.1 дэх заалтын “иргэний бүртгэлийн дугаар,” гэсний дараа “хөрөнгө,” гэж нэмж, 4.1.6 дахь заалт, 8 дугаар зүйлийн 8.5 дахь хэсгийн “Иргэний хуулийн 16, 17, 18, 19 дүгээр зүйлд,” гэснийг “Иргэний хуулийн 17, 18, 19 дүгээр зүйлд, хуульд өөрөөр заагаагүй бол мөн хуулийн 16 дугаар зүйлд заасан” гэж тус тус өөрчилж, мөн зүйлийн 4.1.2, 4.1.3, 4.1.4, 4.1.5 дахь заалтыг доор дурдсанаар өөрчлөн найруулах:

“4.1.2.“хүний эмзэг мэдээлэл” гэж хүний үндэс угсаа, шашин шүтлэг, итгэл үнэмшил, эрүүл мэнд, захидал харилцаа, генетик болон биометрик мэдээлэл, тоон гарын үсгийн хувийн түлхүүр, ял эдэлж байгаа болон ял эдэлсэн эсэх, бэлгийн болон хүйсийн чиг баримжаа, илэрхийлэл, бэлгийн харьцааны талаарх мэдээллийг;

4.1.3.“мэдээлэл цуглуулах” гэж Нийтийн мэдээллийн тухай хуулийн 4.1.6-д заасныг;

4.1.4.“мэдээлэл боловсруулах” гэж Нийтийн мэдээллийн тухай хуулийн 4.1.5-д заасныг;

4.1.5.“мэдээлэл ашиглах” гэж Нийтийн мэдээллийн тухай хуулийн 4.1.4-д заасныг;” гэснийг дэмжье гэсэн санал хураалт явуулъя.

Зөвшөөрсөн: 13

Татгалзсан: 5

Бүгд: 18

72.2 хувийн саналаар дэмжигдлээ.

Төслийн 5 дугаар зүйлтэй холбогдуулан Улсын Их Хурлын гишүүн Д.Ганбатын тавьсан асуултад ажлын хэсгийн ахлагч, Улсын Их Хурлын гишүүн Н.Учрал хариулж, тайлбар хийв.

“Хүний хувийн мэдээлэл хамгаалах тухай” хуулийн шинэчилсэн найруулгын төсөлтэй холбогдуулан Улсын Их Хурлын гишүүн, Улсын Их Хурал дахь Ардчилсан намын бүлгийн дарга Д.Ганбат ажлын 5 өдрийн завсарлага авах тухай мэдэгдэж, уг асуудлаар завсарлага авав./10:29/

***Хоёр.Цахим гарын үсгийн тухай хуулийн төслийн шинэчилсэн найруулга*** */Засгийн газар 2021.05.19-ний өдөр өргөн мэдүүлсэн,* ***анхны хэлэлцүүлэг****/*

Хэлэлцэж буй асуудалтай холбогдуулан Хууль зүй, дотоод хэргийн яамны Төрийн нарийн бичгийн дарга Б.Баасандорж, мөн яамны Хууль зүйн бодлогын газрын дарга П.Сайнзориг, Мэдээллийн технологийн газрын дарга Д.Ган-Эрдэнэ, Хүний эрхийн Үндэсний Комиссын гишүүн Д.Сүнжид, Харилцаа холбоо, мэдээллийн технологийн газрын Мэдээллийн технологийн бодлого зохицуулалтын газрын дарга Б.Билэгдэмбэрэл, Тагнуулын ерөнхий газрын Мэдээллийн аюулгүй байдлын газрын Хэлтсийн дарга Д.Ганзориг, Цахим хөгжлийн үндэсний хорооны Ажлын албаны дарга С.Тэнгис, Мэдээллийн холбооны операторуудын ассоциацийн гүйцэтгэх захирал У.Тамир нар оролцов**.**

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Төгсцэнгэл, мөн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг, Инновац, цахим бодлогын байнгын хороо хариуцсан ахлах зөвлөх П.Батбаатар, референт Б.Золбоо нар байлцав.

Хуулийн төслийг анхны хэлэлцүүлэгт бэлтгэсэн талаар ажлын хэсгийн санал, дүгнэлтийг ажлын хэсгийн ахлагч, Улсын Их Хурлын гишүүн Н.Учрал танилцуулав.

Төслийн 1, 5, 6, 7, 10, 11, 12, 15, 27 дүгээр зүйлтэй холбогдуулан Улсын Их Хурлын гишүүн С.Бямбацогт, Ц.Мөнх-Оргил, Ц.Мөнхцэцэг, Ш.Раднаасэд, Ц.Сэргэлэн, Ж.Чинбүрэн нарын тавьсан асуултад ажлын хэсгийн ахлагч, Улсын Их Хурлын гишүүн Н.Учрал, Хууль зүй, дотоод хэргийн сайд Х.Нямбаатар, Хууль зүй, дотоод хэргийн яамны Төрийн нарийн бичгийн дарга Б.Баасандорж, мөн яамны Хууль зүйн бодлогын газрын дарга П.Сайнзориг, Цахим хөгжлийн үндэсний хорооны Ажлын албаны дарга С.Тэнгис нар хариулж, тайлбар хийв.

***Нэг.Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу*** *Цахим гарын үсгийн тухай хуулийн төслийн шинэчилсэн найруулгын төслийг зүйл бүрээр хэлэлцэв.*

**С.Бямбацогт:** 1.Төслийн 4 дүгээр зүйлийн 4.1.2 дахь заалтын "ашиглахтай” гэснийг “ашиглах, аюулгүй байдлыг хангахтай” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 11

Татгалзсан: 7

Бүгд: 18

61.1 хувийн саналаар дэмжигдлээ.

2.Төслийн 6 дугаар зүйлийн 6.2.3 дахь заалтын “мэдээлэл болон тоон гарын үсэгт өөрчлөлт оруулсан" гэснийг "мэдээлэлд өөрчлөлт оруулсан” гэж өөрчилж, төсөлд доор дурдсан агуулгатай 6.6 дахь хэсэг нэмэх:

“6.6.Мэдээллийн системд хүн, хуулийн этгээдийг таньж баталгаажуулах зорилгоор тоон гарын үсгийг ашиглаж болно.” гэсэн саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 8

Бүгд: 18

55.6 хувийн саналаар дэмжигдлээ.

З.Төслийн 9 дүгээр зүйлийг доор дурдсанаар өөрчлөн найруулах:

“9 дүгээр зүйл.Цагийн бүртгэл

9.1.Цахим мэдээлэлд тоон гарын үсэг зурагдсан хугацаа, мэдээллийн бүрэн бүтэн байдлыг тогтоох зорилгоор цагийн бүртгэл хөтөлнө.

9.2.Тоон гарын үсэг зурахад ашиглах мэдээллийн систем нь цагийн бүртгэлийн системтэй холбогдсон байна.

9.3.Цагийн бүртгэл хөтлөх үйл ажиллагаа хараат бус, хөндлөнгийн байна.

9.4.Цагийн бүртгэлийн систем нь Харилцаа холбооны зохицуулах хорооноос тодорхойлсон сүлжээний цагийн сервертэй холбогдсон байна.

9.5.Цагийн бүртгэл хөтлөх, аюулгүй байдлыг хангахад тавигдах шаардлагыг цахим хөгжил, харилцаа холбооны асуудал эрхэлсэн төрийн захиргааны төв байгууллага батална.

9.6.Тоон гарын үсгээс бусад хэлбэрийн цахим гарын үсэг зурахад ашиглах мэдээллийн систем нь цагийн бүртгэлийн системтэй холбогдож болно.” гэсэн саналыг дэмжье гэсэн санал хураалт явуулъя.

Зөвшөөрсөн: 12

Татгалзсан: 6

Бүгд: 18

66.7 хувийн саналаар дэмжигдлээ.

4.Улсын Их Хурлын гишүүн С.Бямбацогт, Ц.Мөнх-Оргил нарын гаргасан, Төслийн 11 дүгээр зүйлийн 11.1 дэх хэсгийн хуулийн этгээдэд “гурван жил” гэснийг “таван жил” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 8

Бүгд: 18

55.6 хувийн саналаар дэмжигдлээ.

5.Төслийн 14дүгээр зүйлд доор дурдсан агуулгатай 14.2.4дэх заалт нэмэх:

“14.2.4.тоон гарын үсэг, цахим тамга хэрэглэхдээ энэ хуулийн 10.3-т заасан хязгаарлалт тогтоох;” гэсэн саналыг дэмжье гэсэн санал хураалт явуулъя.

Зөвшөөрсөн: 11

Татгалзсан: 7

Бүгд: 18

61.1 хувийн саналаар дэмжигдлээ.

6.Төслийн 16 дугаар зүйлийн 16.6 дахь хэсгийн “гэрээ байгуулж болно” гэснийг “гэрээ байгуулна.” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 13

Татгалзсан: 7

Бүгд: 20

1. хувийн саналаар дэмжигдлээ.

7.Төслийн 20 дугаар зүйлийн 20.2.6 дахь заалтыг доор дурдсанаар өөрчлөн найруулж, 20.2.6, 20.2.7 дахь заалт болгох:

“20.2.6.энэ хуулийн 13.1-д заасан сангийн тасралтгүй ажиллах нөхцөлийг бүрдүүлэх;

20.2.7.гэрчилгээний үндэсний сан болон бусад гэрчилгээжүүлэх байгууллагын мэдээллийн сантай тасралтгүй мэдээлэл солилцдог байх;” гэсэн саналыг дэмжье гэсэн санал хураалт явуулъя.

Зөвшөөрсөн: 13

Татгалзсан: 7

Бүгд: 20

65.0 хувийн саналаар дэмжигдлээ.

8.Төслийн 20 дугаар зүйлийн 20.2.14 дэх заалтыг хасах гэсэн саналыг дэмжье гэсэн санал хураалт явуулъя.

Зөвшөөрсөн: 13

Татгалзсан: 7

Бүгд: 20

65.0 хувийн саналаар дэмжигдлээ.

9.Төслийн 21 дүгээр зүйлийн 21.2 дахь хэсгийг доор дурдсанаар өөрчлөн найруулах:

“21.2.Тусгай зөвшөөрөл эзэмшигч нь дараах үүргийг гүйцэтгэх бүтэц, зохион байгуулалт, хүний нөөцтэй байна:

21.2.1.хүн, хуулийн этгээдийн хүсэлтийг хүлээн авах, мэдээллийн үнэн зөв эсэхийг шалгах;

21.2.2.гэрчилгээний мэдээллийн санд гэрчилгээ олгосон, түүнийг түдгэлзүүлсэн, сэргээсэн, хүчингүй болгосон талаарх мэдээллийг оруулах, мэдээллийн санг тасралтгүй ажиллуулах;

21.2.3.энэ хуулийн 20.2.12-т заасан үүргийг гүйцэтгэх;

21.2.4.энэ хуулийн 22.1-д заасны дагуу мэдээллийг нээлттэй болгох;

21.2.5.хүсэлт гаргагчийн хувийн түлхүүрийг хуулбарлаж авахгүй байх.” гэсэн саналыг дэмжье гэсэн санал хураалт явуулъя.

Зөвшөөрсөн: 12

Татгалзсан: 6

Бүгд: 18

66.7 хувийн саналаар дэмжигдлээ.

10.Төслийн 23 дугаар зүйлийн “23.3” дахь хэсгийг 5 дугаар зүйлд шилжүүлэн “5.3” дахь хэсэг болгох гэсэн саналыг дэмжье гэсэн санал хураалт явуулъя.

Зөвшөөрсөн: 13

Татгалзсан: 5

Бүгд: 18

72.2 хувийн саналаар дэмжигдлээ.

11.Төслийн 25 дугаар зүйлийн 25.1.3 дахь заалтын “санхүү-эдийн засаг, техникийн чадавх болон мэргэжлийн хүний нөөцийн талаарх мэдээлэл" гэснийг “энэ хуулийн 24.1.2-т заасан шаардлагыг хангасан талаарх мэдээлэл” гэж өөрчилж, 25.2 дахь хэсгийг хасах гэсэн саналыг дэмжье гэсэн санал хураалт явуулъя.

Зөвшөөрсөн: 11

Татгалзсан: 7

Бүгд: 18

61.1 хувийн саналаар дэмжигдлээ.

12.Төслийн 26 дугаар зүйлийн 26.2.1 дэх заалтын “энэ тухай тодорхойлолтыг” гэснийг “бүртгэл хийгдсэн баримтыг” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 13

Татгалзсан: 5

Бүгд: 18

* 1. хувийн саналаар дэмжигдлээ.

13.Төслийн 27 дугаар зүйлийн 27.4 дэх хэсгийн “гаргана” гэснийг “гаргаж, тусгай зөвшөөрөл эзэмшигчид мэдэгдэнэ.” гэж, 27.2, 27.3 дахь хэсэг, 27.3.1, 27.3.2 дахь заалтыг нэгтгэн доор дурдсанаар өөрчлөн найруулах:

“27.2.Тусгай зөвшөөрөл эзэмшигч тусгай зөвшөөрлийн хугацаа дуусахаас гурван сарын өмнө хугацааг сунгуулах тухай хүсэлтийг улсын тэмдэгтийн хураамж төлсөн баримтын хамт цахим хөгжил, харилцаа холбооны асуудал эрхэлсэн төрийн захиргааны төв байгууллагад гаргана.” гэсэн саналыг дэмжье гэсэн санал хураалт явуулъя.

Зөвшөөрсөн: 14

Татгалзсан: 4

Бүгд: 18

77.8 хувийн саналаар дэмжигдлээ.

14.Төслийн 28 дугаар зүйлийн 28.1 дэх хэсгийн “мэргэжлийн хяналтын байгууллагын” гэснийг “улсын байцаагчийн” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 12

Татгалзсан: 5

Бүгд: 17

* 1. хувийн саналаар дэмжигдлээ.

15.Төслийн 29 дүгээр зүйлийн 29.1.4 дэх заалтын “удаа дараа буюу ноцтой зөрчсөн" гэснийг “удаа дараа эсхүл ноцтой зөрчсөн” гэж, 29.2 дахь хэсгийн “хүсэлт гаргаагүй бол харилцаа холбооны асуудал хариуцсан төрийн захиргааны байгууллага тусгай зөвшөөрлийг хүчингүй болгоно.” гэснийг “хүсэлт гаргаагүй бол тусгай зөвшөөрлийг хүчингүй болсонд тооцно.” гэж, 29.6 дахь хэсгийн “29.1-д” гэснийг “29.1.2, 29.1.3, 29.1.4, 29.1.5, 29.1.6, 29.1.7-д” гэж, мөн хэсгийн “харилцаа холбооны асуудал хариуцсан төрийн захиргааны байгууллагад" гэснийг “Захиргааны ерөнхий хуульд заасан журмын дагуу” гэж тус тус өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 7

Бүгд: 17

* 1. хувийн саналаар дэмжигдлээ.

16.Төслийн 31 дүгээр зүйлийн 31.1.1 дэх заалтын “төрөөс баримтлах бодлогыг” гэснийг "хөгжлийн бодлогын баримт бичгийг” гэж, 31.1.5 дахь заалтын “дэд бүтцийн стандартыг” гэснийг “дэд бүтцэд тавигдах шаардлагыг” гэж, 31.1.7, 31.1.8 дахь заалтын “тусгай зөвшөөрөл эзэмшигчийн үйл ажиллагаанд” гэснийг “тусгай зөвшөөрөл эзэмшигчийн энэ хуульд заасан үйл ажиллагаанд” гэж, 31.1.9 дэх заалтын “нэвтрүүлэхэд ашиглах программ хангамжийг бий болгох, тухай бүр сайжруулах арга хэмжээ авах” гэснийг “нэвтрүүлэх үйл ажиллагааны уялдаа, зохион байгуулалтыг хангах" гэж тус тус өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 12

Татгалзсан: 6

Бүгд: 18

66.7 хувийн саналаар дэмжигдлээ.

17.Төслийн 32 дугаар зүйлийн 32.1.6 дахь заалтын “бүртгэлийн нэгж байгуулах, түүнд тавигдах шаардлага, бүртгэлийн үйл ажиллагаа явуулахтай” гэснийг “энэ хуулийн 21 дүгээр зүйлд заасны дагуу бүртгэлийн үйл ажиллагаа явуулахтай” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 7

Бүгд: 17

* 1. хувийн саналаар дэмжигдлээ.

18.Төслийн 35 дугаар зүйлийн 35.1 дэх хэсгийн “2021 оны 11 дүгээр сарын 01-ний өдрөөс” гэснийг “2022 оны 03 дугаар сарын 01-ний өдрөөс” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 11

Татгалзсан: 6

Бүгд: 17

64.7 хувийн саналаар дэмжигдлээ.

Найруулгын санал:

**С.Бямбацогт:** 1.Төслийн 4 дүгээр зүйлийн 4.1.8 дахь заалтын “тоон гарын” гэсний дараа "үсгийн” гэж, 16 дугаар зүйлийн 16.4.1 дэх заалтын “цаасан" гэсний дараа “хэлбэрт байгаа” гэж тус тус нэмэх;

2.Төслийн 1 дүгээр зүйлийн 1.1 дэх хэсгийн “шаардлагыг тогтоох” гэснийг “шаардлага” гэж, 5 дугаар зүйлийн 5.1 дэх хэсгийн “хэлбэрийн” гэснийг “хэлбэрт байгаа" гэж, 12 дугаар зүйлийн 12.2 дахь хэсгийн “үйлчлэхгүй” гэснийг “хамаарахгүй" гэж, 14 дүгээр зүйлийн 14.3.5 дахь заалтын “гэрчилгээ болон холбогдох түлхүүрийг” гэснийг “хувийн түлхүүрийг” гэж, 16 дугаар зүйлийн 16.1 дэх хэсгийн “15.1-д” гэснийг “15.2-т” гэж, 17 дугаар зүйлийн 17.3 дахь хэсгийн “таних боломжтой үед” гэснийг “таньсны үндсэн дээр” гэж, 18 дугаар зүйлийн 18.1.6 дахь заалтын “14.4-т” гэснийг “14.3-т" гэж, 19 дүгээр зүйлийн 19.1.1 дэх заалтын “энэ хууль, холбогдох журамд” гэснийг “хууль, холбогдох журамд” гэж, 20 дугаар зүйлийн 20.3.3 дахь заалтын “материалд" гэснийг "баримт бичигт” гэж, 21 дүгээр зүйлийн 21.1 дэх хэсгийн “авах" гэснийг “олгох" гэж, 23 дугаар зүйлийн 23.1 дэх хэсгийн "тусгай зөвшөөрөлтэйгөөр” гэснийг “гэрчилгээ олгох үйл ажиллагаа эрхлэх зөвшөөрөл /цаашид “тусгай зөвшөөрөл" гэх/-тэйгээр” гэж, 23.2 дахь хэсгийн Гэрчилгээ олгох үйл ажиллагаа эрхлэх тусгай зөвшөөрөл /цаашид “тусгай зөвшөөрөл" гэхийг" гэснийг “Тусгай зөвшөөрлийг” гэж, 26 дугаар зүйлийн 26.2.3 дахь заалтын “материалыг” гэснийг “баримт бичгийг” гэж, 30 дугаар зүйлийн 30.1 дэх хэсгийн “эзэмшигчтэй холбоотой” гэснийг “эзэмшигчийн” гэж, 34 дүгээр зүйлийн 34.2 дахь хэсгийн “үйлчилж эхлэхээс” гэснийг “болохоос" гэж, зарчмын зөрүүтэй саналын томьёоллоор хөндөгдөөгүй төсөлд тусгагдсан “харилцаа холбооны асуудал хариуцсан төрийн захиргааны байгууллага” гэснийг тохиолдол бүрд “цахим хөгжил, харилцаа холбооны асуудал эрхэлсэн төрийн захиргааны төв байгууллага" гэж тус тус өөрчлөх;

З.Төслийн 10 дугаар зүйлийн 10.2.2 дахь заалт, 13 дугаар зүйлийн 13.2.1 дэх заалтын “тухайн хүний" гэснийг, 14 дүгээр зүйлийн 14.2.2 дахь заалтын “гэрчилгээний мэдээллийг” гэснийг, мөн зүйлийн 14.3.5 дахь заалтын “хуульд заасны дагуу” гэснийг, 16 дугаар зүйлийн 16.7 дахь хэсгийн “гэрээний загвар болон” гэснийг, 17 дугаар зүйлийн 17.4 дэх хэсгийн “гэрчилгээ эзэмшигч" гэснийг, 24 дүгээр зүйлийн 24.1.1 дэх заалтын “өөрийн" гэснийг тус тус хасах;

4.Төслийн талаарх саналын томьёолол дэмжигдсэнтэй холбогдуулан төслийн бүтэц, нэр томьёо, хэл найруулга, дэс дараалал, бүлэг, зүйл, заалтын дугаар, эшлэлийг нийцүүлж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 6

Бүгд: 16

* 1. хувийн саналаар дэмжигдлээ.

Цахим гарын үсгийн тухай хуулийн төслийн шинэчилсэн найруулгын төслийг зүйл тус бүрээр хэлэлцэж дууслаа.

***Хоёр.Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу*** *Цахим гарын үсгийн тухай хуулийн төслийн шинэчилсэн найруулгын төсөлтэй хамт өргөн мэдүүлсэн хуулийн төслүүдийг зүйл бүрээр хэлэлцэв.*

*1.Цахим гарын үсгийн тухай хууль хүчингүй болсонд тооцох тухай хуулийн төсөл*

Төслийн 1, 2 дугаар зүйлтэй холбогдуулан Улсын Их Хурлын гишүүдээс асуулт, санал гараагүй болно.

Хуулийн төслийг зүйл бүрээр хэлэлцэж дууслаа.

***2.****Улсын бүртгэлийн ерөнхий хуульд нэмэлт оруулах хуулийн төслийг зүйл бүрээр хэлэлцэв.*

Төслийн 1, 2 дугаар зүйлтэй холбогдуулан Улсын Их Хурлын гишүүдээс асуулт, санал гараагүй болно.

Хуулийн төслийг зүйл бүрээр хэлэлцэж дууслаа.

***3.****Улсын тэмдэгтийн хураамжийн тухай хуульд нэмэль оруулах тухай хуулийн төслийг зүйл бүрээр хэлэлцэв.*

Төслийн 1, 2 дугаар зүйлтэй холбогдуулан Улсын Их Хурлын гишүүдээс асуулт, санал гараагүй болно.

**С.Бямбацогт:** Төслийн 1 дүгээр зүйлийн 1 дэх заалт буюу 5.1.48 дахь заалтын дугаарыг "5.1.50" гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 7

Бүгд: 16

56.3 хувийн саналаар дэмжигдлээ.

Хуулийн төслийг зүйл бүрээр хэлэлцэж дууслаа.

***4.****Иргэний хуульд өөрчлөлт оруулах тухай хуулийн төслийг зүйл бүрээр хэлэлцэв.*

Төслийн 1, 2 дугаар зүйлтэй холбогдуулан Улсын Их Хурлын гишүүдээс асуулт, санал гараагүй болно.

**С.Бямбацогт:** Төслийн 1 дүгээр зүйлийн "хэсгийн” гэснийг “хэсэг, 43 дугаар зүйлийн 43.2.4 дэх заалтын" гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 7

Бүгд: 16

56.3 хувийн саналаар дэмжигдлээ.

Хуулийн төслийг зүйл бүрээр хэлэлцэж дууслаа.

Байнгын хорооноос гарах санал, дүгнэлтийг Улсын Их Хурлын гишүүн Н.Учрал Улсын Их Хурлын чуулганы нэгдсэн хуралдаанд танилцуулахаар тогтов.

Байнгын хорооны хуралдаанаар 2 асуудал хэлэлцэв.

*Хуралдаан 2 цаг 50 минут үргэлжилж, 29 гишүүнээс 22 гишүүн хүрэлцэн ирж, 75.9 хувийн ирцтэйгээр 12 цаг 13 минутад өндөрлөв.*

**Тэмдэглэлтэй танилцсан:**

ХУУЛЬ ЗҮЙН БАЙНГЫН

ХОРООНЫ ДАРГА С.БЯМБАЦОГТ

ИННОВАЦ, ЦАХИМ

БОДЛОГЫН БАЙНГЫН

ХОРООНЫ ДАРГА Н.УЧРАЛ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ

**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БОЛОН ИННОВАЦ, ЦАХИМ БОДЛОГЫН БАЙНГЫН**

**ХОРООНЫ 10 ДУГААР САРЫН 27-НЫ ӨДӨР /ЛХГАВА ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**С.Бямбацогт:**  Эрхэм гишүүдийнхээ энэ өдрийн амгаланг айлтгая. Байнгын хорооны гишүүдийн ирц хүрсэн тул Хууль зүйн болон Инновац, цахим бодлогын байнгын хорооны хамтарсан 2021 оны 10 дугаар сарын 27-ны өдрийн хуралдааныг нээснийг мэдэгдье.

Улсын Их Хурлын чуулганы хуралдааны дэгийн тухай хуулийн 39.4-д “Нэг хуулийн төслийг хэд хэдэн Байнгын хороогоор хэлэлцүүлэхээр хуваарилсан бол Байнгын хороо тухайн хуулийн төслийг хамтарсан хуралдаанаар хэлэлцэж болно.” гэж заасан. Түүний дагуу Хүний хувийн мэдээлэл хамгаалах тухай хуулийн төсөл болон хамт өргөн мэдүүлсэн хуулийн төслүүд, мөн Цахим гарын үсгийн хуулийн төслүүдийн шинэчилсэн найруулгын төслийг бас хамтад нь хэлэлцэх гэж байгаа юм.

Гишүүдийн ирцийг та бүхэнд танилцуулъя. Раднаасэд гишүүн ирсэн байна. Энх-Амгалан гишүүн чөлөөтэй. Адьшаа гишүүн ирсэн байна. Бямбацогт гишүүн ирсэн байна. Пүрэвдорж ирсэн байна. Алтанхуяг гишүүн чөлөөтэй. Сандаг-Очир гишүүн ирсэн байна. Энхбаяр гишүүн ирсэн байна. Мөнхцэцэг гишүүн ирсэн байна. Мөнх-Оргил гишүүн ирсэн байна. Сүхбаатар гишүүн ирсэн байна. Нямбаатар гишүүн ирсэн байна. Учрал гишүүн ирсэн байна. Хууль зүйн байнгын хорооноос. Учрал гишүүн давхцаж байгаа. Хууль зүйн байнга хороо, Инновац, цахим бодлогын байнгын хороо. Ганхуяг гишүүн ирсэн байна. Саранчимэг гишүүн ирсэн байна. Чинбүрэн гишүүн ирсэн байна. Батшугар гишүүн ирсэн байна. Бат-Амгалан гишүүн чөлөөтэй. Доржханд гишүүн гадаад томилолттой. Идэрбат гишүүн дотоод томилолттой байна. Ирцийг та бүхэнд танилцууллаа.

Хэлэлцэх асуудлыг та бүхэндээ танилцуулъя. 2 асуудал байгаа.

Нэгдүгээрт нь Хүний хувийн мэдээлэл хамгаалах тухай хуулийн төсөл болон хамт өргөн мэдүүлсэн хуулийн төслүүд /*Засгийн газар 2021 оны 5 дугаар сард өргөн мэдүүлсэн,* ***анхны хэлэлцүүлэг***/ хийнэ.

Хоёрдугаарт нь Цахим гарын үсгийн тухай хуулийн хуулийн шинэчилсэн найруулгын төсөл болон хамт бүрийн өргөн мэдүүлсэн хуулийн төслүүд /*Засгийн газар 2021 оны 5 дугаар сард өргөн мэдүүлсэн,* ***анхны хэлэлцүүлэг***/ хийнэ.

Хэлэлцэх асуудлаар саналтай гишүүд байна уу? Алга байна.

За хэлэлцэх асуудалдаа оръё. **Хүний хувийн мэдээлэл хамгаалах тухай хуулийн төсөл болон хамт дүрэн мэдүүлсэн хуулийн төслүүдээ анхны хэлэлцүүлэг явуулъя**.

Хуулийн төслийг Байнгын хорооны болон чуулганы нэгдсэн хуралдаанаар хэлэлцүүлэх санал, дүгнэлтийн төсөл боловсруулах үүрэг бүхий ажлын хэсгийг Улсын Их Хурлын гишүүн, Инновац, цахим бодлогын байнгын хорооны дарга Учрал гишүүн ахалж байгаа. Танилцуулгыг Учрал гишүүн хийнэ.

**Н.Учрал:** Байнгын хорооны дарга, эрхэм гишүүд ээ,

Монгол Улсын Засгийн газраас 2021 оны 5 дугаар сарын 19-ний өдөр Улсын Их Хуралд өргөн мэдүүлсэн Хүний хувийн мэдээлэл хамгаалах тухай хуулийн төслийн шинэчилсэн найруулгын төсөл болон хамт өргөн мэдүүлсэн хуулийн төслүүдийг чуулганы нэгдсэн хуралдаанаар хэлэлцэх эсэх асуудлыг 2021 оны 7 дугаар сарын 5-ны өдөр хэлэлцэж, анхны хэлэлцүүлэгт бэлтгүүлэхээр Хууль зүйн байнгын хороонд шилжүүлсэн.

Хүний хувийн мэдээлэл хамгаалах тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг Байнгын хорооны болон чуулганы нэгдсэн хуралдаанаар хэлэлцүүлэх хэлэлцүүлэгт бэлтгэх үүрэг бүхий ажлын хэсгийг Улсын Их Хурлын даргын 2021 оны 7 дугаар сарын 6-ны өдрийн 54 дүгээр тоот захирамжаар байгуулсан. Ажлын хэсгийн ахлагчаар Улсын Их Хурлын гишүүн Учрал, Ажлын хэсгийн бүрэлдэхүүнд Улсын Их Хурлын гишүүн Алтанхуяг, Анужин, Бат-Амгалан, Доржханд, Мөнхбаатар, Саранчимэг, Сүхбаатар, Цогтбаатар нарын гишүүд орж ажиллалаа.

Ажлын хэсэгт мэргэжил арга зүйн туслалцаа үзүүлэх үүрэг бүхий ажлын дэд хэсгийг 43 хүний бүрэлдэхүүнтэй байгуулсан бөгөөд ажлын дэд хэсэг өнгөрсөн хугацаанд 12 удаа хуралдсан. Ажлын хэсгийн гишүүд Тагнуулын ерөнхий газар, Харилцаа холбоо, мэдээлэл технологийн газар, Үндэсний дата төв, Улсын бүртгэлийн ерөнхий газрын үйл ажиллагаатай газар дээр нь очиж танилцсан болно.

Ажлын хэсэг хуулийн төслийг Монгол Улсын Үндсэн хууль болон бусад хуультай нийцүүлэх, хуулийн төслийн уялдааг хангах, нэр томьёо, хэл найруулга, агуулга, бүтцийн шинжтэй зарчмын зөрүүтэй саналын томьёоллыг бэлтгэн ажлын хэсгийн хуралдаанаар нэг бүрчлэн хэлэлцэж олонхын саналаар дэмжигдсэн дараах саналуудыг Байнгын хорооны хуралдаанд танилцуулж байна. Үүнд.

Нэг.Хуулийн төслийн нэр томьёог Нийтийн мэдээллийн тухай хуулийн төсөлтэй нийцүүлсэн бөгөөд хөрөнгийн мэдээллийг хүний эмзэг мэдээллээс хасаж, хүний хувийн мэдээлэлд хамруулахаар;

Хоёр.Иргэний хуулийн 16.3, 16.4-т бүрэн бус, чадамжтай иргэнд хувийн мэдээллээ ашиглах шаардлагатай тодорхой төрлийн эрхүүдийг нээж өгөх, тухайлбал, хоршооны гишүүн байх, банк зээлийн байгууллагатай харилцах;

Гурав.Төрийн байгууллагаас бусад хуулийн этгээд, хуулийн этгээдийн эрхгүй байгууллагад нээлттэй өгөгдлийг бий болгох асуудлыг нэмж тусгах;

Дөрөв.Сэтгүүл зүйн зорилгоор нийтийн ашиг сонирхлыг хамгаалах үүднээс мэдээллийг цуглуулж, боловсруулж, ашиглахдаа мэдээллийн эцсийн зөвшөөрлийг авахгүй байх талаар;

Тав.Хүний эрхийн Үндэсний Комисс Хүний хувийн мэдээлэл хамгаалах тухай хууль тогтоомжийн хэрэгжилтэд хяналт тавихдаа зөвлөмж, шаардлага хүргүүлэх;

Зургаа.Харилцаа холбооны асуудал хариуцсан төрийн захиргааны байгууллагыг цахим хөгжил, харилцаа холбооны асуудал эрхэлсэн төрийн захиргааны төв байгууллага болгох талаар;

Долоо.Монгол Улсын Их Хурлын гишүүн хуралдааны ирцэд бүртгүүлэх, санал хураалтыг явуулахад хүний биеийн давхцахгүй өгөгдөл ашиглах гэх мэт асуудлыг тусгалаа.

Дээр дурдсан зарчмын зөрүүтэй саналын томьёоллыг та бүхэнд тараасан болно. Ажлын хэсгээс гаргасан зарчмын зөрүүтэй саналын томьёоллыг хэлэлцэн шийдвэрлэж өгөхийг та бүхнээс хүсье.

**С.Бямбацогт:** Ажлын хэсгийн ахлагчид баярлалаа. Танилцуулга хийлээ. Улсын Их Хурлын даргын 54 дүгээр захирамжаар Нийтийн мэдээллийн тухай, Хүний хувийн мэдээлэл хамгаалах тухай, Кибер аюулгүй байдлын тухай, Цахим гарын үсгийн тухай хуулийн төслүүдийн шинэчилсэн найруулгын төсөл болон эдгээр төсөлтэй хамт өргөн мэдүүлсэн хуулийн төслүүдийг Байнгын хорооны болон нэгдсэн хуралдаанаар хэлэлцүүлэх бэлтгэл хангах үүрэг, ажлын хэсгийг байгуулсан байгаа. Ажлын хэсэг ахлагчаар Учрал гишүүн. Гишүүдээр Алтанхуяг, Анужин, Бат- Амгалан, Доржханд, Мөнхбаатар, Саранчимэг, Сүхбаатар, Цогтбаатар нарын гишүүд ажиллахаар томилогдсон. Ажлын хэсгийн нарийн бичгийн даргаар Хууль зүйн байнгын хорооны ахлах зөвлөх Үнэнбат ажиллаж байгаа.

Хэлэлцэж байгаа асуудалтай холбогдуулан хуралдаанд оролцож байгаа албан тушаалтнуудыг та бүхэнд танилцуулъя. Баасандорж Хууль зүй, дотоод хэргийн яамны Төрийн нарийн бичгийн дарга, Сүнжид, Хүний эрхийн Үндэсний Комиссын гишүүн, Сайнзориг Хууль зүй, дотоод хэргийн яамны Хууль зүйн бодлогын газрын дарга, Ган-Эрдэнэ Хууль зүй, дотоод хэргийн яамны Мэдээллийн технологийн газрын дарга, Билэгдэмбэрэл Харилцаа холбоо, мэдээллийн технологийн газрын Мэдээллийн технологийн бодлого зохицуулалтын газрын дарга, Тэнгис Цахим хөгжлийн үндэсний хорооны Ажлын албаны дарга, Ганзориг Тагнуулын ерөнхий газрын Мэдээллийн аюулгүй байдлын газрын хэлтсийн дарга, Тамир Мэдээлэл холбооны операторуудын ассоциацийн гүйцэтгэх захирал гэсэн ийм дэд ажлын хэсэг хүрэлцэн ирсэн байна.

Монгол Улсын Их Хурлын чуулганы хуралдааны дэгийн тухай хуулийн 39.10-д “Байнгын хороод хуулийн төслийг зүйл бүрээр хэлэлцэнэ.” гэж заасны дагуу хуулийн төслийг зүйл бүрээр нь хэлэлцье.

Хүний хувийн мэдээлэл хамгаалах тухай хуулийн төслийн 1 дүгээр зүйлтэй холбогдуулан асуулт асуух гишүүд нэрсээ өгнө үү. Нэгдүгээр зүйлтэй. Алга байна. Санал хураалт явуулъя. Ажлын хэсгээс тухайн зүйл дээр санал гаргаагүй, зарчмын зөрүүтэй саналын томьёолол байхгүй. Тэгэхээр санал хураалт явахгүй нь байна.

Хуулийн төслийн 2 дугаар зүйлтэй холбогдуулан асуулт асуух гишүүд нэрсээ өгнө үү. Алга байна. Адьшаа гишүүн. Хоёрдугаар зүйлтэй холбогдуулж асууна шүү дээ.

**Ш.Адьшаа:** Энэ хуулийн төслийн 2.2.3-т …

**С.Бямбацогт:** Хоёрдугаар зүйл дээр байхгүй юу. Гурав дээр байгаа юм байна. Хоёрдугаар зүйл дээр ажлын хэсгээс гаргасан зарчмын зөрүүтэй санал алга. Тийм учраас санал хураалт явахгүй.

Хуулийн төслийн 3 дугаар зүйлтэй холбогдуулан асуулт асуух гишүүд нэрсээ өгнө үү. Кнопоо дараарай. Мөнх-Оргил, Адьшаа тасаллаа. Мөнх-Оргил гишүүн асуулт асууя.

**Ц.Мөнх-Оргил:** Баярлалаа. 2 Байнгын хорооны гишүүдийн энэ өдрийн амар амгаланг айлтгая. Хуулийн төслийг бол дэмжиж байгаа. Засгийн газраас өргөн барьсан том, нэлээн өргөн цар хүрээтэй ийм чухал хууль байгаа юм. Энд үйлчлэх хүрээн дээр ингэж байгаа юм л даа. Цуглуулах, хувь хүний мэдээлэл цуглуулах, боловсруулах, ашиглах, аюулгүй байдлыг хангахдаа гэж байгаа юм. Би энэ дээр хадгалах гэж үг орхигдчихоод байна гэж хараад байгаа юм. Хамгийн гол нь л тэр аюулгүй байдлыг хангахаас гадна хадгалж байх чухал асуудал байгаа шүү дээ. Тэр хадгалалттай холбогдолтой гарсан зардал, хадгалж байх үед алдагдал яах юм, яаж хадгалах юм гээд нэг ийм юм байгаа юм.

Хоёрт. 3.3.1-ийн хүн өөрт болон өөрийн гэр бүлийн гишүүн, хамтран амьдрагчид хамааралтай мэдээллийг тухайн хүний халдашгүй, чөлөөтэй байх эрхийг зөрчихгүйгээр цуглуулах, боловсруулах, ашиглах, аюулгүй байдлыг хангах гэдэг нь яг юу гэсэн үг вэ? Би одоо жишээ нь юу гэдэг юм, өөрийнхөө хүүхдүүдийн тухай юм уу, аав ээжийнхээ тухай юм уу, авгайнхаа тухай юм уу хамтран амьдрагчдынхаа тухай мэдээлэл цуглуулаад байх нь энд хамаагүй гэж хэлж байгаа юм уу? Энэ тэгээд нөгөө хувь хүний мэдээллийн нууцыг хадгалах асуудалтайгаа энэ яаж уялдах юм бэ? Жишээ нь өөр шүү дээ, хүүхдүүдийнхээ мэдээл цуглуулах бол нэг өөр байж болно. Өөрийнхөө тухай мэдээлэл цуглуулах бол адилхан өөр байж болно. Бусад нь бол ойлгомжгүй байгаад байгаа юм. Яагаад ингэж заавал энэ хуулийн үйлчлэх хүрээнээс хасах ёстой юм бэ?

3.4. Гүйцэтгэх ажлын явцад мэдээлэл цуглуулах, боловсруулах, ашиглах, хамгаалахтай холбогдсон харилцааг гүйцэтгэх ажлын тухай хуулиар зохицуулна. гээд яг одоо гүйцэтгэх ажлын хуулиар чинь их сүртэй зохицуулаад байгаа юм байхгүй шүү дээ. Гүйцэтгэх ажил хийчхээд л, тэгээд л маргааш өглөө нь 3 цагт гүйцэтгэх ажил хийж байхад л өглөө 7 цагт л тэр гүйцэтгэх ажлын материал чинь зурагтайгаа, интернэттэйгээ видеогоор гараад байгаа шүү дээ. Нөгөө хувь хүний нууц ч байдаггүй, нөгөө гүйцэтгэх ажлын нууц ч байдаггүй, нөгөө хүний нэр төр гутаагдаад л доромжлогдоод л дуусаж байдаг. Энийг чинь бид нар энэ засах гэж энд оруулж ирж байгаа юм байгаа биз дээ. Энэ хувь хүний мэдээлэл хамгаалах тухай хууль гэдэг чинь энийг л хамгаалах гээд байгаа юм байгаа биз дээ. Энэ “Гэмт хэрэг зөрчлөөс урьдчилан сэргийлэх зорилгоор нийтийн эзэмшлийн гудамж, зам талбай, олон нийтийн газар, замын хөдөлгөөний аюулгүй байдал хангах зорилгоор дүрс бичлэгийн төхөөрөмж, байгууллагатай холбогдсон гэмт хэрэг, зөрчлөөс урьдчилан сэргийлэх тухай хуульд зааснаас бусад харилцааг энэ хуулиар зохицуулна.” гэж байгаа юм. Энэ чинь бас энд ормоор байгаа байхгүй юу. Гарцаагүй гэмт хэргээс урьдчилан сэргийлэх зорилгоор ашиглаад тэндээ явж байгаа бол өөр хэрэг. Гэтэл гэмт хэрэг, зөрчлөөс урьдчилан сэргийлэх гэж байгаа юм гэж бид нар энд баахан бичлэг хийчихдэг. CCTV камер тавиад тэгээд тэр камерын бичлэгүүд чинь алдагдаад байрных ч байна уу, гудамжинд ч байна уу, хүний хувийн мэдээллийг алдаад байвал яах юм бэ? Энд жоохон хамгаалж өгмөөр байгаа байхгүй юу. Жишээ нь юу гэдэг юм? Нэг хүн гудамжаар амрагтайгаа алхаад явж байлаа гэхэд л тэрийг гаргаад тавьчихвал яах юм. Тэр чинь хувь хүний нууцад л хамаарч байгаа шүү дээ. Эд нар орж байгаа юу, үгүй юу. Энэ асуултад хариулт авъя.

**С.Бямбацогт:** Ажлын хэсэг 5 дугаар микрофон. Сайнзориг Мөнх-Оргил гишүүний асуултад хариулъя.

**П.Сайнзориг:** Мөнх-Оргил гишүүний асуултад хариулъя. Энэ хадгалах үйл ажиллагааны зохицуулалт хаачихсан бэ гэдэг зүйлийг асууж байгаа энэ хуулийн үйлчлэх хүрээн дээрээс. Та нэр томьёоны тодорхойлолт хэсэг рүү очих юм бол боловсруулах үйл ажиллагаанд хэд хэдэн үйл ажиллагааг хамааруулж ойлгож байгаа. Ангилах, хадгалах, өөрчлөх, устгах, дүн шинжилгээ хийх, сэргээх гэдэг үйл ажиллагаа. Тэгэхээр ерөнхийдөө энэ хадгалах үйл ажиллагаа бас хуулийн үйлчлэх хүрээнд багтаж байгаа гэдэг зүйлийг хэлье.

Хуулийн үйлчлэх хүрээнд хамаарахгүй харилцаан дээр үндсэндээ “хүн өөрт бол өөрийн гэр бүлийн гишүүн, хамтран амьдагчид хамааралтай мэдээллийг тухайн хүний халдашгүй, чөлөөтэй байх эрхийг зөрчихгүйгээр цуглуулж болно.” гэж байгаа юм. Тэгэхээр бид хэдийн ахуй амьдрал дээр бол амьдрал баян учраас намтар бичих, гэр бүлийн ургийн мод боловсруулах ч гэдэг юм уу, эргээд үр хүүхэдтэйгээ холбоотой мэдээлэл гэдэг юм уу ийм зүйлүүд дээр цуглуулахад бие биеийнхээ зөвшөөрлийг авна ч гэдэг юм уу. Ийм зүйл бол байхад энэ хууль нэлээн хүндрэлтэй болж ирнэ. Тухайн тэр харилцаан дээр. Тэгэхээр энэ хуулийн үйлчлэх хүрээнд энэ гэр бүлийн, дотоод чиглэлтэй хамтран амьдарч байгаа хүмүүсийн хоорондох бие биеийнхээ мэдээллийг цуглуулахдаа, халдашгүй чөлөөтэй байх эрхэд нь халдахгүйгээр энэ үйл ажиллагааг хийхэд энэ хууль үйлчлэхгүй, хамаарахгүй гэдэг байдлаар тодруулж зохицуулсан байж байгаа.

Дээрээс нь тэр камержуулалтын асуудал байгаа. Энэ нийтийн эзэмшлийн гудамж талбай, олон нийтийн газар, замын хөдөлгөөний аюулгүй байдлыг хангах чиглэлээр тодорхой ийм зохицуулалтууд гэмт хэрэг зөрчлөөс урьдчилан сэргийлэх хууль дээр туссан байдаг. Хаана, хаана байршуулж болох, энэ камерын ашиглалт, хамгаалалт нь ямар байх вэ гэдэг асуудал байгаа. Тийм ерөнхий зохицуулалтаас бусад хүний эрхтэй холбоотой энэ харилцаанд энэ хууль үйлчилнэ.

Өөрөөр хэлэх юм бол энэ дээрээс нэгэнт мэдээллийг цуглуулж авч байгаа бол энэ мэдээллийг хэрхэн яаж ашиглах вэ, хэн гэдэг этгээдийн зөвшөөрлөөр ашиглах вэ, ямар зорилгоор ашиглах вэ гэдэг нь энэ Хүний хувийн мэдээллийг хамгаалах тухай хуулиар зохицуулагдана. Энэ 3.5 бол тэгж уншигдаж байгаа.

Өөрөөр хэлэх юм бол тухайн тэр хуулиараа зохицуулснаас бусад энэ харилцаа бол энэ хуулиар зохицуулна шүү гэдгийг бид нар тодотгож өгч байгаа.

Гүйцэтгэх ажлын явцад цуглуулсан мэдээлэл бол энэ хуулийн үйлчлэлд бол хамаарахгүй байгаа. Энэ бол тусдаа горимоор явна. Засгийн газрын түвшинд бол энэ гүйцэтгэх ажил болон Тагнуулын байгууллагын тухай хуулийн бас тодорхой тодотголыг хийх энэ ажлын хэсэг бол ажиллаж байгаа. Тагнуулын ерөнхий газар дээр ажлын хэсэг бол ажиллаж байгаа юм байна лээ. Энэ дээр бол тодорхой Хууль зүй, дотоод хэргийн яам бас энэ хуулиудтайгаа уялдуулах энэ ажиллагааг бас цаашдаа хийгээд явна гэж харж байгаа юм.

**С.Бямбацогт:** Болно. Мөнх-Оргил гишүүн тодруулъя.

**Ц.Мөнх-Оргил:** Баярлалаа. Хадгалах асуудал тусгагдсан байгаа юм байна. Баярлалаа. Би дутуу харсан байна. Гүйцэтгэх ажлын явцад цуглуулсан мэдээллийг энэ хууль хяналтын байгууллагууд ашигладаг эсвэл сурталчилгаа хийгээд байгаа юм уу? Эсвэл үйл ажиллагаагаа тайлбарлаад байгаа юм уу? Зөвтгөөд байгаа юм уу? Ойлгогдохгүй энэ мэдээ материал гараад байна шүү дээ. Энэ дээр Засгийн газар тодорхой арга хэмжээ авах гэж байгаа юм байна гэж ойлголоо шүү. Тийм ээ, Нямбаатар сайд аа? Тэгж ойлголоо. Би энэ 3.3.1 дээр санал хураалгая дарга аа. Энэ хамтран амьдрагчид гэдгийг би хасчихмаар санагдаад байгаа юм. Энэ бол их л өргөн утгатай үг шүү дээ. Яг гэр бүлийн гишүүд гэдэг бол Гэр бүлийн хууль, Иргэний хуулиар бол тодорхойлж болох байх.

**С.Бямбацогт:** Ажлын хэсгийн ахлагч хариулъя. Учрал гишүүн.

**Н.Учрал:** Энэ хувь хүний мэдээлэл хамгаалах тухай хуулийн бас гол үзэл баримтлал бол өмнөх 1995 оны Хувь хүний нууцын хууль дээр, Хувь хүн өөрөө мэдээллээ хамгаалах үүргийг хүлээдэг байсан. Энэ хуулиар бол мэдээллийг цуглуулж байгаа тал буюу мэдээлэл хариуцагч тал тэр мэдээллийг алдахаас сэргийлэх буюу тэр мэдээлэл хариуцагч тал тодорхой үүрэг бол хүлээж байгаа. Тэгэхээр энэ 5 харилцаанд хамаарахгүй гээд сая Мөнх-Оргил гишүүний асуулт дээр бол тодорхойлж хэлэхэд. Жишээ нь тэр гэмт хэрэг, зөрчлөөс урьдчилан сэргийлэх зорилгоор тэр дүрс бичлэгийн төхөөрөмж байршуулахтай холбогдсон харилцаа энэ хуулиар зохицуулагдана гэхээр тэр мэдээллийг цуглуулж байгаа тал болбол үүнд өөрөө шууд хариуцлага хүлээх болж байгаа. Энэ хуулиар. Тэгэхээр мэдээллийг цуглуулж байгаа тал буюу мэдээлэл хариуцагч тал хариуцлага хүлээх болоод эхлэхээр эргээд бол хариуцлага нь ойлгомжтой болно. Өмнөх хуулиар бол зөвхөн хувь хүн өөрөө мэдээллээ хариуцдаг байсан. Энэ хуулиар бол цуглуулж байгаа тал давхар хариуцсан. Тэгэхээр энэ хуулиудыг иш татсан буюу гэмт хэрэг зөрчлөөс урьдчилан сэргийлэх хуулийн дагуу дүрс бичлэгийг цуглуулж байгаа хариуцагч тал болбол үүнд давхар хариуцлага хүлээх ёстой.

Гүйцэтгэх ажлын хуулиар ч гэсэн олж авч байгаа мэдээллүүдийг цуглуулсан мэдээлэл хариуцагч тал давхар бас үүргээ хүлээх л ёстой. Тэрнээс биш тэндээс ямар нэгэн дүрс бичлэг алдаад олонд түгээгдэх юм бол хувь хүний мэдээлэл гэхээсээ илүү цуглуулсан хариуцагч тал энэ хуулиар бол хариуцлага хүлээх асуудлыг хуульчилж өгч байгаа.

Түрүүн бас асууж байсан асуулт дээр мэдээлэл боловсруулах асуудлыг Нийтийн мэдээллийн хуулиар бол зохицуулж өгсөн. Тэгэхээр Нийтийн мэдээллийн хуулийн анхны хэлэлцүүлгийг дараа 7хоногоос хийхээр төлөвлөж байгаа. Тэгэхээр Нийтийн мэдээллийн хууль бол бас энэ Хувь хүний мэдээлэл хамгаалах тухай хуультай шууд холбогдоно. Мөнх-Оргил гишүүний хамтран амьдрагч гэдэг хамтран амьдрагчид хамааралтай мэдээлэл бол маш өргөн ойлголт гэдгийг бол бид нар ажлын хэсэг дээр ярилцсан. Тэгэхээр бас энийг эргэж харах боломжтой. Тэгээд санал хураалгаад бас гишүүдийн саналыг сонсоод явж бас болно л гэж хэлмээр байна.

**С.Бямбацогт:** Ганбат гишүүн, Сэргэлэн гишүүд хуралдаа хүрэлцэн ирсэн байна. Одоо Адьшаа гишүүн асуултаа асууя.

**Ш.Адьшаа:** Өнөөдрийн энэ хуралдаанд хэлэлцэж байгаа Хүний хувийн мэдээлэл хамгаалах тухай хуулийн төслийг үзэл баримтлалын хувьд дэмжихгүй байгаа юм. Монгол Улсын Үндсэн хуулийн 2 дугаар бүлгийн хүний эрх, эрх чөлөө гэдэг энэ зүйл заалтад заагдсан хүний эрхийн олон асуудлуудыг энэ хуульд бол зөрчигдсөн байдлаар орж ирсэн гэж Их Хурлын гишүүний хувьд үзэж байгаа. Ийм учраас үзэл баримтлалын хувьд энэ хуулийг дэмжихгүй байгаа.

Энэ асуудалтай холбогдуулаад энэ 3 дугаар зүйлтэй холбогдуулаад нэг зүйлийг асууя. Энэ 3.3.2 хүн өөрийн өмчлөх, өмчилж, эзэмшиж, ашиглаж байгаа болон үл хөдлөх хөрөнгө, өөрийн болон гэр бүлийн гишүүн, хамтран амьдрагчийн амь нас, эрүүл мэндийг хамгаалах зорилгоор дууны дүрс, дүрс бичлэгийн төхөөрөмж байршуулах гэж байгаа л даа. Энэ хэний зөвшөөрлөөр энийг байршуулах юм бэ? Энэ иргэн энэ төхөөрөмж байршуулах зөвшөөрөл өгөхгүй яах юм. Энэ талаар нэг тайлбар сонсъё.

**С.Бямбацогт:**  Ажлын хэсгийн ахлагч хариулъя.

**Н.Учрал:** Өөрийнхөө амьдарч байгаа үл хөдлөх хөрөнгө буюу орон байрандаа камер байршуулах дуу, дүрсний бичлэг төхөөрөмж байршуулж хөдлөх болон үл хөдлөх хөрөнгөө хамгаалах бол хувь хүний өөрийнх нь асуудал. Тийм учраас энийг бол энэ харилцаанд хамааруулахгүйгээр ингэж хуульчилж өгөх нь зөв юм байна. Тэгэхгүй бол хүн өөрийнхөө бүх төрлийн хөдлөх хөрөнгө дээр үл хөдлөх хөрөнгө дээр хашаа байшиндаа, гэр орондоо камер байршуулж, өөрийгөө, эрүүл мэнд, амьнаасаа хамгаалах зорилгоор аюулгүй байдлаа хангах зорилгоор байршуулж болно шүү дээ. Тэгэхээр энэ дээр бол заавал зөвшөөрөл аваад байх юм бол шаардлага байхгүй. Тэгэхээр энэ хуулийн харилцаанд хамаарахгүй гэж ингэж хуульчилж байгаа юм.

**С.Бямбацогт:** Ер нь яг ойлгомжтой юм байна шүү дээ. Асуух юм уу? Адьшаа гишүүн асууя.

**Ш.Адьшаа:** Иргэн бол өөрөө л энд дуу, дүрс бичлэгийн аппарат, гэр орон, үл хөдлөх хөрөнгөдөө байршуулах асуудал бол тухайн иргэний хувийн асуудал гэсэн ойлголтыг хэлж байна гэж ойлголоо. Гэтэл энийг заавал ингэж хуулиар зохицуулдаг нь ямар учиртай юм бэ? Тийм шаардлагагүй юм энд хуульд оруулж ирээд заавал ингэх шаардлагатай, ингэх шаардлагагүй гэдэг байдлаар оруулж ирж байна гэдэг бол цаана нь нэг л асуудал агуулагдаж байна гэж ойлгож байгаа. Яагаад гэхээр энэ нэрийн доор өнөөдөр бол энэ хууль хүчний байгууллага, энэ Үндсэн хуулийн хүрээнд хүний эрх, энэ эрх чөлөөг үл хүндэтгэж, тагнах, чагнах зүйлийг бол 2012 оноос…/минут дуусав/

**С.Бямбацогт:** Ажлын хэсгийн ахлагч хариулах уу? Учрал гишүүн хариулъя.

**Н.Учрал:** Энэ хуулиар бол хүний хувийн мэдээллийг цуглуулах, боловсруулах, ашиглах, аюулгүй байдлыг хангахтай холбогдсон харилцааг зохицуулж байгаа. Тэгэхээр энэ хууль бол дараах 5 тохиолдолд үйлчлэхгүй гэж заахгүй бол хүн өөрийнхөө байрандаа камер тавиад аюулгүй байдлаа хангах гээд тавьдаг. Хашаанаа камер тавьдаг энэ болгон дээр заавал зөвшөөрөл авдаг энэ хуульд хамаарагдчихлаа байгаа. Тийм учраас энэ хууль дараах харилцаанд үйлчлэхгүй гээд 5 тохиолдлыг бид энэ хуульд тусгаж өгч байгаа юм. Тэгэхээр энд хэрвээ тусахгүй байгаа тохиолдолд бол хүн өөрийнхөө гэр орондоо камер тавихад зөвшөөрөл хүсдэг ийм байдал руу шилжинэ. Тэгэхээр энэ 5 тохиолдолд буюу 3.3.1-3.3.5 дээр энэ хууль бол энэ харилцаанд хамаарахгүй шүү гэдгийг хуульчилж өгсөн байна.

**С.Бямбацогт:** тэгээд ерөнхийдөө ойлгомжтой юм байна шүү дээ. Хүний өөрийн амьдарч байгаа хашаа байшинд өөрөө камераа тавьж болно. Өөр хүн камерт тавих юм бол хууль зөрчинө. Өөрөө камераа тавих нь нээлттэй. Гишүүд асуулт асууж, хариулт авч дууслаа. 3 дугаар зүйл дээр ажлын хэсгээс гаргасан зарчмын зөрүүтэй санал байхгүй. Гишүүдээс гаргасан санал байна уу? Наашаа өгчих. Энд уншъя.

Мөнх-Оргил гишүүн хамтран амьдрагч гэснийг төслийн 3.3.1-ээс хасъя гэж байгаа юм байна. Баасандорж ажлын хэсгийн гишүүн тайлбар тавья. Хоёрдугаарт нь гүйцэтгэх ажлын тухай хуулиар тусгайлан зохицуулснаас бусад харилцааг энэ хуулиар зохицуулна. Ийм 2 санал гаргаж байгаа юм байна. Мөнх-Оргил гишүүн тайлбарлая. Санал гаргасан гишүүн.

**Ц.Мөнх-Оргил:** Ер нь бол энэ бидний хувьд бол шинэ хууль шүү дээ. Шинэ харилцаа. Тэгээд үйлчлэх хүрээгээ эхний ээлждээ зүгээр жоохон хумьсан нь дээр болов уу гэж бодоод байгаа юм. Хэрэгжээд хүмүүс дасаад, зохицоод, мэдээллээ хадгалж сураад, хамгаалж сураад, мэдээлэл алдсан нэгэндээ хариуцлага тооцож сураад ингээд явчихна. Одоо бол зүгээр задгай явж байна шүү дээ. Тэр утгаараа би энэ хамтран амьдрагчид гэдгийг энэ удаад хасчихвал яасан юм бэ. Дараа нь шаардлагатай бол нэмээд оруулчхаж болох байх. Хэрвээ ингээд харилцаа төгөлдөржөөд ирэх юм бол. Жишээ нь би хамтран амьдрагч дотор юу бодоод байна вэ? гэхээр эрэгтэй, эмэгтэй, залуу хүүхэн 2 гэр бүл болоогүй, хамтраад амьдраад найз нөхөд болоод хамтраад амьдарч байж болох байхгүй. Дотуур байр нь ч байна уу, байр түрээслээд ч юм уу. Тэгтэл нэг нэгнийхээ тухай мэдээлэл цуглуулаад байвал зовлонтой л асуудал байхгүй юу. Нөгөөдөх нь зөвшөөрөөгүй байдаг. Тэгээд л чи тэрэнтэй ингэсэн үү, чи тэнд архи уусан уу, ингэсэн үү гээд л. Ийм юм байж магадгүй гэж зүгээр бодоод байгаа юм. Иргэний гэр бүл болчихсон бол тэр өөр асуудал шүү дээ. Тэр бол гэр бүл гэдгээрээ бараг явчих байх. Иргэний гэр бүл болчихсон бол.

3.4 дээр би ингэж бодоод байгаа юм. Гүйцэтгэх ажлын тухай хуулиар зохицуулчихсан хувь хүний мэдээллийг яаж ашиглах юм бэ гэдэг асуудал байгаа бол гүйцэтгэх ажлынхаа хуулиар 100 хувь явчхаг. Гүйцэтгэх ажлын тухай хуульд энийг нарийвчлан заагаагүй байх юм бол Хувь хүний мэдээллийг хамгаалах энэ тухай энэ хуулиараа явчхаг. Хамгаалалт хийгээд өгчихье. Тэр зохицуулалт дутуу байх юм бол гэж. За баярлалаа. Ийм 2 тайлбар хэлэх гэсэн юм.

**С.Бямбацогт:** Сүхбаатар гишүүн хамтарч санал гаргах юм байна. Тийм ээ. Сүхбаатар гишүүн саналаа хэлье.

**Ж.Сүхбаатар: Г**ишүүдийнхээ өглөөний мэндийг хүргэе. Би ажлын хэсгийнхээ яг сүүлийн хуралдаанд бас орж чадаагүй учраас саналаа яг тэр дээр хэлж чадаагүй. Энэ ийм байгаа юм. Энэ хуулийн чинь нэг зорилго нь алга болчих гээд байгаа юм. 2 зорилго байгаа байхгүй юу. Хүний хувийн мэдээллийг хэнээс хамгаалах юм бэ гэж. Бусад этгээдээс, төрөөс хамгаалах. Төрөөс хамгаалах дотроо төрийн байгууллага, албан тушаалтнуудаас гадна, хамгийн гол юм нь гүйцэтгэх ажлаас хамгаалах гээд байгаа байхгүй юу. Уг нь. Одоо энэ олон хүн надад хандаж байсан юм нь бол энэ гүйцэтгэх ажлын явцад байж байгаа хүний хувийн мэдээллийг зөрчиж байгаа юм бол төрийн байгууллага, албан тушаалтнууд өөр дээрээ байгаа мэдээллийг хамаагүй ингээд өгчих юм, бусдад надад хүмүүс санал гомдлоо ч ирүүлж байсан. Та нар энэ хуулийг хийх гэж байгаа юм бол энийг болиулаач ээ, тэрийг чинь болиулж чадахгүй бол энэ хууль ерөөсөө хэрэггүй гэж байгаа юм.

Хоёр дахь юм нь бол энэ гүйцэтгэх ажлын энэ явж байгаа юман дээр энэ хууль чинь хамгаалалт хийх гэж байна гэж хүсэн хүлээж байна гэж байгаа байхгүй юу. Тэгэхээр энэ хууль дээр чинь болохоор ерөөсөө гүйцэтгэх ажлын хуулиар уучлаарай энийг чинь ерөөсөө зохицуулахгүй гээд хаячихаар чинь энэ хууль чинь шууд зэрэмдэг болчхож байгаа байхгүй юу. Тэгэхээр Мөнх-Оргил гишүүний хэлдгээр харин ч яах вэ нөхдүүдийнхээ тайлбарыг сонсоод гүйцэтгэх ажлын хуулиар зохицуулснаас бусад харилцааг энэ хуулиар зохицуулна гэдэг энэ томьёоллыг дэмжиж өгөх шаардлагатай. Тэгэхгүй бол энэ хууль чинь шууд гараад л асуудалд орох юм байна. Маш олон хүн энийг хүлээж байгаа байхгүй юу. Тэгэхээр энэ чинь ингээд байхгүй болчихоор чинь зэрэг бид нар нэг амаараа хэлэлцэх эсэх дээр хүртэл баахан л юм ярьсан шүү дээ. Одоо ингээд хүний хувийн мэдээлэл энэ тэр гээд. Тэгсэн чинь ер нь хэн зөрчөөд байгаа юм гэхээр рэкет хийж байгаа жирийн иргэн, бие биеийгээ рэкетэлдэг иргэд байхаас гадна Төрийн байгууллага, албан тушаалтан тэр дундаа гүйцэтгэх ажлын байгууллагуудын асуудал чинь хэрээс хэтэрчихсэн гэдэг асуудал сүүлийн 6, 7 жил бид нар чинь эрчимтэй ярилаа шүү дээ.

Тэгэхээр энэ хууль чинь ерөөсөө хамаарахгүй. За яах вэ гүйцэтгэх ажлынхаа хуулиар зохицуулна гэхээр гүйцэтгэх ажлын хуулиар бол хүний хувийн мэдээллийг хамгаалах асуудлыг зохицуулах зорилготой хууль ерөөсөө ч биш. Тэр хуульд зарим зохицуулалтууд орох байх. Тэгэхээр ороогүй бусад хэсгийг нь тэгвэл энд нь авч үлдэнэ гэж ингэж хийхгүй бол энэ хууль маань ёстой харин жинхэнэ шүүмжлэлд өртсөн ийм хууль болох учраас энэ гол томьёоллыг нь Мөнх-Оргил гишүүнтэй би хамтраад энэ саналыг гаргаж байгаа. Гишүүд энийг ойлгож дэмжээрэй. Тэр гүйцэтгэх ажлын хуулиа сайн хийхгүй бол энэ хууль зохицуулалтад ороод явчих учраас иргэдээ ингэж хамгаалах ёстой юм байгаа юм.

**С.Бямбацогт:** Нямбаатар гишүүнээр тасаллаа шүү. Нямбаатар гишүүн.

**Х.Нямбаатар:** Баярлалаа. Та бүхэнд энэ өдрийн мэнд хүргэе. Улсын Их Хурлын гишүүн Мөнх-Оргил, Сүхбаатар нарын гаргасан энэ саналыг хууль санаачлагчийн хувьд авъя гэсэн ийм саналыг дэвшүүлж байна. Хамтран амьдрагч гэхээр их том уут нээгдчих гээд байгаа юм. Тэгээд бас энэ хууль хэрэгжих явцдаа мэдээж гэр бүлийн тухай хуулиар гэрлэлтээ батлуулсан эхнэр нөхрийн тухайд энэ тухайн хамтран амьдрагч гэр бүлийн гишүүнийхээ халдашгүй чөлөөтэй байх эрхийг зөрчихгүйгээр мэдээлэл цуглуулах эрхийг зөвхөн гэр бүлийн гишүүнийх нь хувьд нээгээд, хамтран амьдрагчдын хувьд энэ хууль хэрэгжиж эхлэх учраас хаах нь зүйтэй байх гэсэн энэ саналыг одоохондоо.

Хоёрдугаарт энэ гүйцэтгэх ажлын тухай хуульд яг энэ гүйцэтгэх ажлын явцад мэдээлэл цуглуулж, боловсруулах явцад олон нийтийн сүлжээгээр мэдээлэл цацагдаж байгаа. Энэ асуудал дээр нарийвчилсан зохицуулалт байхгүй байгаа. Алдагдсан тохиолдолд яах юм бэ? Ерөнхий тэр хуулийн гүйцэтгэх ажлын тухай хуулийн хамгийн сүүлийн заалт дээр гүйцэтгэх ажлын тухай хууль тогтоомж зөрчсөн тохиолдолд эрүүгийн хариуцлага тооцно л гэсэн ийм заалттай байгаа. Тэгээд эрүүгийн хууль дээр болохоор гүйцэтгэх ажлын тухай хууль тогтоомж зөрчих гэсэн л ийм зохицуулалт байгаад байгаа юм. Тэгэхээр тэр явцад хувь хүний мэдээллийг хэрхэн хамгаалах вэ гэдэг энэ зохицуулалтыг энэ заалтаар 3 дугаар зүйл дээрээ нэмж оруулахыг хууль санаачлагчийн хувьд дэмжиж байна л гэдгийг хэлье.

**С.Бямбацогт:** За баярлалаа. Саналууд хураалгая. 2 санал хураалт байна. Нэгдүгээрт нь Мөнх-Оргил, Сүхбаатар нарын гишүүд. Мөнх-Оргил гишүүний гаргасан “хамтран амьдрагч” гэдгийг хасах саналаар санал хураалт явуулъя. Дэмжье гэсэн томьёоллоор санал хураалт. Санал хураалтад 19 гишүүн оролцсоноос 16 гишүүн 84.2 хувийн саналаар санал дэмжигдлээ.

Дараагийн санал хураалт. 3.4 гүйцэтгэх ажлын тухай хуулиар тусгайлан зохицуулснаас бусад хувь хүний нууцтай холбоотой харилцааг энэ хуулиар зохицуулна гэсэн томьёоллоор. Томьёоллын ажлын хэсэг дээр бас хөгжүүлээд, сайн найруулчхаарай. Дэмжье гэсэн томьёоллоор санал хураалт явуулъя. Мөнх-Оргил, Сүхбаатар нарын гишүүд гаргасан. Хувь санаачлагч дэмжсэн. Нямбаатар гишүүн бас гаргаж байгаа юм байна шүү хамтарч. Санал хураалтад 19 гишүүн оролцсоноос 15 гишүүн буюу 78.9 хувийн саналаар энэ санал дэмжигдлээ. За баярлалаа. Хуулийн төсөлтэй холбогдуулан гишүүдээс бичгээр гаргасан саналыг хурааж дууслаа. Гуравдугаар зүйл дээр.

Хуулийн төслийн 4 дүгээр зүйлтэй холбогдуулан асуулт асуух гэж нэрээ өгнө үү. Алга байна. Раднаасэд гишүүн, Сэргэлэн гишүүн. Кнопоо дараарай. Сэргэлэн гишүүн.

**Ц.Сэргэлэн:** За баярлалаа. Би 4 дүгээр зүйл дээр энэ 4.1.10 дээр Эрүүл мэндийн мэдээлэл гэж хүний бие махбод, сэтгэцийн эрүүл мэнд болон эрүүл мэндийн тусламж үйлчилгээ авсан тухай мэдээллийг гэж томьёолсон байгаа юм. Энэ бол байх ёстой. Гэхдээ энд ганцхан мэдээллийн тухай тусгасан байгаа юм. Зүгээр миний бодлоор энд хүний эрүүл мэнд гэдэг их өргөн ойлголт. Агуулга өндөртэй. Хүний биологийн олон сорьцууд байдаг. Цус тэгээд л бусад сорьцууд. Шинжилгээгээр өгдөг энэ олон сорьцуудыг тэр эмнэлгийн байгууллага ч бай, хууль хяналтын байгууллага ч бай ямар нэгэн байдлаар өөр зорилгоор ашиглахгүй гэх баталгаа байдаггүй. Энэ анагаахын шинжлэх ухаан, биологийн шинжлэх ухаан, генетикийн шинжлэх ухаан маш өндөр түвшинд хүрсэн одоо үед хүний, биологийн янз бүрийн сорьцыг яаж ч ашиглаж тэр хүний эсрэг гэмт хэрэг үйлдэж болно. Тэр хүнийг гэмт хэрэгтэн ч болгож болно. Эд мөрийн баримт ч болгож болно. Тэгээд энэ бол маш аюултай эд.

Тийм учраас миний нэг санал бол энэ биологийн сорьцуудыг оруулах ёстой гэсэн санал байгаа юм. Зүгээр ажлын хэсгээс яагаад энийг оруулаагүй юм бэ гэж би асууж байна. Оруулах боломж байгаа юу? За баярлалаа.

**С.Бямбацогт:** За баярлалаа. Баасандорж дарга хариулъя. 4 дүгээр микрофон.

**Б.Баасандорж:** Сэргэлэн гишүүний асуултад хариулъя. Яг саяны Сэргэлэн гишүүний гаргасан санал бол яг энэ манай хуулийн үзэл баримтлалын нэг гол хэсэг байгаа юм. Яг энэ генетикийн болон дахин давтагдашгүй мэдээллийг, биеийн давхцахгүй өгөгдлийг мөн эрүүл мэндийн мэдээллүүдийг хамгаалах зорилгоор энэ хууль маань гарч байгаа. Эрүүл мэндийн мэдээлэл гэдэг дээр бол яг саяны таны хэлсэн хүний биеийн махбод, сэтгэцийн эрүүл мэнд болон эрүүл мэндийн тусламж үйлчилгээ авах гэсэн мэдээллүүд орж байгаа. Таны сая харин хэлсэн биологийн сорьцын гэдэг нь бол өөрөө генетик мэдээлэл гэж 4.1.8 дээр генетик мэдээлэл гэж биологийн сорьцын шинжилгээгээр тогтоосон гээд яг энэ тодорхойлолт ороод явчхаж байгаа юм. Тэгэхээр тэр биологийн сорьцын шинжилгээнүүд бол энэ хүрээндээ хамгаалагдаад, энэ биологийн сорьц бол дахин давтагдашгүй мэдээллүүд байдаг. Мөн биеийн давхцахгүй өгөгдлүүд байдаг. Яг энэ мэдээллүүд алдагдсанаас болж яг тухайн хүн гэмт хэрэгтэн ч болох эрсдэлтэй байдаг. Яг таны хэлсний дагуу. Тэгэхээр энэ 4.1.8, 4.1.9, 4.1.10-аар яг энэ мэдүүллүүд тус тусдаа зохицуулагдаад хамгаалагдаад явж байгаа юм.

**С.Бямбацогт:** За баярлалаа. Ерөнхийдөө орчихсон байгаа юм байна. Раднаасэд гишүүн асуулт асууя.

**Ш.Раднаасэд:** 2 асуудал байна. Нэгдүгээрт байна шүү дээ. Энэ хувь хүний мэдээлэл гээд тодорхойлолтыг чинь харахаар эмзэг мэдээлэл, эмзэг бус мэдээлэл гэж 2 мэдээлэл байх юм байна. Зөв үү. Энэ эмзэг мэдээлэл дотор шашин шүтлэгийг нуух ёстой юм байна. Итгэл үнэмшил бүр намын гишүүнчлэл ч гэдэг юм уу, төрийн бус байгууллагын гишүүнчлэл ч гэдэг юм уу энэ юмнуудыг мэдээлэл дотор оруулчихсан байна. Энэ ач холбогдлын хувьд зөв үү, буруу юу? тэгж харагдаж байна.

Хоёрдугаарт энэ дотор нэг хөрөнгө гээд нэг юмаар яваад байна. Энэ нэг нийтлэг том дутагдал алдаа гэх юм уу нэг юм яваад байгаа. Энэ дансны мэдээлэл ил байгаа. Ялангуяа энэ худалдаа үйлчилгээний газрууд дээр бол данс бол ил задгай явж байгаа. Энэнээс чинь хамаараад өнөөдөр тэр Хаан банкан дээр тодорхой данс руу нь хууль бусаар нэвтэрсэн асуудлууд ч хүртэл гарсан. Тэгээд энэ чинь өөрөө тэр иргэн өөрөө хамгаалах ёстой мэдээллээ ил тавьчихсан байгаа тохиолдолд тэр лүү нь хүмүүс халдаад ороод явах ийм боломжийг нь бүрдүүлээд байгаа байхгүй юу. Тэгээд тэрийг ил тавьчихсан юмыг хараад шууд тэмдэглээд авсан хүн цуглуулсан болж хувираад тэгэхээр энэ өөрөө хувь хүн мэдээллээ хадгалах юман дээр нь бас нэг тодорхой зүйлүүд хийхгүй бол болохгүй юм байна. Энэ эмзэг мэдээлэл гэж хувь хүний мэдээлэл гэдэг хоёр юмаа ер нь нийлүүлбэл яадаг юм. 4.1.1, 4.1.2 дотроосоо хасчихмаар юмнууд зөндөө байна шүү дээ. Тэр шашны асуудал хэнд хэрэгтэй юм. Итгэл үнэмшлийн асуудал хэнд хэрэгтэй юм. Энэ талбай дээр үг хэлж байгаа, жагсаж цуглаж байгаа хүмүүсийн асуудал, тэр хүнийг тэнд байна гэдгийг нь цуглуулах юм бол ингээд л миний мэдээллийг хууль бусаар цуглууллаа гэдэг юм явах нь байна шүү дээ. Энэ нэг ийм хэрэгцээгүй юмнуудыг оруулчихсан байна. Тэр 4.1.14 хүнийг тодорхойлох боломжгүй болгох, 4.1.15 “даруй” гэдгийг энэ үгнүүдийг тайлбарлах ямар хэрэгтэй юм. Шууд өөр дээр нь бүр тодорхой бичээч. Техникийн хувьд бичилт нь ерөөсөө утгагүй харагдаж байна. 4.1.8, 4.1.9, 4.1.10 байна шүү дээ. Энэ бол ерөнхийдөө нэг зүйл яваад байна. Сая Сэргэлэн гишүүний ярьдаг генетикийн мэдээлэл, энэ биометрик мэдээлэл хувь хүнд дахин давтагдашгүй энэ хувь хүний л мэдээлэл байгаа байхгүй юу. Эрүүл мэнд, бие хаатай холбоотой эд нарыг нэг дор нэгтгээд хийхгүй бол энэнээсээ хамаараад энэ ойлгомжгүй байдал чинь өөрөө энэ хуулийг хэрэглэхэд дараа нь их төвөгтэй байдал үүсгэнэ шүү. Энийг бол нэгтгээд эвтэйхэн томьёолчихвол болчих юм шиг харагдаад байх юм. За тэр 4.1.14-ыг тайлбарыг нь ч өөрөө ойлгохгүй юм байна. Хүнийг тодорхойлох боломжгүй болгох гэж мэдээллийг тухайн хүнд хамаарах боломжгүй болгохыг гэж энэ осолдохгүй л монгол үг байх хэргийг яг үнэндээ бол ойлгохгүй байна. Ийм юмнууд байна. Энийг ажлын хэсэг дахиж ярих байх. Би бол энийг ингээд засчихъя, тэгээд засчихъя гэдэг тодорхой санал бол алга. Зүгээр ер нь бол түрүүний 2, 3 зүйлүүдийг нэгтгэн явах ёстой. Энэ эмзэг мэдээлэл, эмзэг бус мэдээлэл гэдгээ их онцгой анхаараарай. Энэ чинь бол их аюул дагуулна шүү. Дараа нь энэ хуультай холбоотой. Ялангуяа энэ мэдээллийг олж авсан хүн нь сүүлдээ захиргааны зөрчлийн хуулиар хариуцлага хүлээгээд явахаар болчих гээд байна шүү дээ. Ийм юмнууд байна.

**С.Бямбацогт:** Ажлын хэсэг хариулъя. Энэ дээр бас нэмээд энэ захидал, харилцааны мэдээлэл гэж захидал илгээмж цахим шуудан, харилцаа холбоо, мэдээллийн технологи ашиглан солилцож байгаа мэдээлэл гэсэн байгаа. Энэ чинь бүгдээрээ орох юм уу, бүгд орохгүй юм уу, нөгөө чат чинь хаана орох юм, мессеж нь хаана орох юм. Энэ болгоныг уг нь бас энэ нэр томьёоны тодорхойлолтыг их тодорхой бичээд, хүнд ойлгомжтой бичихгүй бол мэдэхгүйгээсээ болоод хуулиа уншиж ойлгож чадахгүйгээсээ болоод алдаа гарах асуудлууд бас Раднаасэд гишүүн яриад байна шүү дээ. Тийм болохоор энийг нэг тодорхой хариучих ажлын хэсэг. Учрал гишүүн.

**Н.Учрал:** 4 дүгээр зүйл дээр бол энэ нэр томьёонуудыг тодорхойлсон. Тэгэхээр хүний эмзэг ба эмзэг бус гэсэн ойлголт бол байхгүй. Хүний хувийн мэдээлэл, хүний эмзэг мэдээлэл гэж болбол ангилж байгаа. Ийм 2 ойлголт байгаа. Тэгэхээр хүний эмзэг мэдээллийг цуглуулах, боловсруулах, ашиглахыг бол хориглож байгаа буюу 9 дүгээр зүйл дээр энэ хүний эмзэг мэдээлэлд хамаарагдаж байгаа энэ эрүүл мэнд тэр генетик, биометрик, тэр бэлгийн чиг хандлага гээд заачихсан байгаа. Эдгээрийн 4.1.2 дахь мэдээллүүдийг бол хувь хүний нууцад шууд хамааруулж үзээд энэ мэдээллүүдийг цуглуулж, боловсруулж, ашиглахыг хориглоно оо гээд заасан. Харин 3 тохиолдолд бол энэ эмзэг мэдээллийг боловсруулж ашиглахыг хориглоно гээд 9.2.1, 9.2.2, 9.2.3 дээр бол бас тодорхойлчихсон байгаа. Тэгэхээр 9 дүгээр зүйлийг бас гишүүд сайн хараарай гэж хэлмээр байна. Түрүүн бол эрүүл мэндтэй холбоотойгоор буюу энэ биометр, генетикийн мэдээлэл цуглуулах, боловсруулах, ашиглах талаар хүртэл 10 дугаар зүйл дээр тодорхой зохицуулалт буюу ямар тохиолдолд ямар журмын дагуу энэ хүний биометр генетик мэдээллийг цуглуулж ашиглах вэ гэдгийг бас тодорхой тохиолдлууд буюу нөгөө бүртгэлийн байгууллага, хил хамгаалах гээд ингээд шүүхийн шинжилгээний байгууллага гээд тухайлан заачихсан. Бусад тохиолдолд болбол энэ мэдээллүүдийг эмзэг мэдээллүүдийг цуглуулж, боловсруулан ашиглахыг хориглоно. Мэдээж хүний эрх, эрх чөлөөг зөрчихөөс урьдчилан сэргийлэх зорилгоор бол энэ хууль дээр Хүний эрхийн Үндэсний Комиссоос заавал зөвлөмж авах ийм зохицуулалт энэ хуульд бол туссан. Тэгэхээр Хүний эрхийн Үндэсний Комисс бол мэдээлэл хариуцагчид энэ талаар бол зөвлөмж гаргаж өгнө. Энэ хуулиар. Тэгэхээр эмзэг мэдээлэлд хамааруулж байгаа нь бол эдгээр мэдээллүүдийг ашиглахыг хориглоно л гэдгийг шууд заах гэж хамааруулж үзэж байгаа. Хүний хувийн мэдээлэлд гэдэг нь бол өөр ойлголт.

Тэгэхээр эмзэг ба эмзэг бус биш хүний хувийн мэдээлэл, хүний эмзэг мэдээлэл гэж. Нэр томьёоны тодорхойлолтууд дээр энэ даруй гэдэг үг бол ямар ойлголт вэ гэдгийг энд тодорхойлж өгөхгүй болохоор нийтийн мэдээллийн хуульд ч энэ хувь хүний мэдээлэл хамгаалах хуульд ч гэсэн энэ даруй гэдэг үг бас олон давтагдаж байгаа. Тэгэхээр хууль бичилтийнхээ талаасаа даруй гэдэг үг бол хамгийн боломжтой богино хугацааг илэрхийлнэ гэдгийг тодорхойлох зайлшгүй шаардлага бол үүсэж байгаа 4.1.14 дэх хүнийг тодорхойлох боломжгүй болгох гэж мэдээллийг тухайн хүнд хамааруулах боломжгүй болгохыг гэхээр яг тодорхой тэр хүнийг заахгүйгээр дүрслэл хэлбэрээр нь тэд орчим өндөртэй ч гэдэг юм уу, тэд орчим, тийм хэмжээний ч гэдэг юм уу ингээд яг тийм тодорхойлох боломжгүй байдлаар тодорхойлсныг л хүнийг тодорхойлох боломжгүй болгоно гэж ойлгоно гэдгийг нэр томьёо дээрээ зааж өгөхгүй болохоор цаашаа хууль хэрэглэхэд их төвөгтэй болно.

Тэгэхээр ийм байдлаар зааж өгсөн түрүүн Бямбацогт даргын хэлж байгаагаар бол захидал харилцааны мэдээлэл дотор энэ бүх төрлийн мессеж, мессенжер, аппликэйшн ашиглаад хэрэглэж байгаа хоорондын захидал, харилцаа явуулж байгаа чат, бүх мэдээллүүдийг харилцааг бол захидал харилцаанд шууд хамааруулж байгаа юм. Энэ дотор бол жишээ нь, нөгөө мэдээллийн технологи ашиглан солилцож байгаа мэдээлэл гэдэг тодорхойлолтод бол бүх төрлийн мэдээлэл технологи ашиглаж байгаа чат, захидал, харилцаа хамаарна. Тэгэхээр энэ захидал харилцааны мэдээллүүд бол хүний энэ хувийн нууцад хамаарна гэж ойлгож болно.

**С.Бямбацогт:** Раднаасэд гишүүн тодруулъя.

**Ш.Раднаасэд:** Энэ эмзэг мэдээлэл дотор байгаа итгэл үнэмшил гэдгийг яг юу гэж ойлгож байгаа юм? Энэ хэзээ ч, хэн ч цуглуулж болохгүй мэдээлэл гээд байна шүү дээ. За яах вэ бусад нь бол байж болох байх.

**С.Бямбацогт:** Ажлын хэсэг, дэд ажлын хэсгээс Сайнзориг 5 дугаар микрофон.

**Ш.Раднаасэд:**  Энэ итгэл үнэмшлээрээ эвлэлдэн нэгддэг, итгэл үнэмшлээрээ жагсаж цуглана. Үг хэлэх эрх гээд байгаа юм. Энийг яг юу гэж ойлгоод байна? Үндсэн хууль дээр байгаа үг хэллэг, тэр 16 дугаар зүйл дээр байгаа хүний эрх, тэр юун дээр чинь байгаа юм хоёр, гуравхан газар л итгэл үнэмшил гэдэг юм гарч ирж байна л даа.

**С.Бямбацогт:** Ажлын хэсэг 5 дугаар микрофон Сайнзориг дарга хариулъя.

**П.Сайнзориг:** Раднаасэд гишүүний асуултад хариулъя. 1995 оны хувь хүний нууцын тухай хууль бол та тодорхой мэдээллүүдээ өөрөө хамгаалаарай гэдэг хууль байсан бол бид хэд энэ концепцыг өөрчилж өөрөө хамгаалахын дээр мэдээлэл цуглуулж байгаа, тэр мэдээллийг хадгалж байгаа этгээдүүд бас хариуцлага хүлээх ёстой. Энэ бол ингээд харилцан уялдаатай явах харилцаа юм гэж үзэж байгаа юм. Тэгэхээр өнөөдөр энэ хууль дээр байгаа ер нь хүний хувийн мэдээллээсээ, ерөнхий ойлголтоосоо, тодорхой мэдээллүүд нь эмзэг мэдээлэл байх юм. Эмзэг мэдээллийн тодорхой мэдээллүүд нь хувь хүний нууц байх юм гэдэг энэ ерөнхийгөөс ийм нарийвчлал руу явж энэ хууль зохицуулж байгаа. Тэгэхээр эмзэг мэдээлэл болгоныг бас цуглуулахгүй гэж хэлж болохгүй. Тодорхой өөрийнх нь зөвшөөрлөөр, эсвэл хуульд заасан үндэслэлийн дагуу бол цуглуулах гарцууд байгаа.

Хоёрдугаарт яах вэ? энэ эмзэг мэдээлэл дээр оруулаад байгаа тэр хүний үндэс угсаа, шашин шүтлэг, итгэл үнэмшлийн асуудал бас хэт их юу гэдэг юм. Нийтэд дэлгээд байх нь тухайн хүнийг эрсдэлд оруулах, ялгаварлан гадуурхах ч гэдэг юм уу, ийм зүйлүүд бас өртүүлэх эрсдэлүүд байдаг учраас энэ бол бас тодорхой хэмжээний…/минут дуусав/

**С.Бямбацогт:** Тэр итгэл үнэмшил гэдгийг тайлбарлаадах л гэж байна. Яг хувь хүний мэдээлэлд орж байгаа итгэл үнэмшил чинь юу гэж ойлгох юм бэ? Хамгаалагдахад яаж ашиглагдах юм бэ?

**П.Сайнзориг:** Итгэл үнэмшил бол мэдээж бүхий л харилцаан дээр үүсэж болно. Улс төрийн итгэл үнэмшил тодорхой байгууллагад орж ажиллах, гишүүнээр элсэх ямар итгэл үнэмшлээр орж байгаа ч гэдэг юм уу, энэ үнэт зүйл дээрээ нэгдэж орж байгаа ч гэдэг юм уу энэ зүйлүүд нь бас тодорхой хэмжээний бас өөрийнх нь зөвшөөрлөөр цуглуулагдаж байх ёстой. Түүнээс биш янз бүрийн анкетууд явдаг. Та ийм юман дээр яг яадаг вэ гэдэг ч юм уу, итгэл үнэмшлийг нь асуух байдлаар мэдээллийн төв цуглуулдаг ийм асуудал байгаа. Тэгэхээр зөвшөөрөөгүй тохиолдолд бол ер нь энэ асуудлыг нь цуглуулж болохгүй. Энэ тухайн этгээдийг ялгаварлан гадуурхахад гэдэг ч юм уу ийм нийгмийн сөрөг эффектүүдээс өртөж болзошгүй зүйлүүдээс урьдчилан сэргийлэх зорилгоор л энийг бас оруулж ирж хамруулж байгаа.

**С.Бямбацогт:** Гишүүд асуулт асууж дууслаа. Мөнх-Оргил гишүүн асуулт асууя.

**Ц.Мөнх-Оргил:** Баярлалаа. Үгүй ээ. Энэ хуулиа хэдүүлээ гаргана. Тэгэхдээ шуурахгүйгээр ажлын хэсэгтээ дэмжлэг туслалцаа болоод гаргачихвал хэрэгтэй юм болов уу л гэж бодоод байгаа юм. Учрал дарга аа. Юу яагаач. Гишүүдийн гарч байгаа, хэлж байгаа саналуудыг болж өгвөл энэ дараагийн хэлэлцүүлгийнхээ үеэр тусгаад оруулаад ирмээр юмнууд байна. Жишээ нь байна шүү дээ. Сая Раднаасэд гишүүн итгэл үнэмшил гэж асуугаад байгаа байхгүй юу. Тэгээд яг ажлын хэсгийн тайлбар бол надад үнэмшилтэй сонсогдохгүй байгаа байхгүй юу. Итгэл үнэмшил гэдгийг чинь базаж хэлэх ямар ч бололцоо байхгүй шүү дээ. Тэгээд хэлэхлээр ерөөсөө л улс төр, шашин бүгдийг нь л хэлээд байгаа юм гээд. Тэгэхлээр энийг бол жишээ нь итгэл үнэмшил биш. Улс төрийн болон янз бүрийн төрийн бус байгууллагуудын гишүүнчлэл ч гэдэг юм уу, тийм үү? Ингэх юм бол тодорхой болчхож байгаа байхгүй юу. Мөнх-Оргил аль намын, Нямбаатар аль намын, аль төрийн бус байгууллага юм ингээд хөөцөлдөөд байхгүй. Итгэл үнэмшил гэдгийг бол базах арга байхгүй.

Хоёрдугаарт би бол энэ санал хэлье гэж бодож байсан энэ хувь хүний мэдээлэл, хүний эмзэг мэдээлэл гэж 2 салгах хэрэг байгаа юм уу гээд. Тэгээд сая ажлын хэсгийн даргын тайлбараар бол хүний эмзэг мэдээлэл нь бол эрх зүйн тусдаа зохицуулалттай юм байна гэж би ойлголоо. Тэгэхлээр яах вэ? Эмзэг мэдээлэл гэдгээрээ байж байг, гэхдээ энэ эмзэг гэдэг үг нь нэг л монголоор бууж өгөхгүй санагдаад байна надад бол. Жишээ нь эмзэг эрхтэн байж болно. Гэтэл мэдээлэл эмзэг байна гэж бол хэцүү байгаа байхгүй юу. Яг тэрэнтэй адилхан энэ 4.1.6-ийн би одоо яг томьёолол алга. Гэхдээ ажлын хэсэг дээр та нар энийг нэг сайн хараадхаач гэж хэлэх гээд байгаа юм. 4.1.6-ийн мэдээллийн эзэн гэж үг байгаа байхгүй юу. Энэ аягүй чухал, байнга энэ хууль дээр хэрэглэгдэж байгаа гол тодорхойлолт байгаа байхгүй юу. Тэгтэл Монгол хэл дээрээ мэдээллийн эзэн гэдэг чинь би бол зарим хүмүүс, бид нар энэ хуулийг уншчихсан учраас л ойлгоод байгаа болохоос биш шууд ердийн ухамсрын түвшинд мэдээллийн эзэн гэх юм бол юу гэж ойлгогдох вэ гэвэл тэр мэдээллийг цуглуулаад авчихсан хадгалж байгаа хүн л тэр мэдээллийг чинь эзэн болчхоод байгаа байхгүй юу. Тэрнээс би яг тэр тухайн хүний тухай мэдээлэл гэдэг утгаараа биш болчхоод байгаа юм. Тэгэхлээр энийг бас нэг та нар нөгөө тэр мэдээллээ цуглуулаад авчихсан хүн нь бол мэдээж хариуцагч болчхоод байгаа юм шиг байгаа юм. Тэгэхээр Монгол хэл дээр чинь мэдээллийн эзэн гэдэг чинь бол арай өөрөөр ойлгох гээд байна шүү дээ. Бид нар нөгөө яачихсан учраас, хуулиа уншчихсан учраас ойлгоод байгаа юм. Энэ 4.1.8, 4.1.9, 4.1.10 тус тусдаа байх нь зөв байх. Тэгэхдээ энэ дахиад л томьёоллууд дээр их асуудалтай юмнууд байгаа юм. Энэ генетикийн мэдээлэл гэхээр байна шүү дээ. Биологийн сорьцын шинжилгээгээр тогтоосон хүний бие махбод, эрүүл мэнд биш байгаа байхгүй юу. Миний бодлоор бол миний ойлгодог генетикийн мэдээлэл бол өвлөн авсан удамшлын шинж чанар л байгаа байхгүй юу. Генетикийн мэдээлэл чинь. Биометрик мэдээлэл чинь бол нөгөө давтагдашгүй нүүр царай, дуу хоолой, нөгөө нүдний, хурууны хээ ч байдаг юм уу. Эрүүл мэнд гэдэг бол ойлгомжтой. Тийм ээ. Сая хэн Сэргэлэн гишүүний хэлсэн саналыг нэмж тусгаад ингээд энэ 3 бол тусдаа байх хэрэгтэй байх гэж бодож байна. Тэгээд энэ 4.1.15 дээр байна шүү дээ. Даруй гэдэг дээр боломжит богино хугацаа гэдгийг тодруулах хэрэгтэй байгаа юм Учрал дарга аа. Яагаад гэвэл байна шүү дээ. Энийг ингэж тодруулмаар байгаа юм. Даруй гэж яг тухайн нөхцөл байдалд, тухайн нөхцөл байдалд таарсан, тухайн мэдээлэлдээ, тухайн хүндээ, тухайн нөхцөл байдалдаа таарсан хамгийн боломжит хугацааг гэж тодотгож өгмөөр байгаа юм.

Тэгэхгүй энэ боломжит хугацаа чинь нөхцөл байдлаасаа шалтгаалаад янз янз байна шүү дээ гэх мэтээр энэ 4 дүгээр зүйлийн нэр томьёоны тодорхойлолт гэдгийг жоохон янзалмаар байна. Тэгээд хоёрдугаар хэлэлцүүлгээр та нар янзлаад оруулаад ирвэл эсвэл миний бодлоор нэгдүгээр хэлэлцүүлгийг манай 2 байнгын хороо яг энэ хуулийн хувьд 2 удаа хэлсэн ч болж байна дарга аа. Маш чухал хууль учраас. Ерөөсөө орчин үед бол хамгийн үнэтэй цэнтэй юм хүний мэдээлэл болчхоод байна шүү дээ. Тэр дата бас мэдээллээ яаж хадгалах юм, яаж тэрийгээ ашиглуулах юм, яаж тэрнээсээ ашиг олох юм, эсвэл яаж бусдад тэрийг алдахгүй байх юм. Хүний мэдээллийг яаж хадгалах юм? Ерөөсөө хамгийн…/минут дуусав/

**С.Бямбацогт:** Ажлын хэсгийн ахлагч хариулъя.

**Н.Учрал:** Мөнх-Оргил гишүүний саналуудыг бид бас эцсийн хэлэлцүүлэг дээр анхааръя. Нэр томьёо дээрээ анхаарна. Та бүхэн бол энэ хуультай холбогдуулаад нэг зүйлийг бас ойлгоосой гэж хүсэж байна. Энэ хувийн мэдээлэл, эмзэг мэдээлэл гэж ангилж байгаагийн гол шалтгаан бол жишээ нь хүний төрсөн он, сар өдрийг, төрсөн газар, оршин суугаа газрын хаяг ч гэдэг юм уу, энэ мэдээллүүдийг бол хүнийг ажил олгогч бол ажилд авахдаа анкетаар нь, төрсөн он сарыг нь бичүүлээд, оршин суугаа хаягийг нь бичүүлээд, боловсролынх нь талаар, ажлынх нь байдлын талаар туршлагынх нь талаар ингээд анкетаар ч юм уу, мэдүүлээд авдаг. Гэхдээ давхар хурууны хээг нь авдаг, эсвэл генетик мэдээллүүдийг нь авах тэгээд л бусад тэр тоон гарын үсгийн хувийн түлхүүрт халдах ч гэдэг юм уу ийм зүйлүүд байж болохгүй юм.

Тийм учраас хүний хувийн мэдээлэл энэ 2-ыг ялгахгүй болохоор нөгөө мэдээллийг маш эмх замбараагүй байдлаар цуглуулдаг байдал бас хэрээс хэтэрлээ гэдэг шүүмжлэлүүд байна. Ялангуяа биометрийг мэдээлэлтэй холбоотойгоор хурууны хээг дахин давтагдашгүй өгөгдлийг авдаг, түүгээр нь дамжуулаад хүнийг, тэр мэдээллийг нь ашиглаад янз бүрийн бас тооцоо судалгаа гаргадаг, тэр мэдээллүүдийг нь эргээд зарж борлуулдаг ч гэдэг юм уу олон тохиолдлууд үүсэж байгаа. Тийм учраас энэ бол эмзэг мэдээлэлд хамруулаад шууд хориглохгүй бол зүгээр нэг эрх бүхий тийм албан тушаалтан биш, зүгээр нэг ажил олгогч хүн тэр мэдээллийг цуглуулдаг, эсвэл судалгааны компани янз бүрийн мэдээллийг цуглуулдаг энэ байдал бол цаашаа үргэлжилж болохгүй. Тийм учраас үүнийг нь эмзэг мэдээлэлд оруулаад тусгайлан энэ хуулиараа зохицуулчхаж байгаа юм.

Тэгэхээр хувийн мэдээлэлд бол зүгээр л энэ чинь зааснаараа тэр байршил тэр боловсрол гишүүнчлэл шууд бусаар тодорхойлогдох, тодорхойлох боломжтой бусад мэдээлэл гээд ерөнхий байдлаар заагаад өгчхөж байгаа юм. Тэгэхээр энэ бол жишээ нь зарим тохиолдлуудад энэ мэдээллийг цуглуулах боломж бол байгаа, эмзэг мэдээлэлд хамааруулсан энэ мэдээллүүдийг бол шууд хориглочхож байгаа юм. Жишээ нь ял эдэлж байгаа бол ял эдэлсэн эсэх асуудлыг эрх бүхий албан тушаалтан, байгууллагаас өөр байгууллага энэ ял эдэлж байсан эсэх асуудлаар мэдээлэл цуглуулж огт болохгүй. Жишээ нь хүйсийн чиг баримжаа, тэд бэлгийн харьцааны талаарх мэдээллийг ч гэсэн дурыг нь нэг этгээд цуглуулах ийм боломж бол байхгүй шүү дээ. Тэгэхээр энэ хуулиар хориглож өгч байгаа. Тэгэхээр цаанаа бол түрүүн бас хэлж байсны дагуу энэ хууль гарснаараа зөвхөн хувь хүн тэр мэдээллээ хамгаалаад байх биш, мэдээлэл хариуцагч гэж энэ хуульд заагаад байгаа буюу мэдээллийг цуглуулаад, тэгээд ангилаад, хадгалаад, дүн шинжилгээ хийгээд задлан шинжлээд, тэгээд боловсруулаад ашиглаж байгаа тал буюу энэ процесст цуглуулах, боловсруулах, ашиглах бүх түвшинд нь цуг үйл ажиллагаа явуулж байгаа тэр мэдээлэл хариуцагч тал давхар энэ хувь хүний маань мэдээлэл хамгаалах дээр үүрэг хүлээнэ. Тэгэхээр зөвхөн хувь хүн үүрэг хүлээгээд байх биш. Тэгэхээр мэдээлэл хариуцагч тал бол тэр мэдээллийг цуглуулаад, тэр ангилаад хадгалаад, сэргээх, өөрчлөх, задлал шинжилгээ хийх, тэр бүх үйл ажиллагааны явцад бол хариуцлага хүлээх учраас энэ үүрэг нь тодорхой болж байгаа учраас илүү хариуцлагатай хандах болно. Тэгээд дээрээс нь тэр цуглуулах ашиглахдаа ч гэсэн та эмзэг мэдээлэлд юуг хамааруулах вэ, хувийн мэдээлэлд юуг хамааруулах юм гээд хуульд тодорхой заасан учраас хуулиа дагаад ингээд бас хариуцлага нь маш ойлгомжтой болж эхлэхээр хүний эрх хамгаалагдана л гэж хэлж болно.

**С.Бямбацогт:** За баярлалаа. Гишүүд асуулт асууж хариулт. Мөнх-Оргил гишүүн тодруулъя.

**Ц.Мөнх-Оргил:** Тэгэхээр Учрал гишүүн ээ. Энэ мэдээллийг 2 хуваахыг дэмжээд байгаа юм. Миний хэлээд байгаа тэр нэр томьёонуудаа л жоохон янзлах хэрэгтэй байна шүү дээ. Жишээ нь эмзэг гэдэг үг чинь таарахгүй байна. Итгэл, үнэмшил гэдэг үгийг янзалмаар байна, даруй гэдгийг тодруулмаар байна гэх мэтээр генетикийн мэдээллийг дахиж томьёолмоор байна. Биометрик мэдээллийг дахиж томьёолмоор байна. Эрүүл мэндийн мэдээллийг дахиж томьёолмоор байна.

Тэгээд би ийм санал хэлээд байгаа байхгүй юу. Эцсийн хэлэлцүүлгээр энэ юмнуудыг бид нар хийж чадахгүй, дэгтээ баригдаад чадахгүй. Тийм учраас зүгээр 2 удаа л нэгдүгээр хэлэлцүүлгээ хийчих. Тэгээд эцсийн хэлэлцүүлгээ зүгээр шууд алх тогшоод явчихсан нь хурдан шүү. Процессын хувьд дарга аа. Бид нар та хэдийн ажлыг эсэргүүцээд байгаа юм биш.

**С.Бямбацогт:** За баярлалаа. Тэгэхээр гишүүдийн бас гаргаж байгаа асуудлуудаар бид анхааръя. Гишүүд асуулт асууж, хариулт авч дууссан. Яг 4 дүгээр зүйл дээр нэг санал хураалт байгаа. Энэ санал хураалтаа явуулчихъя. Чуулганы хуралдаанд оруулаад хуралдаан дарлагчдаас чиглэл аваад гүйцээн боловсруулах энэ чиглэл аваад саяын хэлж байгаа даруу, эмзэг мэдээлэл, тэр нэр томьёо тодорхойлолтууд ер нь бас жоохон ойлгомжгүй байгаа зүйлүүд бас байна. Модон байна. Сая Мөнх-Оргил гишүүн хэллээ, Раднаасэд гишүүн хэллээ. Энэ бүгдийг бас эцсийн хэлэлцүүлэг дээрээ чиглэл аваад дахиад яриад явчихъя. Ийм дэгийн бас зохицуулалт байгаа. Үүний дагуу явчихъя. Ингээд ажлын хэсгээс гаргасан зарчмын зөрүүтэй саналаар санал хураалт явуулъя.

Дөрөв.Төслийн дөрөвдүгээр зүйлийн 4.1.1 дэх заалтын “иргэний бүртгэлийн дугаар” гэсний дараа “хөрөнгө” гэж нэмж, 4.1.6 дахь заалт, 8 дугаар зүйлийн 8.5 дахь хэсгийн “иргэний хуулийн 16, 17, 18, 19 дүгээр зүйлд” гэснийг “иргэний хуулийн 17, 18, 19 дүгээр зүйлд, хуульд дөрөөр заагаагүй бол мөн хуулийн 16 дугаар зүйлд гэж заасан” гэж тус тус өөрчилж, мөн зүйлийн 4.1.2, 4.1.3, 4.1.4, 4.1.5 дахь заалтыг доор дурдсанаар өөрчлөн найруулах**:**

“4.1.2. “Хүний эмзэг мэдээлэл” гэж хүний үндэс угсаа, шашин шүтлэг, итгэл үнэмшил, эрүүл мэнд, захидал харилцаа, гэрээ тэх болон биометрик мэдээлэл, тоон гарын үсгийн хувийн түлхүүр, ял эдэлж байгаа болон ял эдэлсэн эсэх, бэлгийн болон хүйсийн чиг баримжаа илэрхийлэл, бэлгийн харьцааны талаарх мэдээллийг;

4.1.3.“мэдээлэл цуглуулах” гэж Нийтийн мэдээллийн тухай хуулийн 4.1.6-д заасныг;

4.1.4.“мэдээлэл боловсруулах” гэж Нийтийн мэдээллийн тухай хуулийн 4.1.5-д заасныг;

4.1.5.“мэдээлэл ашиглах” гэж Нийтийн мэдээний тухай хуулийн 4.1.4-д заасныг;” гэсэн томьёоллоор санал хураалт явуулъя. Дэмжье гэсэн томьёоллоор санал хураалт. Санал хураалтад 18 гишүүн оролцсоноос 13 гишүүн буюу 72.2 хувь саналаар энэ санал дэмжигдлээ.

Ажлын хэсэг сая бас гишүүдийн хэлж байгаа зүйлийг анхаарах байх. Тэгээд чуулган дээрээс бас хуралдаан даргалагчаас чиглэл авъя. Тэгээд энэ зүйлийг гүйцээн боловсруулж бас эцэслэж бас анхааръя. Протоколд тэмдэглэгдлээ. Ажлын хэсэг анхаарах байх.

Хуулийн төслийн 5 дугаар зүйлтэй холбогдуулан асуулт асуух гишүүд нэрсээ өгнө үү. Алга байна. Байсан уу? Чинбүрэн гишүүнээр тасаллаа. Ганбат гишүүн асуулт асууя.

**Д.Ганбат:** За баярлалаа. Та бүхнийхээ амгаланг айлтгая. Энэ хууль бол мэдээж хэрэг хэрэгтэй, шаардлагатай хууль гэж ойлгож байна. Гэхдээ ер нь бол мэдээлэл бол их үнэтэй цэнтэй болчихсон. Яг өнөөгийн нөхцөлд, өнөөгийн орчинд бол алт, алмазнаас илүү үнэтэй болчихсон байх. Мэдээллийг боловсруулдаг, хадгалдаг, ашигладаг. Энэ процесс бол их орчин үед нийцсэн ийм хурдан түргэн ийм болчихсон байна. Тэгээд энэ 5 дугаар бүлэг дээр мэдээлэл хамгаалах үйл ажиллагаа гэж байна л даа. Тэгээд мэдээлэл хамгаалахдаа бол мэдээж хэрэг 20.1.1 мэдээллийн аюулгүй байдлыг хангах, дотоод журам батлах, үйл ажиллагаандаа мөрдөх гэж байна. За энэ дээр би нэг юм тодруулъя.

Мэдээллийг хэн ч, ямар ч байдлаар ашиглаж байгаа. Тухайлбал мэдээлэлд нэвтрэх эрх бүхий этгээд тэр мэдээллийг ямар нэгэн байдлаар буруу зүйлд гэдгийг нь ашиглавал яах юм бэ? Өмнө байсан мэдээллүүдээ яах вэ. Тухайлбал Тагнуулын ерөнхий газрын архивд байгаа байх. Ер нь өмнөх бүх архивууд байгаа байх. Тэр гучин хэдэн оны үеийн хэлмэгдүүлэлт, мөн сэхээтний төөрөгдөл гээд баахан хэлмэгдүүлэлт явсан. Энэ хэлмэгдүүлсэн энэ юм эсвэл тэр тухайн үед ашигласан мэдээллээ буруу зөрүү юм, эрийг бас эргээд шантаажлах ч юм уу гаргаж ирж ашигладаг, барьдаг ийм юм гардаг. Бусад улс орнууд яасан бэ гэхээр энэ хаалттай нийгэмд амьдарч байсан энэ үеийнхээ мэдээллийг бүгдийг нь ил гаргачихсан байдаг. Тэгчихээр тэрийг хэр барагтай хүн ашиглаж чаддаггүй. Тэр мэдээлэл нь ил тод учраас. Энийг яаж шийдэх гэж байна вэ, яаж шийдсэн бэ гэдгийг бас асууя.

Нөгөө талаар бол энэ мэдээллийг бас янз бүрээр ашиглаж байна. Ялангуяа нөгөө хүнээ хэлмэгдүүлж байна. Орчин үед ч гэсэн гарч байна шүү дээ. Хэдхэн сарын өмнө л гэхэд тэр иргэн Доорыг ямар ч буруугүй байтал өөрийнхөө хувийнхаа л юмаар явж байсан хүнийг тэр бичлэгийг нь бол задалж байна. Тэгээд тэр хүн маань амьдрах орчин нөхцөл байх ямар ч боломжгүй болж байна. Энэ зүйлийг яаж тусгаж байна вэ?

Би 2015, 216 онд Улсын Их Хуралд сууж байхад төмөр замын бодлого хэлэлцэж байсан. Тэгэхэд гаднаас гаднын улс орны дугаараас бол маш олон мессеж ирж байсан. Тэгээд миний утасны дугаарыг гадаадынхан яагаад ч олчихдог юм, яагаад ч гаднаас мессеж ирээд байдаг юм ийм үйл явдал давтагдах уу, үгүй юу. Тэгээд тэр талаар бол дараа нь ямар хэн ч ямар ч тайлбар хийгээгүй, тэгээд л өнгөрсөн.

**С.Бямбацогт:** За баярлалаа. Ажлын хэсгийн ахлагч хариулъя.

**Н.Учрал:** Нэгдүгээр бүлгийн 5 дугаар зүйл дээр бол зарчмууд байгаа. Мэдээлэл цуглуулах, боловсруулах, ашиглахад баримтлах зарчим гээд. Тэгэхээр Ганбат гишүүний хэлж байгаагаар бол тэр 5.1.3-т мэдээлэл хамгаалахад гэдгийг яагаад хассан бэ гэж байх шиг байна. Ер нь зөвхөн мэдээлэл хамгаалахад биш, бүхэлд нь бүх түвшинд л ялгаварлан гадуурхахгүй байх ёстой гэдэг утгаараа бол энэ үгийг хассан. Тэгэхгүй бол зөвхөн нөгөө мэдээлэл хамгаалахад л ялгаварлан гадуурхахгүй байх гэсэн ийм ойлголт яваад байсан. Тийм учраас ажлын хэсэг дээр ярьж байгаад ер нь ялгаварлан гадуурхахгүй байх гэдэг энэ зарчим байх ёстой. Зөвхөн мэдээлэл хамгаалахад биш гэдэг утгаар нь энэ зарчим дээрээ бол оруулж өгсөн гэдгийг хэлмээр байна. Тэгээд яг таны сая хэлж байгаагаар ийм хариуцлагагүй байдлаар цуглуулж байгаа буюу мэдээлэл хариуцаж байгаа тал мэдээллийг цуглуулж, боловсруулж ашиглаад тухайн мэдээллийн эздийг зөвшөөрөлгүйгээр олон нийтэд түгээдэг ийм байдал бол хүний эрхийг ноцтой бас зөрчиж байна. Ялгаварлан гадуурхлыг бий болгодог учраас энэ хууль гарснаараа болбол тухайн мэдээллийн эзний зөвшөөрөлгүйгээр ямар нэг байдлаар тэр цуглуулж боловсруулж ашигласан мэдээллийг олонд түгээх, тэр хүний эрхэнд халдахыг бол хориглож байгаа. Нэг ёсондоо мэдээлэл цуглуулж байгаа тал энд бол давхар хариуцлага хүлээнэ. Хувь хүн өөрөө хамгаалахаасаа илүүтэйгээр тэр мэдээллийг цуглуулж авсан тал өөрөө хариуцлагаа хүлээнэ.

Мөн хоёрдугаар бүлэг дээр бол бид нар төрийн байгууллагууд жишээ нь мэдээллийг цуглуулж боловсруулах, ашиглахад ямар тохиолдолд ашиглах юм бэ гэдгийг нь бас тодорхой зааж өгсөн. Мөн хуулийн этгээд, хуулийн этгээдийн эрх бүхий байгууллагууд мэдээллийг цуглуулж ашиглах, боловсруулахад ямар тохиолдолд ашиглах юм бэ гэдгийг нь тохиолдол бүр дээр нь ингээд заагаад өгч байгаа. Тэгэхээр яг таны сая хэлсэн жишээн дээр гарсан энэ байдал бол бас дахин давтагдахаас урьдчилан сэргийлж, дээрээс нь энэ хууль гарснаар бол ийм асуудал гарахгүй байх ёстой л гэдэг утгаар энэ хууль бол нийгмийн хэрэгцээ шаардлагад нийцсэн хууль юм л гэж хэлмээр байна.

**С.Бямбацогт:** Ганбат гишүүн тодруулъя.

**Д.Ганбат:** Учрал гишүүн арай л нөгөө юу өнөөгийн нөхцөл байдалтай холбогдуулж яриад байх шиг байна. Би бас өнгөрснийг дурдмаар байгаа юм л даа. Тэр Монгол Ардын Хувьсгалт намын архив гээд л маш том архив байлаа. Тэр дотор 3 үеийнх нь намтрыг нь бичүүлж аваад л хадгалдаг байсан. Тэр мэдээллүүд яах юм бэ, өмнөх. Тэрийг хэн нэгэн нөгөө талаар буруу талаар ашигладаг, барьдаг ийм зүйл гарах уу? Гарахгүй юу. Тэгэхээр тэр бол бас л хувь хүний мэдээлэл. Энийг иж бүрэн шийдэх хэрэгтэй байх. Тэгээд үүн дээр бас ажлын хэсэгт бол манай Ардчилсан намын бүлгийн гишүүдээс оролцуулаагүй байна. Арай л жоохон дутуу дулимаг ийм хууль байна. Энэ хууль дээр нэлээн сайн ажиллах шаардлагатай гэж бодож байна. Ийм учраас Ардчилсан намын бүлгийн гишүүд сая санал тавьж байна. Ярьж байна. Ардчилсан намын бүлэг энэ хууль дээр 5 хоногийн завсарлага авъя.

**С.Бямбацогт:** Ер нь бас нэлээн чухал хууль Ганбат гишүүн ээ. Гэхдээ яах вэ та бүхэн Ардчилсан намын бүлгийн гишүүдээс гэдэг юм уу. Манай Улсын Их Хурал дахь цөөнхөөс Алтанхуяг гишүүн, Доржханд гишүүд ажлын хэсэгт орж ажилласан юм байна шүү. Тэгээд өнөөдөр Алтанхуяг гишүүн чөлөө авсан байгаа. Ер нь бол ажлын хэсгийн хуралдаанд тасралтгүй оролцож байсан юм байна. Завсарлага аваад тэгвэл энэ дээр нэлээн жаахан ярилцах уу. Ардчилсан намын бүлэгт 5 хоногийн завсарлага өглөө. Энэ хууль бол нэлээн чухал асуудал. Ардчилсан намын бүлэг завсарлага авсан. Дараад нь хэлчих ээ та.

Дараагийн асуудалд оръё. **Цахим гарын үсгийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд анхны хэлэлцүүлэг явуулъя.** Ажлын хэсэг бол түрүүний ажлын хэсэг ажиллаж байгаа. Ажлын хэсгийн ахлагчаар Учрал гишүүн, гишүүдээр Алтанхуяг, Анужин, Бат-Амгалан, Доржханд, Мөнхбаатар, Саранчимэг, Сүхбаатар, Цогтбаатар нарын гишүүдийн ажилласан ажлын хэсэг гэдгээ танилцуулъя. Ажлын хэсгийн ахлагч хуулийн төслийг Байнгын хорооны болон чуулганы нэгдсэн хуралдаанаар хэлэлцүүлж санал, дүгнэлтээ боловсруулсан байгаа. Танилцуулгаа хийнэ үү. Учрал гишүүн танилцуулга хийе ээ.

**Н.Учрал:** Байнгын хорооны дарга, эрхэм гишүүд ээ.

Цахим гарын үсгийн тухай хуулийн төсөл болон хамт өргөн мэдүүлсэн хуулийн төслүүдийг 2021 оны 7 дугаар сарын 5-ны өдрийн Улсын Их Хурлын чуулганы нэгдсэн хуралдаанаар хэлэлцэхийг дэмжиж, анхны хэлэлцүүлэгт бэлтгүүлэхээр Хууль зүйн байнгын хороонд шилжүүлсэн болно.

Цахим гарын үсгийн тухай хуулийн төсөл болон хамт өргөн мэдүүлсэн хуулийн төслүүдийг Байнгын хорооны болон чуулганы нэгдсэн хуралдаанаар хэлэлцүүлэгт бэлтгэх ажлын хэсгийг Улсын Их Хурлын даргын захирамжаар байгуулсан. Ажлын хэсгийн ахлагчаар Улсын Их Хурлын гишүүн Учрал. Ажлын хэсгийн бүрэлдэхүүнд Улсын Их Хурлын гишүүн Алтанхуяг, Анужин, Бат-Амгалан, Доржханд, Мөнхбаатар, Саранчимэг, Сүхбаатар, Цогтбаатар нарын гишүүд орж ажиллалаа. Ажлын хэсэгт мэргэжил арга зүйн туслалцаа үзүүлэх үүрэг бүхий ажлын дэд хэсгийг 43 хүний бүрэлдэхүүнтэй байгуулсан бөгөөд дээд хэсэг өнгөрсөн хугацаанд 12 удаа хуралдсан болно.

Ажлын хэсгийн гишүүд мөн Тагнуулын байгууллага, Харилцаа холбоо, мэдээлэл технологийн газар, Үндэсний дата төв, Улсын бүртгэлийн ерөнхий газрын үйл ажиллагаатай газар дээр нь танилцсан. Ажлын хэсэг хуулийн төслүүдийг Монгол Улсын Үндсэн хууль болон бусад хуультай нийцүүлэх, хуулийн төслийн уялдааг хангах, нэр томьёо хэл найруулга, агуулга, бүтцийн шинжтэй зарчмын зөрүүтэй саналын томьёоллыг бэлтгэн ажлын хэсгийн хуралдаанаар нэг бүрчлэн хэлэлцэж олонхын саналаар дэмжигдсэн дараах саналуудыг Байнгын хорооны хуралдаанд танилцуулж байна. Үүнд:

Нэг.Хүн, хуулийн этгээд цахим гарын үсгийн гэрчилгээ эзэмшсэний үндсэн дээр цахим гарын үсэг ашиглах бөгөөд энэ харилцаа нийтийн түлхүүрийн дэд бүтцээр дамжин хэрэгжих тул нийтийн түлхүүрийн дэд бүтэц гэсэн нэр томьёонд цахим гарын үсгийн нууцлал аюулгүй байдлыг хангах асуудлыг нэмж тусгах,

Хоёр.Мэдээллийн системд нэвтрэх, тухайн хүн мөн эсэхийг таньж баталгаажуулах, бусад этгээд нэвтрэхээс сэргийлсэн зохицуулалтыг төсөлд нэмж тусгах,

Гурав.Тоон гарын үсэг зурахад ашиглах мэдээллийн системийг нь цагийн бүртгэлийн системтэй заавал холбогдсон байх, харин бусад хэлбэрийн цахим гарын үсэг зурахад ашиглах систем нь цагийн бүртгэлийн системд холбогдох асуудал нээлттэй байх зохицуулалтыг төсөлд нэмж тусгах, мөн цагийн бүртгэлийг хэрхэн хөтлөх асуудлыг тодорхой болгох,

Дөрөв.Гэрчилгээ эзэмшигч нь тоон гарын үсгийн хэрэглээндээ тодорхой хязгаарлалт тавих эрхтэй байх зохицуулалтыг төсөв нэмж тусгах,

Тав.Тусгай зөвшөөрөл эзэмшигч нь гэрчилгээ олгохдоо гэрээ байгуулж болно гэж тусгасан нь гэрээ байгуулах, эсвэл байгуулахгүй байж болохоор тодорхой бус зохицуулалттай байгаа нь сөрөг үр дагавар үүсгэж болзошгүй гэж үзэн заавал гэрээ байгуулна гэж тусгах,

Зургаа.Төсөлд тусгасан зарим зохицуулалтын давхардлыг арилгах, тусдаа бие даасан санаа агуулсан зохицуулалтыг салгах, шинээр баталсан хуулиудтай нэр томьёог нийцүүлэх, тусгайлан хэм хэмжээ тогтоогоогүй холбогдох журмаар зохицуулах боломжтой асуудлуудыг хасах, төрийн үйлчилгээний шат дамжлагыг нэмэгдүүлэх, зарим зохицуулалтыг өөрчлөн найруулах, салаа утгаар ойлгогдож болзошгүй нэр томьёог, ойлгомжтой томьёолох, холбогдох хуулиар зохицуулж болзошгүй нэр томьёог тухайн харилцааг тухайн хуулийг эш татах замаар хэрэглэх, тусгай зөвшөөрөл эзэмшигчийн хараат бус байдлыг алдагдуулахгүй байх зорилгоор зарим зохицуулалтыг өөрчлөн найруулах, хуулийн дагаж мөрдөх хугацааг өөрчлөх гэх мэт асуудлуудыг тусгасан. Дээр дурдсан зарчмын зөрүүтэй саналын томьёоллыг та бүхэнд тараасан болно.

Мөн Улсын Их Хурлын гишүүн Раднаасэдээс гэрчилгээжүүлэх байгууллагад Монгол банк нэмэх асуудлаар холбогдох саналын томьёоллыг бэлтгэн ажлын хэсэгт ирүүлснийг ажлын хэсгийн гишүүдийн олонх дэмжээгүй болно. Ажлын хэсгээс гаргасан зарчмын зөрүүтэй саналын томьёоллыг хэлэлцэн шийдвэрлэж өгөхийг та бүхнээс хүсье.

**С.Бямбацогт:** Ажлын хэсгийн ахлагчид баярлалаа. Gжлын хэсгийн гишүүдэд би түрүүн танилцуулчихсан. Албан тушаалтнууд нь бас хэвээрээ. Баасандорж Хууль зүй, дотоод хэргийн яамны Төрийн нарийн бичгийн дарга, Сүнжид Хүний эрхийн Үндэсний Комиссын гишүүн, Сайнзориг Хууль зүй, дотоод хэргийн яамны Хууль зүйн бодлогын газрын дарга, Ган-Эрдэнэ Хууль зүй, дотоод хэргийн яамны Мэдээллийн технологийн газрын дарга, Билэгдэмбэрэл Харилцаа холбоо, мэдээллийн технологийн газрын Мэдээллийн технологийн бодлого зохицуулалтын газрын дарга, Тэнгист Цахим хөгжлийн үндэсний хорооны Ажлын албаны дарга, Ганзориг Тагнуулын ерөнхий газрын мэдээллийн аюулгүй байдлын газрын Хэлтсийн дарга, Тамир Мэдээлэл холбооны операторуудын ассоциаци. Ийм дэд ажлын хэсэг ажиллаж байгаа.

Улсын Их Хурлын чуулганы хуралдааны дэгийн тухай хуулийн 39.10-т Байнгын хороо хуулийн төслийг зүйл бүрээр хэлэлцэнэ гэж заасны дагуу хуулийн төслийг зүйл бүрээр хэлэлцье.

Цахим гарын үсгийн тухай хуулийн шинэчилсэн найруулгын төслийн нэгдүгээр зүйлтэй холбогдуулан асуулт асуух гишүүд нэрсээ өгнө үү. Асуулт алга. Нэгдүгээр зүйлтэй холбогдуулж Мөнх-Оргил гишүүн.

**Ц.Мөнх-Оргил**: За баярлалаа. Би хуулийн төслийг дэмжиж байгаа юм. Тэгээд одоо байгаа зохицуулалтыг дэлгэрүүлээд ер нь аятайхан болгоод ороод ирчихсэн гэж харж байгаа юм. Энэ дээр ганцхан асуулт байгаа юм. Хүн, хуулийн этгээдийн гэж байгаа байхгүй юу. Учрал аа. Хүн хуулийн этгээдийн гэж байгаа юм. Гэтэл бид нар чинь хуулийн этгээдийн эрхгүй байгууллага, аж ахуйн нэгжүүд байгаа шүү дээ. Тэд нар маань. Тэгэхлээр энэ томьёоллоор чинь цахим гарын үсэг хэрэглэх бололцоогүй болчих юм биш биз дээ. Жишээ нь СӨХ байна. Хамгийн тод жишээ нь өчнөөн гэрээ хэлцэл хийдэг, хөрөнгө мөнгө шилжүүлдэг, тэгэхдээ хуулийн этгээдийн эрхгүй. Ерөөсөө хуулийн этгээд эрхтэй байх бололцоогүй. Хуулийн этгээд болчих юм бол нөгөө СӨХ-ын хөрөнгийг зарах эрхтэй болчхоод байгаа байхгүй юу. Тэгэхлээр бусдын өмчийг зарах, зарцуулахгүй, бусдын өмчийг заруулахгүйн тулд зөвхөн ашиглалтыг хариуцуулахын тулд СӨХ байгуулж байгаа шүү дээ.

**С.Бямбацогт:** Ажлын хэсэг Сайнзориг дарга хариулах уу? 5 дугаар микрофон. Санаачлагч болохгүй.

**П.Сайнзориг:** Мөнх-Оргил гишүүний асуултад хариулъя. Бас чухал асуудал байгаа. Өнөөдөр хуулийн этгээдийн эрхгүй Сууц өмлөгчдийн холбоо, Ойн нөхөрлөл зэрэг хэд хэдэн байгууллагууд бас тодорхой аж хуй үйл ажиллагаа, иргэдийн өмч хөрөнгийг бас харж хандах, сайжруулах ийм ажиллагаа хийж байгаа. За ер нь зүгээр цаашдаа сууц өмчлөгчдийн эрх зүйн байдлыг шийдэж байж бас зарим ийм хүндрэлтэй зүйлийг шийдэх байх. Тэгэхдээ энэ чигээрээ үргэлжлэх юм бол хуулийн этгээдийн эрхгүй байгууллагууд ер нь тамга, тоон гарын үсэг хэрэглэж болох уу гэдэг асуудал байгаа. Тэгэхээр энэ эрх зүйн нэгдлийн цаана ерөнхийдөө иргэд л байдаг. Иргэд өөрийнхөө юу гэдэг юм статусаар оролцож байж тодорхой хэмжээний эрх, үүрэг хариуцлагыг нь хүлээдэг. Магадгүй тэр хуулийн этгээд эрхгүй СӨХ-ын байгууллагын удирдлагыг бүрдүүлж байгаа хүмүүс дүрэмд заасан эсвэл гэрээнд заасан нөхцөлөөрөө энэ этгээд нь төлөөлөх юм гэдэг зүйлээ сонгож байгаа учраас хувь хүнээр үндсэндээ СӨХ-ын дарга гэдэг юм уу, тодорхой удирдах албан тушаалтнууд нь хувь хүн гэдэг этгээд иргэн гэдэг утгаараа тоон гарын үсэг аваад хэрэглээд явах бололцоотой байж байгаа. Энэ хариултыг хэлмээр байна. Хуулийн этгээдийн хувьд бол үндсэндээ цахим тамга авч хэрэглэнэ. Үндсэндээ Монгол Улсад 200 мянга гарчихсан хуулийн этгээд байна. Идэвхтэй үйл ажиллагаа явуулж байгаа 70 мянга гаруй хуулийн этгээдүүдийн тусгай зөвшөөрөлтэй этгээдүүдээс цахим тамга буюу энэ тоон гарын үсгийг авч хэрэглэх бололцоо бүрдэх юм. Энэ хуулиар.

**С.Бямбацогт:** Мөнх-Оргил гишүүн.

**Ц.Мөнх-Оргил:** Тэгэхээр Сайнзоригоо өөрийн чинь тайлбар нэг л үнэмшилтэй сонсогдохгүй байна л даа. Яагаад гэвэл байна шүү дээ. СӨХ цахим биш гарын үсгээр хэлцэл хийж болж байгаа байхгүй юу. Хүн ажилд авч байна шүү дээ. СӨХ-ын дарга цэвэрлэгч авч байна, лифтчин авч байна эсвэл аж ахуйн үйл ажиллагаа өчнөөн л гэрээ хэлцэл хийж байгаа шүү дээ. СӨХ чинь. Тэр нь тэгээд бичиг дээр, цаасан дээр гарын үсэг зурахаар болоод байдаг. Цахим гарын үсэг зурах гэхээр өө болохгүй гээд байж болохгүй шүү дээ. Тэрийг л би асуугаад байгаа байхгүй юу. Ямар үндэслэлээр? Жишээ нь СӨХ. Цахим гарын үсэг, зүгээр гарын үсэг 2-ын тэр ялгаан дээр нэгэнтэй нь байж болдог нэгэнтэй нь байж болдоггүй гэж тайлбарлаад байгаа юм бэ? Тэр чинь мэдээж СӨХ-ын дарга чинь гарын үсэг зурж л байгаа шүү дээ. Хувь хүн гэдгээрээ л зурж байгаа шүү дээ. Зурах хүн нь бол. Хариуцлага нь бол СӨХ дээр очиж байгаа шүү дээ. СӨХ-ын хөрөнгөөр сууц өмчлөгчдийн хөрөнгөөр…/минут дуусав/

**С.Бямбацогт:**  Учрал гишүүн, ажлын хэсгийн ахлагч хариулъя. Нямбаатар сайд дараа нь хариулах уу.

**Н.Учрал:**  Ер нь бол хүн, хуулийн этгээд гэж заасан. Жишээ нь Монгол Улсын иргэн болгон энэ хуулиар иргэний бүртгэл, иргэний үнэмлэх дээрээ суурилаад тоон гарын үсэгтэй болно. Тэгэхээр хуулийн этгээд бол нөгөө хуулийн этгээдэд олгож байгаа та тоон гарын үсэг чинь бол цахим тамга, иргэнд олгож байгаа нь бол цахим гарын үсэг. Тэгэхээр хэрвээ цахим тамга хэрэглэхгүй бол иргэн өөрийнхөө цахим гарын үсгээрээ л тэр баталгаагаа гаргаад л явчихна гэсэн үг. Тоон гарын үсгээрээ. Тэгэхээр хуулийн этгээд өөрөө цахим, иргэн өөрөө цахим гарын үсэгтэй учраас энүүгээрээ л цахим гарын үсгээрээ л баталгаажуулалтаа хийгээд явчихаар чинь СӨХ-ыг чинь иргэд бүрдүүлж байгаа учраас бүгдээрээ л цахим гарын үсэгтэй байна. Тэр гарын үсгээрээ баталгаагаа хийгээд л явна. Хуулийн этгээд байх юм бол хуулийн этгээдийг бид олгож…/минут дуусав/

**С.Бямбацогт:** Баасандорж дарга тодруулаад хариулчихъя. 4 дүгээр микрофон.

**Б.Баасандорж:** Хууль зүй, дотоод хэргийн яам. Баасандорж Мөнх-Оргил гишүүний асуултад хариулъя. Яг энэ СӨХ-ын хувьд бол сая Мөнх-оргил гишүүн ч хэлсэн. Яг хуулийн этгээдийн эрхгүй байгууллага. Яг энэ үүднээсээ бид нар Иргэний хуулийн суурь зарчмаараа хуулийн этгээд эрхгүй учраас тамга, тэмдэг хэрэглэдэггүй, Улсын бүртгэлд бүртгүүлдэггүй ийм байгууллага. Дундаасаа СӨХ-ын даргаа сонгоод тэр хүн нь өөрөө яг тэр хүн л өөрөө хариуцлага хүлээнэ. Одоо би СӨХ-ын дарга байлаа гэж бодоход би хариуцлагаа хүлээнэ. Би хүнийхээ хувьд гарын үсгээ хэрэглэнэ. Хуулийн этгээд эрхгүй учраас хуулийн этгээдийн гар үсэг байхгүй. Тэгэхээр яг энэ зарчмаараа л хүнийхээ хувьд л эрхээ эдэлнэ. Хариуцлагаа хүлээгээд явчихна. Сонгогддог учраас дундаасаа сонгогддог. Хариуцлагын асуудлыг нь бол буцаагаад надтай СӨХ-өөс сонгосон гишүүд маань сонгоно.

**С.Бямбацогт:** За баярлалаа. Маш тодорхой хариулчихлаа. Иргэнийхээ хувьд цахим гарын үсэг хэрэглээд СӨХ-ын дарга хэлэлцээр, үйл ажиллагаанд оролцоод явах бүрэн бололцоотой юм байна. Санал хураалт явуулъя. Хуулийн төсөлтэй холбогдуулан ажлын хэсэг санал байхгүй юм байна. Гишүүдээс гаргасан санал алга байна.

Хуулийн төслийн 2 дугаар зүйлтэй холбогдуулан асуулт асуух гишүүд нэрсээ өгнө үү, Алга байна. Ажлын хэсэг тухайн зүйл дээр санал гаргаагүй байна. Хуулийн төсөлтэй холбогдуулан гишүүдээс бичгээр гаргасан санал алга байна. Найруулга авчихсан юм уу.

Хуулийн төслийн 3 дугаар зүйлтэй холбогдуулан асуулт асуух гишүүд байна уу. Алга байна. Ажлын хэсгээс бичгээр гаргасан санал байхгүй байна. Гишүүдээс бичгээр гаргасан санал байхгүй байна.

Хуулийн төслийн 4 дүгээр зүйлтэй холбогдуулан асуулт асуух гишүүд нэрсээ өгнө үү? Алга байна. Ажлын хэсгээс бичгээр гаргасан зарчмын зөрүүтэй санал нэг санал байгаа юм байна. 4 дээр. Саналын томьёоллыг та бүхэнд уншиж танилцуулъя.

Төслийн 4 дүгээр зүйлийн 4.1.2 дахь заалтын “ашиглахдаа” гэснийг “ашиглах, аюулгүй байдлыг хангахдаа” гэж өөрчлөх. Санал гаргасан ажлын хэсэг. Дэмжье гэсэн томьёоллоор санал хураалт явуулъя. Санал хураалт. Санал хураалтад 18 гишүүн оролцсоноос 11 гишүүн буюу 61.1 хувийн саналаар энэ санал дэмжигдлээ. Гишүүдээс бичгээр гаргасан санал алга байна.

Хуулийн төслийн 5 дугаар зүйлтэй холбогдуулан асуулт асуух гишүүд нэрсээ өгнө үү. Алга байна. 5 дугаар зүйл. Мөнхцэцэг гишүүнээр тасалъя асуултыг. Сэргэлэн гишүүн.

**Ц.Мөнхцэцэг:** Төслийн 5.2-т хүн, хуулийн этгээдийн хэрэглэх цахим гарын үсгийн тоо хэлбэрт хязгаар тогтоохгүй гэсэн байна. Энэ маань юу гэсэн үг вэ? Жишээлбэл тухайн иргэн хэд хэдэн цахим гарын үсэгтэй байна гэсэн үг үү? Ингэсэн тохиолдолд тухайн хуулийн гэрээ хэлэлцээр дээр маргаан үүсэхгүй юу. Мөн хэлбэр дээр хязгаар тогтоохгүй гээд энэ маань бас юу гэсэн үг вэ? Энэ дээр ажлын хэсгээс хариулт авъя.

**С.Бямбацогт:** Хэн хариулах уу? Баасандорж дарга хариулъя. 4 дүгээр микрофон.

**Б.Баасандорж:** Гишүүний асуултад хариулъя. Хууль зүй, дотоод хэргийн яам Баасандорж. Хуулийн төслийн 5.2-ыг асууж байна. Хуулийн төслүүд дээр бол энэ тоон гарын үсгийн тоо, хэлбэрт хязгаар тогтоохгүй гэж байгаа. Тухайн иргэн маань бол хэд хэдэн хэлбэрээр тоон гарын үсгийг ашиглаж болно. Гагцхүү анх удаа тоон гарын үсгээ авахдаа Улсын бүртгэлийн байгууллагад бүртгүүлээд иргэний үнэмлэх дээрээ бүртгүүлээд тоон гарын үсгээ авна. Дараа нь тухайн иргэн ухаалаг утсан дээрээ байж болно. I Cloud орчинд байж болно. Персональ компьютер дээр барьж болно. I Pad дээр байж болно. Эд нар нь өөрөө хэлбэрүүдээ хэлж байгаа. Мөн хэд хэдэн тоон гарын үсгийг ашиглаж болно. Жишээлбэл би Баасандорж иргэнийхээ хувьд би тоон гарын үсгээ ашиглана. Би албан тушаалтныхаа хувьд би иргэнийхээ гарын үсгийг ч ашиглаж болно. Хэрвээ би иргэнийхээ гарын үсгийг ашиглахгүй, би албан тушаалтныхаа гарын үсгийг ашиглая гэвэл би яамандаа Төрийн нарийн бичгийн даргынхаа албан тушаалтны хувьд тоон гарын үсэг ашиглана. Ингэхээр надад 2 төрлийн тоон гарын үсэг ашиглагдаж байгаа. Ингээд тоо болон хэлбэрт хязгаар заахгүй гэдэг маань яг энэ байдлыг хэлж байгаа юм.

**С.Бямбацогт:** За баярлалаа. Сэргэлэн гишүүн асуулт асууя.

**Ц.Сэргэлэн:** За баярлалаа. Ерөнхий юм асуух гээд байгаа юм. Энэ өмнө нь хэлэлцсэн хууль, одоогийн хэлэлцэж байгаа энэ хууль. Энэ хуулиудыг ажлын хэсгээ кибер аюулгүй байдлын тухай хуультайгаа хамтатгаад оруулаад ирсэн бол маш их ач холбогдолтой байсан юм болов уу гэж би хараад байгаа юм. Тэгээд энэ Кибер аюулгүй байдлынхаа тухай хуультай ер нь эд нар маань хэр уялдаж байгаа вэ? Уг нь хамт л ороод, хамт хэлэлцээд явсан бол хамт хараад явсан бол маш чухал ийм л хуулиуд л даа. Тэгээд энэ багц гэж хэлж болохоор хуулиуд салангид, салангид ороод ирлээ. Тэгээд энэ дээр та бүхэн ер нь ямар бодолтой ингэж орж ирсэн юм бол? Зүгээр тэрийг л сонирхох гэсэн юм. Ерөнхий асуулт шүү? Баярлалаа.

**С.Бямбацогт:** За баярлалаа. Ажлын хэсгийн ахлагч Учрал гишүүн хариулъя. 4 хуулийн ажлын хэсгийг нэгтгэж ахалж байгаа.

**Н.Учрал:** Засгийн газраас Улсын Их Хуралд энэ 4 хуулийг хамт өргөн мэдүүлсэн. Хууль зүйн байнгын хороо, Инновац, цахим бодлогын байнгын хорооны гишүүдийн бүрэлдэхүүнтэйгээр дээрээс нь Гадаад бодлого, аюулгүй байдлын байнгын хорооны бас гишүүд гээд 3 Байнгын хорооны төлөөлөлтэйгөөр 9 гишүүний бүрэлдэхүүнтэй ажлын хэсэг байгуулсан. Ингээд өнөөдөр бол хамтарсан хуралдаанаар хэлэлцэж байгаа. Бид бол нэг ажлын хэсэг дээр ажиллаж байгаа. Нийтийн мэдээллийн хууль, Хувь хүний мэдээлэл хамгаалах тухай хууль, Кибер аюулгүй байдлын хууль, Цахим гарын үсгийн хууль гээд нийт 9 гишүүнтэй ажлын хэсэгтэй, дэд ажлын хэсгийн 43 хүний бүрэлдэхүүнтэй. Нэг ажлын хэсэг хариуцааж байгаа буюу 4 бол хоорондоо бүгд уялдаж байгаа. Цаг хугацааны хувьд энэ долоо хоногт 2 нь, дараа долоо хоногт Кибер аюулгүй байдлын хууль, Нийтийн мэдээллийн хууль 2 орж ирнэ. Ингээд эцсийн хэлэлцүүлгүүд дээр нэгтгэгдээд батлагдах ёстой. Сая бас төсөв хэлэлцэж байгаа үе таарч байгаа учраас энэ долоо хоногт 2 хууль нь тавигдсан байгаа юм. Тэрнээс биш бид бол ажлын хэсэг дээр хуулиудаа бүгдийг нь нэгтгээд, хоорондын уялдааг нь хангаад Нийтийн мэдээллийн хуулиар нөгөө нээлттэй, хаалттай, хязгаартай мэдээллүүдийн ангилалтай. Дээрээс нь кибер аюулгүй байдлын хуулиараа бол мэдээллийг цуглуулаад, боловсруулаад ашиглах, тэр үеийн аюулгүй байдлын асуудал, энэ нийтийн түлхүүрийн дэд бүтцийг ашиглах, аюулгүй байдлыг хангах асуудал гээд бүх асуудлуудыг кабер аюулгүй байдлын хуультайгаа уялдуулж зохицуулж байгаа. Тэгэхээр дараа долоо хоногт бол төлөвлөгөөний дагуу Кибер аюулгүй байдлын хууль, Нийтийн мэдээллийн хууль 2 анхны хэлэлцүүлгээр орно. Ингээд нэгтгэгдэж батлагдана. Тийм учраас хуулиуд бол яг уялдаатай явж байгаа шүү. Нэг ажлын хэсэгтэй байгаа гэдгийг бас хэлэхийг хүсэж байна.

**С.Бямбацогт:** Гишүүд асуулт асууж, хариулт авч дууслаа. Ажлын хэсгээс зарчмын зөрүүтэй санал 5 дугаар зүйл дээр байхгүй. Гишүүдээс бичгээр гаргасан санал алга байна.

Хуулийн төслийн 6 дугаар зүйлтэй холбогдуулан асуулт асуух гишүүд байна уу. Чинбүрэн гишүүнээр тасаллаа.

**Ж.Чинбүрэн:** За баярлалаа. Бүгдэд нь өглөөний мэнд хүргэе. Өчигдөр Инновац, цахим бодлогын байнгын хороон дээр Учрал дарга бас төсөвтэй холбоотой асуулт асууж байсан. Би бас яг энэтэй холбоотой бас тодруулж асуумаар санагдаж байна. Тоон гарын үсэг хэрэглэх, цахим тамга хэрэглэхэд ер нь ямар хэмжээний өртөг санхүүжилт бодитоор гарах юм бэ? Энэ төсөв, санхүүжилт нь энэ хууль хэрэгжих явцад байх уу? Энэ мөнгө нь тусгагдах уу, эсвэл тусгагдсан байгаа юу?

**С.Бямбацогт:** Хууль санаачлагч Нямбаатар сайд хариулъя. Зарим тохиолдолд хууль санаачлагч тайлбар хийх бололцоо байгаа дэгийн хуулиараа.

**Х.Нямбаатар:** Баярлалаа. Би Чинбүрэн гишүүний асуултад хариулъя. Хэдийгээр энэ тоон гарын үсгийн тухай хууль анх батлагдсан он цаг 10 жилийн өмнөх боловч өнөөдрийг хүртэлх хугацаанд тоон гарын үсгийн харилцаа Монголд төдийлөн хөгжөөгүй байгаа. Өнөөдөр үндсэндээ 40 орчим мянган тонн гарын үсэг л тараагдсан байгаа. Энэ нь ямар шалтгаанаар тараагдсан бэ гэвэл аж ахуйн нэгж байгууллагууд аж ахуйн нэгжийн орлогын албан татварынхаа тайланг татварын байгууллагад хүргүүлэхэд тоон гарын үсгээр хүлээж авна гэдэг шаардлага тавьсантай холбоотойгоор аж ахуйн нэгж татвараа тайлагнадаг аж ахуйн нэгжүүдийн тоогоор л үндсэндээ тараагдаад байгаа юм. Тэгэхээр бид нар ирэх жил энэ хууль батлагдаад Их Хурлаар эцэслэн батлагдсан тохиолдолд энэ хуулийн хэрэгжилтийг хангах үүднээс 2022 оны улсын төсөв дээр Хууль зүй, дотоод хэргийн сайдын багц дээр 6 тэрбум орчим төгрөгийн төсөв тавьсан байгаа. Энэ мөнгөөр бид нар 16-аас дээш насны 2.5 сая орчим иргэдэд нэг удаа үнэ төлбөргүй тоон гарын үсгийг Улсын бүртгэлийн байгууллагуудаараа дамжуулан 1 удаа үнэ төлбөргүй олгох ажлыг зохион байгуулна. Ингэхэд техник хэрэгсэл, техник хангамж, программ хангамжийн хамгийн боломжит тооцооллыг дээр дурдсан байдлаар багтааж оруулсан байгаа. Үүнээс илүү зардал гарахаар байгаа. Бид гэхдээ КОЙКА болон бусад донор байгууллагуудтай хамтарч бүртгэлийн байгууллагуудынхаа, компьютер, техник хэрэгслийг шинэчлэх ажлыг үндсэндээ хийж дуусаж байна. Үүнтэй зэрэгцээд энэ тоон гарын үсгийн тоон гарын үсгийг унагаадаг тоног төхөөрөмж, техник хэрэгсэл, программ хангамжийн бодит өртөг нь энэ түвшинд гарч ирж байгаа. Үүнээс бусад тооцооллууд нь Улсын бүртгэлийн байгууллагын өөрийнх нь ирэх онд батлагдах урсгал болон урсгал зардал дээр үндсэндээ суугдаад явж байгаа гэдгийг хэлье. Үүнтэй зэрэгцээд хэд хэдэн ажлууд хийгдэнэ. Би бас Байнгын хорооны гишүүдэд мэдээлэл өгөх ёстой. Ирэх жил бид нар энэ тоон гарын үсгийг олгохтой зэрэгцээд иргэн нэг бүр тоон гарын үсгийг саяын тэр Баасандорж даргын хэлсэнчлэн бүх төрлийн биетүүдэд дижитал энэ тоон утгыг хүлээж авдаг биетүүд дээр суулгахаас гадна Монгол Улсын иргэний 12 орон тоо дугаар бүхий дугаарыг бас давхар иргэний үнэмлэхийн чип дээр суулгах, Монгол улсын иргэн нэг бүрт төртэй харьцдаг и-мэйл хаягийг бас иргэний үнэмлэх дээр суулгах ийм ажлуудыг давхар хийгдээд явна. Цаашлаад энэ бид нарын дөнгөж сая хэлэлцээд хойшлуулчхаад байгаа Хувь хүний мэдээлэл хамгаалах хууль, Нийтийн мэдээллийн хуулийн үйлчлэлийн хүрээнд тэр тухайн иргэнтэй харьцдаг и-мэйлээр төртэй харьцаж болох бүх мэдээллүүд, тэр хүний мэдээлэлд халдаж байгаа хүртэл үйлдэл болгон гар утсанд суугдсан и-мэйл дээр нь notification байдлаар байнга ирж байна. Сонгууль болох тухай, нийтийн хөл хорионы тухай, жолооны үнэмлэх, гадаад паспортын хугацаа, сунгалтын талаарх бүх мэдээллүүд ийм байдлаар тухайн иргэндээ очиж байдаг ийм боломжууд нээгдэж байгаа. Тэгээд тоон гарын үсгийг өнөөдөр иргэн нэг бүрд хэрэгжүүлж өгснөөр тоон гарын үсгийн тусгай зөвшөөрөл авсныг 3-4 компанийн цаашдаа бизнесийн эргэлт нь сайжирна гэж ойлгож байгаа. Өнөөдөр Эстони улс тоон гарын үсгийг нэвтрүүлж эхэлснээс хойш 900 сая гарын үсгийг хэрэглээнд нэвтрүүлчхээд байгаа. Өөрөөр хэлбэл тодорхой хугацаанд тоон гарын үсгээ шинэчлэх шаардлагууд үүснэ. 2 гэвэл бид нэг сонголт дээр ирнэ. Албан тушаалтан тоон гарын үсгээ хувь хүнийхээ гарын үсгээр хэрэглэх үү, эс үгүй бол албан тушаалтныхаа хувьд давхар тоон гарын үсэг авах уу гэдэг хүртэл сонголтууд цаашаагаа бий болоод явна гэдгийг бас хэлье.

**С.Бямбацогт:** За баярлалаа. Нэлээн тодорхой мэдээллүүд өгөгдлөө. Чинбүрэн гишүүн тодруулъя. Нэг минут.

**Ж.Чинбүрэн:** Ер нь их ойлгомжтой тайлбар өгчихлөө. Тэгэхээр ер нь энэ тоон гарын үсгийг дэмжиж байгаа. Ялангуяа энэ цар тахалтай үед цахим эмч, цахимаар эрүүл мэндийн тусламж үйлчилгээ үзүүлэхэд баталгаажуулалт ерөөсөө хийж чадахгүй байгаад байгаа. Тэгсэн хэр нь бид бас эрүүл мэндийн даатгал дээр энэ цахим зөвлөгөөг санхүүжүүлэхээр болгочихсон байгаад байгаа. Тийм учраас энэ бол хурдан батлагдаж байж дараагийн бас эрүүл мэндийн салбарт хүртэл энэ өөрөө их ач холбогдолтой байгаа юм. За баярлалаа.

**С.Бямбацогт:** Санал хэлчихлээ. 6 дугаар зүйл дээр ажлын хэсгээс гаргасан зарчмын зөрүүтэй 1 санал байна. Саналын томьёоллыг та бүхэнд уншиж танилцуулъя. Санал хураалт явуулна.

Төслийн 6 дугаар зүйлийн 6.2.3 дахь заалтын “мэдээлэл болон тоон гарын үсэгт өөрчлөлт оруулсан” гэснийг “мэдээлэлд өөрчлөлт оруулсан” гэж өөрчилж төсөл доор дурдсан агуулгатай 6.6 дахь хэсэг нэмэх:

6.6.Мэдээллийн системд хүн, хуулийн этгээдийг таньж баталгаажуулах зорилгоор тоон гарын үсгийг ашиглаж болно. Санал гаргасан ажлын хэсэг. Дэмжье гэсэн томьёоллоор санал хураалт явуулъя. Санал хураалтад 18 гишүүн оролцсоноос 10 гишүүн буюу тавин 55.6 хувийн саналаар энэ санал дэмжигдлээ. Гишүүдээс бичгээр гаргасан санал алга байна.

Хуулийн төслийн 7 дугаар зүйлтэй холбогдуулан асуулт асуух гишүүд нэрсээ өгнө үү. Алга байна. Мөнх-Оргил гишүүн.

**С.Бямбацогт:** Байнгын хороон даргаа хажууд чинь суучхаад л байна гээд байхад л байхгүй байна гээд байх юм. Кнопоо дараад байхад л бас харахгүй юм яах ёстой юм бол? Манай бүртгэлийн албаныхан байна уу? Энд бүртгэлээс хүн байна уу? Байхгүй юу. Энэ Баасандорж дарга аа. Та энийг бүр сайн судлаад Байнгын хороонд энэ асуудлаар жич танилцуулга өгмөөр юм байна лээ. Би юу ярих гээд байна вэ гэвэл би цахим тамга ярих гээгүй. Би ерөөсөө тамгын тухай ярих гээд байгаа байхгүй юу. Яг өнөөдөр тамга, эрх зүйн ямар ач холбогдолтой, ямар үр дагавартай, юуг нотолдог, юу болчхов гэдгийг хэдүүлээ тал талаас нь харж байж энэ цахим тамгаа ч гэсэн нэг тийш нь болгохгүй бол гарын үсэг бол эрх зүйн үр дагавартай. Хүн гарын үсэг зураад 1, 2 дугаар гарын үсэг ч, мөнгөн дээр ч юм уу бүртгэлийн баримт бичиг дээр гарын үсэг зураад хүн хариуцлага хүлээж байгаа байхгүй юу. Яг тамга дараад яаж байна. Тамгыг чинь тэртээ тэргүй дурайлгаад хийчхэж л байгаа байхгүй юу. Хэдийгээр бид нар тамганы үйлдвэр гээд тусдаа зөвхөн нэг төрийн өмчит аж ахуйн нэгж байгуулаад л тамга үйлдвэрлэдэг арга хэлбэр, устгадаг журам гээд л сайдын тушаал гаргаад байгаа боловч наадах чинь бол амьдралаас хоцорчхоод байгаа байхгүй юу. Одоо бол миний ойлгож байгаагаар шүү. Одоо бол хүмүүс тамгыг яах гэж хэрэглэдэг юм гэхээр зүгээр хувь хүнийхээ онцлогийг гаргахын тулд хэрэглэдэг л зүгээр нэрээ дардаг л ийм эрх зүйн ач холбогдол багатай юм болчхоод байна гэж би хараад байгаа юм. Тэгэхээр энийг та хэд энэ төсөв хэлэлцээд дууссаны дараа яг Монголд өнөөдөр тамганы хэрэглээ цаашид яаж хэрэглэх юм. Ер нь хэрэглэхгүй юм уу? Хэрэглэвэл энэ үр дагавар нь юу байх юм. Хаана юун дээр тамга хэрэгтэй байх юм. Гарын үсгээс юугаараа ялгагдах юм. Жишээ нь, тамга нь дарчихсан гарын үсэггүй л яах юм. Гарын үсэгтэй тамгагүй байвал яах юм гэх мэтээр эд нарыг ойлгомжтой болгоод өгөөч аягүй их асуудлууд гараад байна. За баярлалаа.

**С.Бямбацогт:** Маш чухал асуулт асуулаа. Сайн хариулъя. Ажлын хэсэг. Ер нь анхааръя. Иргэд бас мэдээлэлтэй байх ёстой хуулийн талаар. Хэн хариулах уу? Баасандорж дарга хариулъя.

**Б.Баасандорж:** Мөнх-Оргил даргын саналыг ойлголоо. Яг энд бол тулгамдаад байгаа асуудлын нэг юм. Ер нь цаашдаа бид нар энэ хууль эрх зүйн орчноороо тамгыг яг байлгах юм уу, үгүй юу. Зарим оронд бол ингээд янз янзын өөрчлөлтүүд орсон байна лээ. Яг өнөөдрийн эрх зүйн орчны хувьд бол Хууль зүй, дотоод хэргийн яамнаас тамганы тусгай зөвшөөрлийг өгдөг. Улсын бүртгэлийн байгууллага тухайн тамганы дугаарыг олгодог. Зөвшөөрөлтэй компанид дугаарыг олгодог. Тэгээд хяналт юу нь яг хаана тавих нь бол тодорхой биш байдаг. Яг үүнээс болоод нөгөө тамгатай холбоотой, тамгаа аваад зугтдаг, хүн нь томилогдчихоод байхад тамгаа хэрэглэж чаддаггүй гэх мэт янз бүрийн асуудлууд гардаг. Зарим хуулийн байгууллагууд, зарим үйлчилгээний байгууллагууд тамга нэхдэг заавал тамгатай юм нэхдэг, зарим нь бол тэр шаардлагагүй байдаг. Ингээд хууль эрх зүйн орчин дүрэм журмын хувьд өөр өөр зүйлүүд яваад байгаа юм.

Тэгэхээр Мөнх-Оргил даргын санал бол чухал санал хөндлөө. Тэгээд дараа нь яамны зүгээс энэ асуудлыг бид бэлдээд Хууль зүйн байнгын хороо дээр тусгайлан мэдээлье.

**С.Бямбацогт:** За баярлалаа. Ажлын хэсгээс тухайн зүйл дээр санал гаргаагүй байна. Хуулийн төсөлтэй холбогдуулан гишүүдээс бичиг гарсан санал байхгүй.

Хуулийн төслийн 8 дугаар зүйлтэй холбогдуулан асуулт асуух гишүүд нэрсээ өгнө үү. Алга байна. Ажлын хэсгээс тухайн зүйл дээр санал гаргаагүй байна. Гишүүдээс бичгээр гарсан санал алга байна.

Хуулийн төслийн 9 дүгээр зүйлтэй холбогдуулан асуулт асуух гишүүд нэрсээ өгнө үү. Алга байна. Ажлын хэсгийн бэлтгэсэн зарчмын зүйтэй саналаар санал хураалт явуулъя.

9 дүгээр зүйл. Цагийн бүртгэл

9.1.Цахим мэдээлэлд тоон гарын үсэг зурагдсан хугацаа, мэдээллийн бүрэн бүтэн байдлыг тогтоох зорилгоор цагийн бүртгэл хөтөлнө.

9.2.Тоон гарын үсэг зурахад ашиглах мэдээллийн систем, цагийн бүртгэлийн системтэй холбогдсон байна.

9.3.Цагийн бүртгэл хөтлөх үйл ажиллагаа хараат бус, хөндлөнгийн байна.

9.4.Цагийн бүртгэлийн систем нь харилцаа холбооны зохицуулах хорооноос тодорхойлсон сүлжээний цагийн сервертэй холбогдсон байна.

9.5.Цагийн бүртгэл хөтлөх, аюулгүй байдлыг хангахад тавигдах шаардлагыг цахим хөгжил, харилцаа холбооны асуудал эрхэлсэн төрийн захиргааны төв байгууллага батална.

9.6.Тоон гарын үсгээс бусад хэлбэрийн цахим гарын үсэг, зурахад ашиглах мэдээллийн систем, цагийн бүртгэлийн системтэй холбогдож болно.” Санал гаргасан ажлын хэсэг.

Төрийн захиргааны төв байгууллага байдаг билүү энэ чинь. Мөнх-Оргил гишүүн санал хэлье.

**Ц.Мөнх-Оргил:** Нэг найруулгын санал хэлэх гэсэн юм. 9.2, 9.4 нийлүүлчих л дээ. Тоон гарын үсэг зурахад ашиглах мэдээллийн систем нь харилцаа холбооны зохицуулах хорооноос тодорхойлсон сүлжээний цагийн бүртгэлийн системтэй холбогдсон байна гээд л нэг зүйл болгочихъё л доо. Нэгдүгээрт. Найруулгаар хийж болох байх гэж бодож байна.

Хоёрдугаарт энэ хуулийн төслийг яг Сайнзоригоо хэн боловсруулсан юм бэ? Ямар байгууллагаас боловсруулсан юм бэ? Яг гардаж аль байгууллага.

**С.Бямбацогт:** Хууль зүй, дотоод хэргийн яам шүү дээ. Хууль зүйн яам нэлээн судалгаа хийсэн байх

**Ц.Мөнх-Оргил:** Танайх хийсэн бол мэргэжлийн байгууллагууд чинь энд оролцсон юм байгаа биз дээ. Би яагаад асуугаад байна гэвэл энэ бичлэг эд нар нь өмнөхөө бодвол аягүй нягт, нямбай байгаад байгаа байхгүй юу.

**С.Бямбацогт:** Сая бас санал хэлсэн. Тэр 9.2, 9.4-ийг ажлын хэсэг эцсийн хэлэлцүүлэг дээр анхааръя. Чуулганд орохдоо нэгдээд оруулчихъя гэж байна ажлын хэсэг. Дэмжье гэсэн томьёоллоор санал хураалт явуулъя. Санал хураалтад 18 гишүүн оролцож, 12 гишүүн буюу 66.7 хувийн саналаар дэмжигдлээ.

Хуулийн төслийн 10 дугаар зүйлтэй холбогдуулан асуулт асуух гишүүд нэрсээ өгнө үү. Алга байна. Раднаасэд гишүүнээр тасаллаа.

**Ш.Раднаасэд:** 2 асуулт байна. Ажлын хэсэг ямархуу ер нь судалгаа хийсэн бэ? Солонгосыг IT ч гэдэг юм уу энэ цахим засаглалын хүрээнд хамгийн сайн улс л гэж ер нь дэлхий даяараа ярьдаг. Бид ч бас тэндээс тодорхой хуулиудыг Монголд оруулах гэж нэлээн олон удаа оролдлого хийж байсан. Харилцаа зохицуулсан хэлбэрээр, тэрний нэг хэсэг нь энэ цахим гарын үсэгтэй холбоотой хууль анх тэгж бичигдэж байсан юм. Тэгээд тэнд бас хөгжсөн түүхийг нь харахаар энэ цахим хэрэглээ хаана хамгийн их үүсэж байна тэр салбарт нь хөгжиж байж бусад салбарууд нь энэ рүүгээ дагаж ордог. Тодорхой бодлого хөтөлбөр гарсан ч гэсэн улс төрийн хүсэл зориг тэр дарга, удирдагч нарынх нь хүсэл зориг байсан ч гэсэн тэр нь явахгүй, бас нэг хэдэн жил гацсан түүхтэй юм байна лээ. Тэр банкны систем дээр IT-ийн гэдэг юм уу, энэ цахим хэрэглээ, цахим юуг үүсгэж байж ажиллагаа үйл ажиллагаанууд нь идэвхжиж байж дагаад бусад салбарууд нь хөгжсөн нэг ийм зүйл байдаг юм байна лээ. Тэгээд энэ 4 компани. Миний асуух гээд байгаа нь энэ 4 компанийн эрх ашигт зориулсан ийм хууль болчих вий. Энэ 4 компани чинь арилжааны банкнуудтайгаа энэ гэрчилгээжүүлэх чиглэлээр яаж холбогдож ажиллах юм тэр боломж бололцоонууд нь тэр зөвшөөрөл авсан компаниуд нь энэ рүүгээ ороод ажиллах ийм боломж нөхцөлүүд нь хэр тавигдсан юм? Яг энэ гэрчилгээжүүлэлттэй холбоотойгоор. Нэг зүйл.

Хоёр дахь зүйл. Та нар хүн хаана хамгийн их гарын үсэг зурдаг юм байна, Иргэн хүн дугаар хорооны иргэн Раднаасэд өдөр тутам, долоо хоног тутам, эсвэл сар тутам ч гэдэг юм уу. Ийм судалгаа ер нь та нар дээр хийгдсэн тиймэрхүү юу байна уу. Тийм байвал тэрийг харж тэр хэрэглээ чинь өөрөө энэ рүү зөв хуульчлагдаж байж тэр хэрэглээг чинь цаашаа түгэх ёстой юм. Түүнээс энэ 10-аад жилийн хугацаанд 30 гаруйхан мянган хүний гарын үсгийг цуглуулчхаад хуулиасаа болоод явахгүй байна гээд ингээд хуулиа засаад байгаа байхгүй юу. Хуулиас засах юмнууд байгаа байх. Гол нь энийг хэрэглээ болгох тэр нөхцөл боломжийг нь энэ авсан компаниуд чинь өөрсдөө хийж чадахгүй байгаатай бас холбоотой юм шиг харагдаад байгаа байхгүй юу. Энийг цааш нь яаж түгээх юм, эсвэл энэ дотор нь энэ арилжааны банкнуудыг нь оруулж өгөх ёстой юм уу? Тус тусдаа системтэй явах ёстой юм уу? Эсвэл энийг нь Монгол банканд өгөөд Монгол банкаар дамжиж цаашаа энэ банкны систем рүү оруулах юм уу гэдэг ч юм уу. Иргэний бүртгэлийн байгууллага бол өөрөө ингээд мэдээж хамгийн их иргэнтэй харьцдаг, төрийн үйлчилгээ үзүүлж байгаа байгууллага учраас өөрсдөө бол гараад ажиллачих боломжтой байх. Яг энэ хувийн хэвшил ч гэдэг юм уу, энэ ердийн өдөр тутмын амьдралд, иргэнд яаж ойртуулах юм гэдэг юмыг л бас онцгой анхаарах ёстой. Тэгээд энэ гэрчилгээжүүлэлд дээр чинь яг энэ талын чинь зохицуулалт нь ороод явчихсан гэж ойлгох уу. Энэ дээрээс чинь харахад бол зарим зүйлүүдийн засаад бас наашилчихсан ч юм шиг харагдах юм. Яг энэ дээр яг энэ өөрчлөлт орсноор ийм ийм үр дүн гарах юм гэсэн тодорхой тийм юу байна уу. Тооцоо судалгаа ч гэдэг юм уу, та нарын төсөөлөл, зорилго. Тийм юм байвал тэрийг нь бас сонсъё гэж бодож байна.

**С.Бямбацогт:** Ажлын хэсгийн ахлагч Учрал гишүүн хариулъя. Дараа нь дэд ажлын хэсгээс.

**Н.Учрал:** Раднаасэд гишүүний энэ санал бол их зөв юм. Ер нь бол яг энэ амьдрал дээр тоон гарын үсгийг илүүтэй хэрэглэх бол яг хамгийн их үйлчилгээ авдаг байгууллагууд илүү хэрэглэж байгаа. Нэг ёсондоо өнгөрсөн хугацаанд 2011 онд цахим гарын үсгийн хууль батлагдаад энэ 38 мянга гаруйхан гарын үсэг тараагдана гэдэг бол маш чамлалттай тоо. Тэгээд ерөөсөө хоёрхон үйлчилгээ дээр л явсан юм байна. Нийгмийн даатгалынхаа тайланг өгдөг тэгээд дээрээс нь нөгөө нэг и-тендер худалдан авах ажиллагаанд оролцоход л тоон гарын үсэг хэрэглэдэг. Тэгэхээр энд юу харагдаад байна вэ гэхээр энэ хууль гарсан ч гэсэн яамнууд өөрсдөө нөгөө сайдынхаа тушаалаар ч гэдэг юм уу, дотооддоо зохион байгуулах ажлуудыг жишээ нь нөгөө нэг нийгмийн даатгалын тайлангаа тоон гарын үсгээр авдагтайгаа яг адилхан. Энэ салбарын яамнууд агентлагууд бол тэр үйлчилгээгээ шууд ийшээ шилжүүлэх дээр анхаарч хийж өгөхгүй бол угаасаа хэрэглээнд нэвтрэхдээ маш хүндрэлтэй. Тэгэхээр нэг давуу тал нь бол энэ хууль гарснаараа тэр нөгөө иргэний үнэмлэх дээр иргэн болгонд Улсын бүртгэлийн байгууллага тоон гарын үсэг өгчихөөр бүгдээрээ нэг нэг тоон гарын үсэгтэй болчихно. Одоо хуучин бол тэр 3,4 байгууллага, гэрчилгээтэй байгууллагууд чинь зөвшөөрөл өгөөд ингээд яваад байсан. Гэтэл иргэн болгон энэ тоон гарын үсэгтэй барьж чадаагүй. Дээрээс нь төрийн байгууллагууд нь холбогдох журам гаргаад энийгээ ингээд үйлчилгээгээ тоон гарын үсэг шилжүүлэх гээд нийтийн хэрэглээ нэвтрээгүй гээд байсан. Тэгэхээр нэг удаа бол иргэд бүгдээрээ тоон гарын үсэгтэй болчихно. Тэгэхээр байгууллага болгон дотооддоо энэ журмаараа сайдынхаа тушаалаар нэг үйлчилгээнүүдийг тоон гарын үсгээр аваад эхэлвэл нэг дэвшил бол болох юм байна.

Хоёрт бол энэ хууль дээр юу гэж зааж байгаа вэ гэхээр Улсын бүртгэлийн байгууллага чинь иргэний үнэмлэхээрээ дамжуулаад нэг тоон гарын үсэг өгнө гэхээрээ гэрчилгээжүүлэх байгууллага нэг байгууллага болчхож тоон гарын үсэг олгож байгаа. Тоон гарын үсэг олгож байгаа байгууллагуудыг гэрчилгээжүүлэх буюу энэ эрх нь харилцаа холбооны асуудал эрхэлсэн төрийн захиргааны төв байгууллага байгуулагдвал тэндээс энэ 3,4 байгууллага дээр нэмэх нь хэдэн ч байгууллагад хамаагүй тоон гарын үсгийн үйлчилгээ явуулах гэрчилгээжүүлэх зөвшөөрлийг нь олгоно. Тэгээд цаашлаад иргэддээ тоон гарын үсэг нь нэмээд өгч болох эрхүүдийг нь олгочихно. Тэгэхээр ямар ч байсан иргэд нэг нэг бүгдээрээ гарын үсэгтэй болчихно. Нэмэлтээр магадгүй тэр албан тушаал дээрээ, тэгээд нөгөө хэлбэрүүдээрээ янз бүрийн мобиком, юнител юу байдаг юм сим карт дээрээ ч юм уу тоон гарын үсгээ аваад, дээрээс нь и-монголиа хэрэгжиж байгаа. тэр и- монголиа дээр нөгөө фэйс ID бүртгэдэг шиг гар утасны сим карт дээр тоон гарын үсэг суучихаар. И-монголиагаар шууд тоон гарын үсгээрээ баталгаажуулалт хийгээд янз бүрийн зөвшөөрөл материалуудаа бүрдүүлээд шуудангаар тэр бичиг баримтаа хүлээгээд авах боломжууд нь нээгдэж байна.

Тэгэхээр Засгийн газар энэ дээр нэг манлайлал гаргаад хууль гарчих юм болбол ингээд тэр и-монголиагаар хөшүүрэг болгоод явчих бол бололцоонууд бас байгаа юм. Тэгээд ер нь гэрчилгээжүүлэх байгууллага бол энэ төв байгууллагаасаа зөвшөөрөл авна гээд…/минут дуусав/

**С.Бямбацогт:** Нэмж хариулах уу? Баасандорж дарга нэмж хариулахдаа та бас юу яачих? Энэ гэрчилгээ чинь цаасан байх юм уу? Цаас нь биш байх юм уу? Заавал гэрчилгээтэй байх ёстой юм уу? Тэгээд л гэрчилгээтэй байхын тулд мөнгө төлнө, гэрчилгээг авах гэж баахан бичиг баримт бүрдүүлнэ. Дахиад л нөгөө төрийн албаны үүд хаалга сахидаг хүнд суртал гардаг. Яршиг гээд ерөөсөө юу гэдэг юм цахим гарын үсэг бүтэхгүй юм байна. Авах гэж баахан мөнгө төлөх юм байна, баахан цаас бичиг баримт бүрдүүлэх юм байна гээд тэгэхгүйгээр иргэн гэрээсээ гар утаснаасаа мөнгөө төлөөд л гэрчилгээ авч байх бололцоо боломж байх уу? Ямархуу байдлаар олгох юм гэж л байна гэдгийг нэмээд харуулчих.

**Б.Баасандорж:** Раднаасэд гишүүний асуултад хариулъя. Баасандорж. Раднаасэд гишүүн эхлээд олон улсын туршлага энэ хуулийн төслөө бичихдээ яг ямар орнуудыг судалсан гэдгээр асуусан. Европын холбооны улсууд тэр дундаа Эстони мөн Азийн орнуудаас ч гэсэн Солонгос зэрэг нэлээн олон орнуудын туршлагыг бол судалж үзсэн. Бид нар яг энэ тоон гарын үсгийн хэрэглээтэй холбоотой ашиглахтай холбоотой үр дүн, сөрөг үр дагавартай холбоотой судалсан. Өнөөдөр Монгол Улсын хувьд бол өнөөдөр нийтдээ 38.006 тоон гарын үсэг олгогдсон байдаг. Энэний 8000 нь төрийн албан хаагчид. Ихэвчлэн нийслэл дээр байдаг нийслэлийн захиргааны байгууллагууд. Бусад 30 мянга нь ерөөсөө л яг нөгөө татварт тайлангаа өгөхийн тулд тоон гарын үсгийг татварын байгууллагатай харилцахад бол авсан байдаг. Компаниуд, хувийн хэвшлүүд. Энийгээ бол 4 компаниуд маань өгсөн байдаг. Мөн нэг компани нь бол дийлэнх олонхыг нь өгсөн ийм судалгаа байгаа юм. Тэгэхээр та бас сая банкны системийг ярьж байна. Ер нь тоон гарын үсэг олгогдсоноор Монгол Улсын 2.2 сая иргэн тоон гарын үсэг ашиглана. 2-2.3 сая иргэн. Тэгэхээр хамгийн их үйлчилгээнд хэрэглэгдэх тоон гарын үсэг байгууллага бол мэдээж төрийн үйлчилгээ, төрийн үйлчилгээг авахад хоёрт нь банкны үйлчилгээ энэ бол яг дийлэнх олгох үйлчилгээ дээр тоон гарын үсэг зурагдаад явна. Бид нар энэ хуулийн төслийг боловсруулахдаа сая Раднаасэд гишүүний асуусан Монгол банк дээр байгаа системийг судалж үзсэн. Бид нар бүр энэ дээр яг ажлын хэсэг очоод судлаад харж үзсэн. 2013 онд цахим гарын үсгийн тухай хууль батлагдсан. Өнөөдрийг хүртэл энэ хуулиа ямар ч хяналтгүй, замбараагүй хэрэглэгдэж ирсний нэг жишээ бол яг энэ Монгол банк дээр энэ систем авсны тод илрэл байгаа юм. Тухайн үйлчлүүлэгчдээ өөрөө Монгол банк тоон гарын үсэг өгнө гэдэг маань өөрөө энэ сонирхлын зөрчил үүснэ. Тоон гарын үсэг бол бүртгэлийн байгууллага бүртгэлийг нь аваад хяналтыг нь тавиад Тагнуулын байгууллагууд нь аюулгүй байдлыг нь хамгаалаад явах ёстой. Өөр хэрэглэгчээс энэ тоон гарын үсгээ авах ёстой.

Хоёрт нь тэр техник технологийн үзүүлэлтийн хувьд бол Монгол банк дээр байгаа энэ тоног төхөөрөмж нь бол саяас сая таван зуун мянгыг л олгох хүчин чадалтай. Түрүүн сайд танилцуулсан. Бид нарын ирэх оны дэд бүтцийн хувьд бол энэ тоон гарын үсгийн дэд бүтцийг ирэх оны төсөв дээр тавьчихсан байгаа. Энэ нь өөрөө 9 сая тонн гарын үсгийг өгөх чадалтай. Нэг иргэн бол нэг удаа тоон гарын үсэг авахгүй маш олон удаа авна. 16 насан дээрээ авна, хаясан гээсэн дээр авна, 5 жилийн хугацаа дуусахад авна, 25 насан дээрээ авна, 45 насан дээрээ авна. Жилд нэг удаа 2-250 мянган иргэний үнэмлэх хаядаг. Энэ тохиолдолд бүрдээ тоон гарын үсэг авах юм.

Гэрчилгээ бол ер нь цахим байна. Нийтийн мэдээллийн тухай хууль дээр гэрчилгээжүүлэлт цахим байна. Ер нь цаашдаа Хууль зүй, дотоод хэргийн яамнаас ер нь Улсын бүртгэлийн байгууллагаас болон төрийн байгууллагаас өгч байгаа энэ гэрчилгээг ер нь ийм цаасан хэлбэрээр байх юм уу, цахим хэлбэрээр байх юм уу? Ихэнх орнууд бол цахимжуулаад эхэлчихсэн байна лээ. Гэрчилгээгээ QR кодтой цахимаар өгчихдөг. Заавал бид нар нэг цаас аваад жаазлаад гэрчилгээгээ биш цахим хэлбэрээр авдаг юм байх нь зүйтэй байгаа юм гэж харж байгаа юм.

**С.Бямбацогт:** За баярлалаа. Гишүүд асуулт асууж, хариулт авч дууслаа. Хуулийн төслийн 10 дээр явж байгаа тийм ээ. Ажлын хэсэг санал гараагүй байна. Хуулийн төсөлтэй холбогдуулан гишүүдээс бичгээр санал гараагүй байна.

Хуулийн төслийн 11 дүгээр зүйлтэй холбогдуулан асуулт асуух гишүүд нэрсээ өгнө үү. Алга байна. 11 дээр Мөнх-Оргил гишүүн байгаа юм байна. Гэрчилгээний үнэ.

**Ц.Мөнх-Оргил:** За баярлалаа. Энэ 11 дээр ийм асуулт байна даргаа. Гэрчилгээг Монгол Улсын иргэн 5 жил, хуулийн этгээдэд 3 жил олгоод байгаа байхгүй юу. Энэ жоохон сунгаж болдоггүй юм уу. Энэ чинь тэгээд л иргэн хүндээ хуулийн этгээдтэй бас л нэлээн ажил гарах нь байна шүү дээ. Өөрчлөхгүй л бол тэгээд л явж байж болохгүй юу? Аюулгүй байдлын шаардлага гарах юм бол дуртай цагт нь өөрчлөх шаардлагаа тавиад явж байж болохгүй юу. Тэгэхгүй бол энэ чинь 5 жил гэдэг чинь тэгээд л яг тэр чигээрээ л байж байна гэсэн үг шүү дээ. Ер нь энэ дарга аа юу яамаар юм шиг байгаа юм байна. Төрөөс өгч байгаа энэ тусгай зөвшөөрөл гэрчилгээнүүд байна шүү дээ. Ерөөсөө л дандаа богино, богино хугацаагаар хязгаарлаад л байгаа байхгүй юу. Энийг жоохон сунгаж өгмөөр байгаа юм. Жишээ нь тэр хүн тусгай зөвшөөрөл эзэмшээд хуулийн дагуу тэрийгээ ашиглаад татвараа төлөөд ямар нэгэн зөрчил гаргахгүй байгаа бол тэрийг заавал дахиж жил болгон ч юм уу, 3 жил болгон тэрийг дуудаж авчраад л үүдэнд суулгаад л төлбөрийг нь төлүүлээд л гэрчийгээ сунгаж байх ямар хэрэг байгаа юм бэ? Тэр тусмаа энэ гэрчилгээний хувьд. Тэгэхээр ерөөсөө Байнгын хорооноос Засгийн газарт юм уу, Хууль зүй, дотоод хэргийн яаманд энэ гэрчилгээтэй холбоотой асуудлууд дээр хугацааг нь сунгаж тавьж өгчээ болж өгвөл хугацаагүй өгмөөр байгаа байхгүй юу. Хугацаагүй үйл ажиллагааны зөвшөөрлүүдийг бол. Тэгж байж болох уу? Тэгээд энэ хугацааг ч гэсэн жаахан сунгаж өгмөөр байна. Ажлын хэсэг тайлбарлаад өгөөч. Мэргэжлийн талаас. Би энийг ерөөсөө огт мэдэхгүй учраас дэмий юм яриад байж магадгүй шүү. Мэргэжлийн хүмүүс энэ 5 жил, 3 жил гэдгийг тайлбарлаад өгөөч. Баярлалаа.

**С.Бямбацогт:** 7 дугаар микрофон ажлын хэсэг Тэнгис.

**С.Тэнгис:** Цахим хөгжлийн үндэсний хорооны Ажлын албаны дарга Тэнгис Мөнх-Оргил гишүүний асуултад хариулъя. Олон улсын туршлага ер нь бол аюулгүй байдал талаасаа тухайн хүнийг нэгэнт цахим гарын үсэг олгоод тодорхой хугацааны дараа тухайн гарын үсгийн нууцлал алдагдсан байх магадлалтай гэх мэтээр. Жишээ нь, энэ цахим гарын үсэг бол web browser SSL сертификат дээр байдаг 1,1 жилээр сунгадаг. Ер нь бол яг тэр жишгээрээ бүх улсад цахим гарын үсгийг дижитал сертификатыг хугацаатай олгодог. Монгол Улсын хувьд бол 2011 онд батлагдсан хуулийн дагуу тэр хуулийн 12 дугаар зүйлд зааснаар 2 жил хүртэл хугацаагаар манай тусгай зөвшөөрөл эзэмшигчид 1, 1 жилээр олгоод явдаг. Энэ зохицуулалтыг бид нар шинэчилсэн найруулга дээрээ 5 жил болгож өргөтгөж 5 дахин тэр хугацааг нь сунгаж иргэн, хуулийн этгээдэд үзүүлэх тэр дарамтыг 5-3 дахин багасгаж оруулж ирж байгаа. өн бид нар жишиг болгон хэрэгжүүлээд байгаа европын холбоонуудаас стандарт мөн Эстони улс дээр мөн 3 жилээр олгодог байснаа сүүлийн 2016 оноос эхлээд 5 жил болгож сунгаж байгаа. Тэгэхээр бид нар яг европын холбооны зохицуулалттайгаар нийцүүлээд 5 жил болгож, мөн одоо үйлчилж байгаа 2 жил хүртэлх хэсэг хугацааг 5 жил болгож нэмэгдүүлж оруулж ирж байгаа юм.

**С.Бямбацогт:** Мөнх-Оргил гишүүн тодруулъя.

**Ц.Мөнх-Оргил:** Тодорхой хариулт өгсөнд баярлалаа. Тэгвэл ингэчихвэл яадаг юм бэ? Гишүүдээ. Иргэндээ 5 жилээр олгож байгаа юм бол хуулийн этгээддээ адилхан 5 болгоё.

Хоёрдугаарт ерөөсөө гол асуудал нь байна шүү дээ. 5 жилдээ байна уу, 1 жилдээ гэдэгтээ биш, тэр хүмүүст хүндрэл учруулахгүй л байх асуудал байгаа байхгүй юу. Автоматаар 1, 1 жилээр шинээр олгогдоод л нөгөө хүн бичиг бариад юм уу, эсвэл онлайнаар хүсэлт гаргаад л, аппликэйшн хийгээд л, тэрэндээ төлбөр төлөөд л байдаггүй бол тэрийг 1, 1 жилээр сунгаад явсан ч болж л байгаа байхгүй юу. Үнэхээр л аюулгүй байдлыг л хангая гэж байгаа бол. Тэгэхээр гол нь тэр хэрэглэгчид дахиж мөнгө нэхээд байдаггүй, дахиж өргөдөл нэхээд байдаггүй, дахиж хүлээлгээд байдаггүй, шаардлага хангаж л байвал автомат сунгагдаад л байдаг, автоматаар шинэ гарын үсэг нэмэгдэж очоод байдаг ийм л болгочихвол бидний зорилго биелэх гээд байна гэж би хараад байна дарга.

**С.Бямбацогт:** Учрал гишүүн хариулъя.

**Н.Учрал:** Энэ дээр нөгөө 11 дүгээр зүйлийн гэрчилгээний хүчинтэй байх хугацаа бол нөгөө дижитал сертификат буюу яг нөгөө тоон гарын үсэг дагаж ирж байгаа гэрчилгээ. Нөгөө түрүүн бас дурдагдаад байсан асуудал бол тоон гарын үсгийг олгох эрх бүхий байгууллагыг гэрчилгээжүүлэх тусгай зөвшөөрөл гээд 2 ойлголт холилдоод яригдах шиг боллоо шүү. Тэгэхээр түрүүн тоон гарын үсгийг гэрчилгээжүүлэх байгууллагын тусгай зөвшөөрөл бол 5 жилээр сунгагдах буюу одоо нөгөө үйл ажиллагаа явуулж байгаа 4 компани байлаа гэхэд тусгай зөвшөөрөл авчихсан байгууллагууд бол тусгай зөвшөөрөл 5 жилийн хугацаанд сунгаад явна. Саяны яг тоон гарын үсгийг дагаж ирэх гэрчилгээний хүчинтэй байх хугацаа бол иргэдэд хүндрэл гэхээсээ илүү иргэдийнхээ тоон гарын үсгийн аюулгүй байдлыг хангахад л зориулагдаж байгаа ийм зохицуулалт. Тэгэхээр түрүүн мэргэжлийн хүмүүс бас хэлж байсан. Тэр 2048 тэмдэгттэй тийм алгоритм байна.

**С.Бямбацогт:** сая ерөнхий санааг бол ойлгосон тийм үү? Төрөөс ард иргэддээ аль болох бага хүнд суртал, чирэгдэл учруулах ёстой гэсэн бодлогыг барьж байгаа. Тэгээд л 3 жилийн 1 жилийн хугацаатай тусгай зөвшөөрөл өгчихдөг тэгээд л тэрүүгээр дараа нь дахиад л чирэгдүүлээд л, хүндрүүлээд л, тэгээд л царай алдуулаад л байдаг байж болохгүй. Тэр үүднээсээ манай ажлын хэсгээс бол санал гараагүй. 11 дээр. Мөнх-Оргил гишүүн, Бямбацогт гишүүдээс хуулийн этгээдийн 3 жил гэснийг 5 жил гэж өөрчлөх санал гаргаж байна. Дэмжье гэсэн томьёоллоор санал хураалт явуулъя. Санал хураалтад 18 гишүүн оролцсон 10 гишүүний саналаар энэ санал дэмжигдлээ.

Хуулийн төслийн 12 дугаар зүйлтэй холбогдуулан асуулт асуух гишүүд байна уу? 12 дээр би нэг асуулт асуугаадахъя. Мөнх-Оргил гишүүнээр тасаллаа. Энэ 12 дээр бас гэрчилгээний үнэ гэж байгаа юм. Дахиад нэг тусгай зөвшөөрөл эзэмшигч нь гэрчилгээний үнийг өөрөө тогтооно. Гэрчилгээ бол цахим байх юм байна. Гэрчилгээ бас үнэтэй байх юм байна. Үүнийг гэхдээ болбол бас Харилцаа холбооны зохицуулах хорооноос баталсан үйлчилгээний тарифын аргачлалын дагуу тусгай зөвшөөрөл өөрөө тогтооно гээд. Бас дахиад бизнес хийх бололцоо олгох гээд байна л даа. 1.2 сая хүн амтай Эстони улс сая Нямбаатар сайд ярьсан шүү дээ. 900 сая тоон гарын үсэг олгосон байна гэж. Монгол Улсын 3 сая гаруй хүн амтай. Тэгвэл хэдэн сая гарын үсэг олгогдох юм. Ямар үнэтэй байх юм. Дагаад маш том бизнес болоод тэгээд хугацаа нь богинохон. Сая бид нар 3 жил байсныг 5 жил болголоо. Ингээд 5 жил болгон гарыг үсэг сольдог, тэгэхдээ гэрчилгээ олгох гэж баахан хүнд суртал гаргадаг. Тэгээд иргэдээс баахан мөнгө төгрөг авах гэдэг, чирэгдүүлдэг ийм байх юм уу. Ойролцоогоор ямар үнэтэй байх юм. Энэ бас ямархуу байдлаар хязгаарлаж болох юм. Тодорхой өрсөлдөөнөөр үнэ тогтох юм уу? Ажлын хэсэг Баасандорж дарга хариулъя.

**Б.Баасандорж:** Бямбацогт даргын асуултад хариулъя. Хуулийн төслийн 12.2 дээр Улсын бүртгэлийн байгууллага тоон гарын үсгийг эхний хэлбэрийг өгч байгаа. Энэ бол үнэгүй олгогдоно. 2.3 сая Монгол Улсын 16 насанд хүрсэн иргэдэд бол үнэ төлбөргүй олгогдоно. Хэд хэдэн удаа 5 жилийн дараа үнэ төлбөргүй олгогдоно, 25 насан дээр үнэ төлбөргүй олгогдоно, 45 насан дээр үнэ төлбөргүй олгоно гээд тохиолдолд бүр дээр үнэ төлбөргүй олгох юм. Одоо бол өнөөдрийн яг нөхцөл байдлын хувьд 4 компани энэ тоон гарын үсгийг олгож байгаа. Энэ 4 компанийн хувьд бол үнийн хувьд 25-40 мянгын хооронд олгосон байдаг. 38 мянган олгогдсон тоон гарын үсгийг 25-40 мянгын хооронд. 12.3-аар бол энэ үнийн асуудлыг зохицуулсан байгаа. Харилцаа холбооны зохицуулах хорооноос тогтоосон гэрчилгээ олгох, үйлчилгээний тариф тогтоох аргачлалын дагуу тогтоохоор. Тэгэхээр энэ хууль батлагдах юм бол энэ аргачлалынхаа дагуу эндээс харилцаа холбооны зохицуулах хорооноос магадгүй яам болчих юм бол яамнаас энэ үнэ тарифаа тогтоогоод явах юм. Аргачлалыг нь тогтооно. Тэгээд үнээ бол өөрөө тогтоох юм. Иргэд маань бол 330 сум 171 хорооноос тоон гарын үсгээ авах нөхцөл боломж нь бүрдчих юм. Иргэний үнэмлэх дээрээ шивж авах.

**С.Бямбацогт:** Тэгэхээр үндсэндээ бол 5 жилийн хугацаатай тоон гарыг шалгачхаж байгаа шүү дээ. 18 настай хүн бол 23 насандаа заавал хүчээр солиулж мөнгө төлөх нь 25 настайдаа төрөөс үнэгүй сольж өгөх юм байна. 30 настайд нь хүчингүй болоход нь мөнгө төлөх юм байна, 35-тайд мөнгө төлөх юм байна, 40-тэй мөнгө төлөх юм байна. Энэ тийм ойлголт явах гээд байна шүү дээ. Тэгээд л үндсэндээ 5 жил болж байгаад л бүх 3 сая иргэний гарын үсэг хүчингүй, бүх байгууллагын гарын үсэг хүчингүй болдог. Тэгээд л мөнгө төлж солиулдаг. Ийм байх юм уу, үгүй юм уу. Энэ дээр тодорхой харуулчих. 5 дугаар микрофон.

**П.Сайнзориг:** Бямбацогт даргын асуултад хариулъя. Түрүүн сайд мэдээллийн чанартай хэлсэн. Энэ улсын төсөв дээр 6 орчим тэрбум төгрөг тавьж энэ дэд бүтцийн асуудал шийдэгдэж байгаа гэж байгаа юм. Тэгэхээр энэ Улсын бүртгэлээс олгож байгаа тоон гарын үсэг бол үндсэндээ үнэ төлбөргүй байна. 16 насанд иргэний үнэмлэхийг олгоход нь дотор нь чип нь суулгаад өгнө. Үнэ төлбөргүй. Магадгүй 21 насанд нь энэ тоон гарын үсгийн хугацаа дуусна. Дахиад үнэ төлбөргүй хороонууд дээрээс ороод сунгуулаад шивүүлээд авчихна гэсэн үг. Харин хүнд нөгөө 2 дахь гарын үсэг, 3 дахь гарын үсгээ хэрэглэх бололцоотой. Эсвэл утсан дээрээ авъя. Энийг IPad дээрээ суулгаад авъя гэх юм бол нөгөө тусгай зөвшөөрөлтэй компаниудад хандаж нэмэлт гарын үсэг авах бололцоо байж байгаа. Энэ дээрээ өөрөө тэр үйлчлүүлэгч байгууллагын тогтоосон энэ аргачлалын дагуу тогтоосон мөнгөө төлөөд авах. Энэ нь бол бизнесийн зарчмаараа цаашдаа хөгжөөд явна. Энэ бол тухайн тэр хүний сонголт. Үнэхээр төрөөс олгож байгаа үнэ төлбөргүй гарын үсгээ хэрэглээд иргэний үнэмлэхээ хэрэглээд явж болно гэвэл энүүгээрээ явна. 2 дахь, 3 дахь албан тушаалын, эсвэл бизнесийн харилцаанд орохдоо арай өөр гарын үсгээр хэрэглэнэ, эсвэл утсан дээрээ энийгээ суулгана гэвэл тусгай зөвшөөрөлтэй этгээдүүдээс тухайн үеийн тэр үнэ төлбөрийг нь төлөөд харилцаад явна. Тэгээд ер нь иргэддээ аль болохоор дарамтгүйгээр энэ цахим хэрэглээг дэмжих энэ цахим гэрээ хэлцэл нь цаашдаа эргээд ажил бизнесийг хөнгөвчилдөг, энэ нь хэргээр шүүх дээр нотлох баримт болдог. Энэ ийм л ач холбогдлоор бас энийг харж байгаа гэдэг зүйлийг хэлмээр байна.

**С.Бямбацогт:** За баярлалаа. Мөнх-Оргил гишүүн асуултаа асууя. Бараг гарчихсан юм биш үү?

**Ц.Мөнх-Оргил:** Энэ гэрчилгээ гээд нэг шинэ юм гаргаад жоохон хүндрүүлээд л байгаа юм шиг надад санагдаад байгаа юм. Угаасаа гарын үсэг, тамга гээд л байж байхад заавал тэрийг бас тусад нь гэрчилгээжүүлээд байх шаардлага байдаг юм болов уу? За за байдаг болоод л оруулж ирсэн байлгүй дээ. Гэрчилгээ байна гэж бодож байгаа бол ийм 2 асуулт байна. Гэрчилгээний үнэ дараах үнээс бүрдэнэ гээд. Тэгээд гарын үсгийн хэрэгслийн үнэ, хуулийн этгээдэд олгох тоон гарын үсэг, цахим тамгын үнэ гээд. Тэгэхлээр энэ гэрчилгээ чинь өөрөө тусдаа. Хэрвээ гэрчилгээ нь үнэ гэж байгаа бол тэр чинь гэрчилгээний үнэ л байна шүү дээ. Нөгөө 2 нь болохлоор гарын үсгийг нь авахад төлж байгаа үнэ, тэгээд хэрэглэж байгаа үнэ гээд би нөгөө найруулгын л яриад байна л даа.

12.3 дээр ингэж байгаа байхгүй юу. Тарифын дагуу тусгай зөвшөөрөл эзэмшигч өөрөө тогтооно гэж байгаа юм. Энийг тусгай зөвшөөрөл эзэмшигч өөрөө тогтоох биш нэг дээд доод босго тогтоогоод өгчихвөл яадаг юм бэ? Тэр харилцаа холбооны зохицуулах хороо нь тариф гаргахдаа minimum төд байна, maximum төд байна шүү гээд тэр хоорондоо л хөдөлж байг. Тэгэхгүй бол аргачлал гаргаад өгчихдөг нөгөө эзэмшигч чинь тэр аргачлалаасаа давуулаад өөр тайлбар хэлээд өндөр үнэ тогтоогоод яваад байх юм бол Харилцаа холбооны зохицуулах хороо бас нэг хэрүүлийн алимтай үлдчихэж байгаа байхгүй юу. Нэг ийм санал байх юм. Энэ техникийн хувьд бололцоотой, бодлогын хувьд зөв гэх юм бол 12.3-ыг өөрчлөн найруулах зарчмын зөрүүтэй санал оруулж хураалгамаар байна. Тэгээд Их Хуралд оруулахдаа 12.1-ийн найруулгаа жоохон янзалмаар байна. 12.3 дээр хариулт авъя, дарга аа.

**С.Бямбацогт:** Ажлын хэсгийн ахлагч Учрал гишүүн хариулъя.

**Н.Учрал:** Мөнх-Оргил гишүүн ээ, тэр гэрчилгээний үнэ дараах үнээс бүрдэнэ гэж байгаа дээр бол тоон гарын үсэг, цахим тамгын үнэ гээд энэ бол нэг тусдаа ойлголт. Тоон гарын үсгийн хэрэгсэл гэхээрээ иргэний үнэмлэх дээр суулгачихсан тоон гарын үсгийг бол уншуулдаг нэг аппарат байгаа шүү дээ. Тэгээд тэр төхөөрөмжид нь ингээд уншуулаад компьютер залгадаг ч гэдэг юм уу тэр тэр тусдаа бол хэрэгслийн үнэ. Тоон гарын үсэг дээр яг ийм үнэ тариф тогтоох дээр нарийвчилж зохицуулах гэхээр технологийг ингэж зохицуулж болохгүй байгаа юм. Жишээ нь янз бүрийн токен хэлбэрээр cloud орчинд ч гэдэг юм уу, ингээд шинэ технологиуд дэвшлүүд гараад байдаг. Тэгээд дээрээс нь тоон гарын үсгийн дэд бүтэц чинь өөрөө бас лицензтэй сервер тоног төхөөрөмж хэрэглэдэг техник программ хангамж гээд үйл ажиллагаа явж байгаа гэдэг утгаараа бол яг тэр 4 компанийн хувьд тэр шиг янз бүрийн гэрчилгээ авах тусгай зөвшөөрөл эзэмшигч нар гараад ирэхэд тэр байгууллагууд дээр яг ийм дээд доод үнэ гэхээр нөгөө байгууллагууд чинь өөрийнхөө онцлогоос шалтгаалаад cloud орчинд үйлчилгээ үзүүлнэ, эсвэл бид нар ийм токен дээр үйлчилгээ үзүүлэх гэж байна гээд энэ чинь болбол бизнесийн бас өрсөлдөөн. Нэг ёсондоо бид нар IPad дээрээ авъя. Би cloud орчинд байрладаг энэ сервер дээр чинь тоон гарын үсгээ авчихъя гээд хүн тэр сонголтоо хийхдээ тухайн тусгай зөвшөөрөл эзэмшиж байгаа байгууллагуудын санал болгож байгаа бүтээгдэхүүнд үндэслээд би тэр монпасс гэдэг байгууллагын тоон гарын үсгийг ийм хэрэгсэл дээр авъя гээд хүн хүсэлт гаргаад үнэд нь тохирсон байдлаар нэмэлтээр аваад явж байгаа байхгүй юу. Тэгэхээр энэ дотроо бол тэр 12.2 дээр түрүүнд заасан тэр бүртгэлийн байгууллагаас олгож байгаа иргэний үнэмлэх дээр дагаж ирж байгаа тоон гарын үсэг үнэгүй байна. Нөгөө тусгай зөвшөөрөл эзэмшиж байгаа байгууллага чинь нэг ёсондоо бол бизнесийн байгууллагууд учраас янз бүрийн бүтээгдэхүүн санал болгоно. Иргэд өөрөө хүсвэл түүнийг дагаад авч болно. Магадгүй үнэтэй ч байж болно, тэр нь cloud орчинд байна уу, токен дээр байна уу? янз бүрийн хэрэгслүүд байгаа шүү дээ. Тэгэхээр технологи байнга гарч байгаа учраас энийг нээлттэй орхиод иргэд өөрөө хүсвэл л тэр төлбөр төлөөд нэмэлтээр би гар тоон гарын үсгээ ийм хэрэгсэл дээр авъя гээд хүсэлт гаргаж байгаа. Тэгэхээр энэ бол бол өөр ойлголт учраас аа яг энэ дээр тийм нарийвчилсан зохицуулалт хийх бололцоогүй. Энэ бизнесийн харилцаа учраас ингээд орхиод явах нь бол зохистой юм байна гэж үзэж байгаа.

**С.Бямбацогт:** Гишүүд асуулт асууж, хариулт авч дууслаа. Ажлын хэсгээс тухайн зүйл дээр санал гараагүй байна. Хуулийн төсөлтэй холбоотой гишүүдээс бичгээр гаргасан санал алга байна.

Хуулийн төслийн 13 дугаар зүйлтэй холбогдуулан асуулт асуух гишүүд нэрсээ өгнө үү? Алга байна. Ажлын хэсэг тухайн зүйл дээр санал гаргаагүй. Хуулийн төсөлтэй холбогдуулан гишүүдээс бичгээр гаргасан санал алга байна.

Хуулийн төслийн 14 дүгээр зүйлтэй холбогдуулан асуулт асуух гишүүд нэрсээ өгнө үү? Алга байна. Ажлын хэсгээс зарчмын зөрүүтэй саналаар 1 санал хураалт байгаа юм байна аа. 14 дээр.

Төслийн 14 дүгээр зүйлд доор дурдсан агуулгатай 14.2.4 дэх заалт нэмэх;

14.2.4 Тоон гарын үсэг, цахим тамга хэрэглэхдээ энэ хуулийн 10.3-т заасан хязгаарлалт тогтоох. Санал гаргасан ажлын хэсэг. Дэмжье гэсэн томьёоллоор санал хураалт явуулъя. Санал хураалтад 18 гишүүн оролцсоноос 11 гишүүний саналаар энэ санал дэмжигдлээ.

Хуулийн төслийн 15 дугаар зүйлтэй холбогдуулан асуулт асуух гишүүд нэрсээ өгнө үү. Асуулт тасаллаа. Раднаасэд гишүүн асуултаа асууя.

**Ш.Раднаасэд:** Энэ чинь ер нь жоохон хөшүүрэг явах уу? Захиргааны албадлага ер нь яг энэ рүү шилжье гэвэл, гэрчилгээ эзэмшье. Энэ тоон гарын үсэг хэрэглэе гэж байгаа бол заавал бүртгэлийн байгууллагад иргэн бичгээр хүсэлт гаргах гээд байгаа байхгүй юу. Хүсэлт гаргахгүй бол өгөх албагүй гээд та нар болохоор чинь яриад байгаагаар чинь 16 нас хүрэнгүүт чинь гарын үсгийг чинь хийгээд ингээд өгөөд явуулчихна гээд байх юм. Тэгээд тэр чинь 16 настайдаа хүн иргэний үнэмлэхээ авахдаа би энийг тоон гарын үсэгтэй авъя, явахгүй гэдэг хүсэлт давхар явах нь байна. Энэ дээр чинь бол тэгж ойлгогдоод байна л даа. Бичгээр хүсэлт гаргана. Тэр хуулийн этгээд, тэр гадаад улсын иргэн бол хамаагүй явж болох байх. Яг Монгол Улсын иргэний хувьд.

**С.Бямбацогт:** Асуултад хариулъя. 4 дүгээр микрофон.

**Б.Баасандорж:** Раднаасэд гишүүний асуултад хариулъя. Баасандорж. Монгол Улсын иргэн 16 насанд хүрээд иргэний үнэмлэх авахад энэ тоон гарын үсгийг бол шууд өгч байгаа. Чипд шивж өгч байгаа. Иргэний үнэмлэхийг авахдаа Монгол Улсын иргэн иргэний улсын бүртгэлийн тухай хуульд заасны дагуу хүсэлт гаргадаг. Мөн Монгол Улсын иргэн иргэний үнэмлэхээ хаяж гээх юм бол мөн би ийм ийм шалтгаанаар ингэж ингэж хаялаа надад дахин олгож өгнө үү. Хүсэлт гаргасан Баасандорж гээд мөн хүсэлт гаргадаг. Тэгэхээр энэ хүсэлтийг л хэлээд байгаа юм. Яг иргэний улсын бүртгэлийн тухай хуулийн дагуу. Тэр иргэний үнэмлэхийг дахиж авлаа. Тэр чипд нь иргэний үнэмлэх нь бол үнэ төлбөргүйгээр тэр тоон гарын үсэг бол шивэгдэх юм.

**С.Бямбацогт:** Заавал бичгээр биш тийм үү. Тодруулах юм уу. Харин бичгээр гээд биччихсэн байгааг чинь асуугаад байна шүү дээ. Бичгээр биш цахимаар. Бид чинь өнөөдөр мэдээллийн технологи, цахим Монгол гээд яриад байгаа биз дээ. Аль болох л бичиг цааснаас, хүнд суртлаас татгалзъя гэж байгаа шүү дээ. Тэгээд л заавал хүсэлт бичгээр гаргана гээд гэдэг энэ бичгээр байж болохгүй юм уу. Бичгээс өөр хэлбэр байж болохгүй юм уу? Хүнд сурталгүй байж болохгүй юм уу л гэсэн асуулт. Сайнзориг хариулъя. 5 дугаар микрофон.

**П.Сайнзориг:**. Энэ нөгөө дараагийн багц хуулийн нэг хэсэг болох нийтийн мэдээллийн хууль дээр байгаа. Нийтийн мэдээллийн хууль ерөнхийдөө явж байгаа асуудал буюу бичгээр гэдгийг цаасан хэлбэртэйгээсээ гадна цахим орчинд анхнаасаа бичиг баримтыг үүсгэж байгаагаас бичгээр гэж ойлголтыг нэгтгэж оруулж байгаа. Тэгээд өөрөөр хэлэх юм бол Нийтийн мэдээллийн хууль явах юм бол анхнаасаа хууль дээр цаасан суурьтай явна гэснээс бусад бүх төрийн үйл ажиллагаа цахимд шилжинэ. Өөрөөр хэлэх юм бол яг ашигт малтмалын тухай хууль дээр заавал бичгээр ашигт малтмал хүсэлт гаргагч байна. Энийг юу гэдэг юм, өргөдлийн дэвтэр дээр бүртгүүлнэ ч гэдэг юм уу, тодорхой ийм яг цаасан суурьтай явна гэснээс бусад бүх төрийн үйлчилгээг шууд үндсэндээ цахим руу шилжүүлж, энэ цахим орчинд анхнаасаа бичгийн хэлбэрээр харилцах энэ бололцоог нь бүрдүүлнэ. Үүн дээр нөгөө цахим гарын үсэг маань иргэдийг таньж баталгаажуулах асуулт байгаа.

Хоёрдугаарт яах вэ, и-монголиа гээд платформ байна. Энэ дээр юу гэдэг юм иргэд анхны иргэний үнэмлэхээ авахдаа цахимаар хүсэлт гаргах. Энэ нь өөрөө бичгээр л гэсэнтэй ялгаагүй гэсэн үг. Өөрөөр хэлэх юм бол цахим орчинд л бичгээр хүсэлт гаргаж байгаатай ялгаагүй. Тэгэхээр иргэдийн юу гэдэг юм энэ хүсэлтийг авах ажиллагаа дээр өөрсдийнх нь сонголт буюу яг хороон дээрээ очоод цаасан дээр бичээд өгч болно. Эсвэл цахим орчинд анхнаасаа өргөдлөө цахимаар баталгаажуулаад бичээд өгч болно. Ийм л бүх бололцоог нь энэ багц хуулиуд дээр нээгдэж байгаа гэж хэлж болно.

**С.Бямбацогт:** За баярлалаа Раднаасэд гишүүн тодруулъя.

**Ш.Раднаасэд:** Тэгээд Сайнзориг оо, Баасандорж оо. Би ийм юм асуугаад байгаа байхгүй юу. Хэдүүлээ хамт уншлага хийе. Энэ хуулийн. Гэрчилгээ эзэмших хүсэлтийг иргэн Улсын бүртгэлийн байгууллагад бичгээр гаргана гэж. За та нар болохоор 16 нас хүрээд иргэний үнэмлэх авлаа гэхэд тэр хүнийг гарын үсгийг нь тэрэн дотор нь шууд суулгаад ингээд ч өгчих юм гээд наадах чинь хүн авах уу, авахгүй юу гэдэг сонголтыг явах гээд байна шүү дээ. Бичгээр гаргаж өгөхгүй бол иргэний үнэмлэх нь нэг өөр хэлбэртэй, дотроо чипгүй ч гэдэг юм уу өгсөн бол тийм гээд. Тэгээд миний яриад байгаа энэ дотор чинь нэг жоохон захиргааны хөшүүрэг явах уу? Тэгж байж энэ хууль чинь цаашаа илүү хэрэгжүүлэх гээд байна шүү дээ. Та нарын түрүүний яриад байсан 16 нас хүрэнгүүт нь бүх гарын үсгийг нь тоон болгоод үнэмлэхэд нь суулгаад ингээд май гээд өгчих юм. Үнэ төлбөргүйгээр гээд байгаа юм. Тэгсэн мөртөө Улсын бүртгэлийн байгууллагад бичиг…/минут дуусав/

**С.Бямбацогт:** Баасандорж дарга хариулъя.

**Б.Баасандорж:** Раднаасэд гишүүний асуултад хариулъя. 15. дээр байгаа гэрчилгээ эзэмших хүсэлтийг яг Улсын бүртгэлийн байгууллагад гаргана. Раднаасэд гишүүнээ. Тэгэхдээ цахим хэлбэрээр. Бичгээр гэдэг нь цахим болон цаасан 2 төрлийн хэлбэртэй байгаа. Нийтийн мэдээллийн тухай хуулиар яг бид нар ер нь төрийн бүх үйлчилгээг цахимжуулж байгаа гэрлэлт, үл хөдлөх, газартай холбоотойгоос бусад бүх бичиг баримтуудыг бол цахимаар мэдүүлж болохоор. Гэрчилгээг 16 насанд хүрсэн иргэн 5 жилийн дараа энэ гэрчилгээний буюу тэр 2048 тоон өгөгдөлтэй тоон гарын үсгээ гэрчилгээ гэж нэрлэж байгаа. Энэ хугацаа дуусна. Энэ хугацаа дуусахад тухайн иргэн Улсын бүртгэлийн байгууллагад дахиад хүсэлтээ гаргана. Ашиглах уу? Би эс үгүй бол ингээд миний хугацаа дуусчихлаа Би хувийн хэвшлээсээ энийг гэдэг хүсэлтээ гаргана. 25 насанд хүрлээ. Мөн адил ахиад би иргэний үнэмлэхээ ингэж авъя гээд хүсэлтээ гаргана. Ингэж байж нөгөө Улсын бүртгэлийн байгууллага маань иргэний улсын бүртгэлийнхээ хуульд заасны дагуу хүсэлтийг аваад энэ бүртгэлийнхээ төрийн үйлчилгээгээ үзүүлэх юм. Гагцхүү тэр нөгөө хүсэлтээ цахимаар гаргах орчин нь Нийтийн мэдээллийн тухай хууль батлагдах юм бол ер нь төрийн дэд…/минут дуусав/

**С.Бямбацогт:** Мөнх-Оргил гишүүн асуултаа асууя.

**Ц.Мөнх-Оргил:** За баярлалаа. Би түрүүний нэг асуугаад хариултаа гүйцэд авсангүй дахиад л асуухаас. Заавал ингэж гэрчилгээ гэж тусад нь гаргаад хэрэг байгаа юм уу? Зүгээр л цахим гарын үсэг авъя, цахим тамга авъя гээд л хүсэлтээ өгчхөж болдоггүй юм уу. Тэгээд л цахим тамгыг нь өгөөд л цахим гарын үсгийг нь өгчхөж болдоггүй юм уу? Заавал тэрийг гэрчилгээжүүлээд л тэгээд л гэрчилгээ нь ийм тийм гээд л хүндрүүлж байх хэрэг байгаа юм уу? Энийг л надад нэг тайлбарлаад өгөөч. Явсаар байгаад гэрчилгээ гээд байгаа юм чинь бол давхардаад байна шүү дээ. Нөгөө цахим гарын үсэгтэйгээ давхардаад. Гарцаагүй тийм техникийн миний мэдэхгүй техникийн шаардлага байдаг л бол болмоор байгаа юм.

Хоёрдугаарт Сайнзоригоо бичгээр гэдгийг чинь та нар яах вэ? Тэр хуулиараа бичгээр гэдгийг бичгээр болон цахимаар гэж ойлгож байгаа гээд тайлбарлаад байж болно. Ямар ч Монгол хүн бичгээр гэдгийг чинь энэ бичиг л гэж ойлгоно шүү дээ. Цаас л гэж ойлгоно шүү дээ. Тэгэхлээр энийгээ засаад бичгээр болон цахимаар гаргана ч гэдэг юм уу гэх мэтээр тайлбарлахгүй бол байна шүү дээ. Хүн уншаад ойлгоход, хэрэглэхэд амархан байлгамаар байгаа байхгүй юу. Тэгэхгүй бол Сайнзориг та 2 өрөөндөө суучхаад л бичгээр гэдэг чинь тэр хууль нь тэгж байгаа юм ч хоёулаа энийг ойлгочихлоо гээд л нухаад байж болмооргүй л санагдаад байгаа юм даа. Ойлгомжтой бол хэрэглэх үүд талаас нь харах.

**С.Бямбацогт:**  Ажлын хэсгийн ахлагч хариулъя.

**Н.Учрал:** Энэ тоон гарын үсэг гэхээр бол нэг ийм алгоритм тоогоор илэрхийлэгдсэн ийм хэдэн тэмдэгт байгаа шүү дээ. Тэгэхээр тэр тэмдэгтийг олгохын тулд тэр тэмдэгтийн цаана ямар иргэн, иргэн хэн гэж нөхөр байна. Өөрийн нэр нь эцэг эхийн нэр нь тэр, хуулийн этгээд бол оноосон нэр нь гэрчилгээ дээр нь заавал байхгүй бол болохгүй байгаа юм. Жишээ нь тоон гарын үсэг авахад тэр таньж олоод энэ хүн бол энэ Учрал гэдэг хүн бол энэ мөн юм. Ийм овог төрсөн эцэг, эхийнх нь нэр нь энэ, ийм төрсөн он сартай гээд ингээд мэдээлэл нь байхгүй болохоор зүгээр ийм алгоритм тоогоор илэрхийлэгдсэн байдлаар тоон гарын үсэг шууд өгөөд явахаар болохгүй байгаа юм. Тэгээд дээрээс нь түрүүн бас аюулгүй байдлыг хангах үүднээсээ ч гэсэн тэр лиценз сунгагдах гэдэг үүднээсээ ч гэсэн тэгж сунгаад байгаагийн гол зорилго бол тухайн иргэн мөн юм гэдгийг заавал 3 жилийн хугацаанд таньж олж, тэр тоон гарын үсгийг нь баталгаажуулж тэрийг нь аюулгүй байдал нь хангаж явахгүй болбол үүний чинь цаана бас энэ тоон гарын үсэг рүү тэр янз бүрийн байдлаар халдлагад өртөх асуудлууд бол үүсэж байгаа юм. Тийм учраас зайлшгүй тэр тоон гарын үсгийн цааны гэрчилгээ гэдэг юм бол байх ёстой. Тэр тоогоор нь Уншуулахад түүний цаана хэн гэдэг хүн байгаа, ямар төрсөн он сартай, юу гэдэг мэдээлэл нь гарч ирдэг байх бол зайлшгүй шаардлагатай учраас энэ дараах мэдээллүүд тус нь гээд заавал ингэж шаардаад байгаа юм. Бичгээр гэдэг дээр бол бас би саналыг ойлгож байна. Гэхдээ түрүүн хувь хүний мэдээллийг хамгаалах тухай хууль дээр бас завсарлага авчихлаа. Уг нь энэ Хувь хүний мэдээлэл хамгаалах тухай хууль, Нийтийн мэдээллийн хууль дээр энэ 4 хууль хоорондоо юугаар уялдаж байна вэ гэхээр мэдээллийн жишээ нь нөгөө бичгээр өгөх зөвшөөрөл гэж юуг ойлгох вэ гэхээр цаасан болон эсвэл цахим хэлбэртэй байна гээд ер нь энэ 4 хуулийн түвшинд бол тодорхойлж байгаа байхгүй юу. Бичгээр гэдгийг юу гэж ойлгох вэ, цаасан болон цахимаар байна гэж тодорхойлж байгаа. Хувь хүний мэдээлэл хамгаалах тухай хууль дээр. Тэгээд түрүүн бас ажлын хэсгийнхэн тайлбарласан. Тэр заавал шаардагдахгүй бол бусад бичиг баримтууд бол цахимаар зөвшөөрөгдөөд явна гэж байгаа. Тэгэхээр бичгээр гэдгийг бол цахимаар болон цаасаар гэж утгаар энэ бүх хуулиуддаа ойлгож явж байгаа. Хувь хүний мэдээллийн хууль дээр ч нийтийн мэдээллийн хууль байж. Энэ зөвшөөрөл бол бичгээр өгөх зөвшөөрөл гэдэг бол цаасан болон цахим байна. Заавал гэж шаардахгүй бол цахимаар зөвшөөрөгдөнө л гэж байгаа. Ийм л ойлголт.

Тийм учраас бичгээр гээд ингэж явж байгаа шүү. Ер хууль хэрэглэхдээ бол. Тэгэхдээ яах вэ, шаардлагатай гэвэл бичгээр гэдгээр цахим болон цаасаар цахим хэлбэртэй байна гэж нэмж бичиж болно. Тэгэхдээ хууль хэрэглэхдээ бол бичгээр гэдгийг бол цаасан болон цахим хэлбэртэй байна л гэж. Ер нь цаашдаа ойлгож явах юм шүү гэдгийг бас хэлмээр байгаа юм. Нөгөө Нийтийн мэдээллийн хууль, Хувь хүний мэдээлэл хамгаалах тухай хууль батлагдахаар ийм болно.

**С.Бямбацогт:** Ерөнхийдөө ойлгомжтой боллоо. Бичгээр гэдэг бол яг заавал цаасаар гэж ойлгогдохгүй юм байна. Тэгээд аяндаа энэ хуулиуд батлагдаад, хэрэглээд эхлэхээр үндсэндээ бичгээр гэдгийг бол цахимаар хүсэлтээ илэрхийлээд явах бололцоотой гэж иргэд бас ойлгоод хэрэглээд эхлэх юм байна гэж ойлголоо шүү. Цаасан гэж хүнд суртал гаргахгүй юм байна гэж. Ингээд санал хураалт байхгүй. Гишүүд, ажлын хэсгээс гарсан санал алга байна. Гишүүдээс бичгээр бас санал байхгүй байна.

Хуулийн төслийн 16 дугаар зүйлтэй холбогдуулан асуух асуулттай гишүүд байна уу? Алга байна. 16 дээр зарчмын зөрүүтэй нэг санал байгаа юм байна?

Төслийн 16 дугаар зүйлийн 16.6 дахь хэсгийн “гэрээ байгуулж болно” гэснийг “гэрээ байгуулна” гэж өөрчлөх. Санал гаргасан ажлын хэсэг. Дэмжье гэсэн томьёоллоор санал хураалт явуулъя. Санал хураалт гишүүдээ суугаарай. Санал хураалтад 20 гишүүн оролцсоноос 13 гишүүн буюу 65 хувийн саналаар энэ санал дэмжигдлээ.

Хуулийн төслийн 17 дугаар зүйлтэй холбогдуулан асуулт асуух гишүүд нэрсээ өгнө үү, Алга байна. Ажлын хэсгээс тухайн зүйл дээр санал гаргаагүй байна. Гишүүдээс бичгээр гаргасан санал алга байна.

Хуулийн төслийн 18 дугаар зүйлтэй холбогдуулан асуулт асуух гишүүд нэрсээ өгнө үү? Алга байна. Ажлын хэсгээс санал гаргаагүй байна. Гишүүдээс бичгээр гарсан санал байхгүй байна.

Хуулийн төслийн 19 дүгээр зүйлтэй холбогдуулан асуулт асуух гишүүд нэрсээ өгнө үү? Алга байна. Ажлын хэсгээс тухайн зүйл дээр санал гаргаагүй байна. Гишүүдээс бичгээр гаргасан санал алга байна.

Хуулийн төслийн 20 дугаар зүйлтэй холбогдуулан асуулт асуух гишүүд нэрсээ өгнө үү? Алга байна. Ажлын хэсгийн бэлтгэсэн зарчмын зөрүүтэй 2 санал байгаа юм байна. 2 саналаар санал хураалт явуулъя.

Төслийн 20 дугаар зүйлийн 20.2.6 дахь заалтыг доор дурдсанаар өөрчлөн найруулж, 20.2.6, 20.2.7 дахь заалт болгох;

20.2.6 Энэ хуулийн 13.1-д заасан сангийн тасралтгүй ажиллах нөхцөлийг бүрдүүлэх

20.2.7 Гэрчилгээний үндэсний сан болон бусад гэрчилгээжүүлэх байгууллагын мэдээллийн сантай тасралтгүй мэдээлэл солилцдог байх. Санал гаргасан ажлын хэсэг. Дэмжье гэсэн томьёоллоор санал хураалт явуулъя. Санал хураалтад 20 гишүүн оролцсоноос 13 гишүүн буюу 65 хувийн саналаар энэ санал дэмжигдлээ.

Төслийн 20 дугаар зүйлийн 20.2.14 дэх заалтыг хасах. Санал гаргасан ажлын хэсэг. Дэмжье гэсэн томьёоллоор санал хураалт явуулъя. Санал хураалтад 20 гишүүн оролцсоноос 13 гишүүний саналаар энэ санал дэмжигдлээ.

Хуулийн төслийн 21 дүгээр зүйлтэй холбогдуулан асуулт асуух гишүүд байна уу. Алга байна. За ажлын хэсгээс бэлтгэсэн зарчмын зөрүүтэй 1санал байна.

Төслийн 21 дүгээр зүйлийн 21.2 дахь хэсгийг доор дурдсанаар өөрчлөн найруулах;

21.2 Тусгай зөвшөөрөл эзэмшигч нь дараах үүргийг гүйцэтгэх бүтэц, зохион байгуулалт, хүний нөөцтэй байна.

21.2.1.хүн, хуулийн этгээдийн хүсэлтийг хүлээн авах, мэдээллийн үнэн зөв эсэхийг шалгах;

21.2.2.гэрчилгээний мэдээллийн санд гэрчилгээ олгосон, түүнийг түдгэлзүүлсэн, сэргээсэн, хүчингүй болгосон талаарх мэдээллийг оруулах, мэдээллийн санг тасралтгүй ажиллуулах;

21.2.3.энэ хуулийн 20.2.12-т заасан үүргийг гүйцэтгэх;

21.2.4.энэ хуулийн 22.1-д заасны дагуу мэдээллийг нээлттэй болгох;

21.2.5.хүсэлт гаргагчийн хувийн түлхүүрийг хуулбарлаж авахгүй байх.” Санал гаргасан ажлын хэсэг. Дэмжье гэсэн томьёоллоор санал хураалт явуулъя. Санал хураалтад 18 гишүүн оролцсоноос 66.7 хувийн саналаар энэ санал дэмжигдлээ. Гишүүдээс бичгээр гаргасан санал алга.

Хуулийн төслийн 22 дугаар зүйлтэй холбогдлуулан асуулт асуух гишүүд нэрсээ өгнө үү. Алга байна. Ажлын хэсгээс тусгайлан санал гаргаагүй байна. Хуулийн төсөлтэй холбогдуулан гишүүдээс бичгээр гаргасан санал алга байна.

Хуулийн төслийн 23 дугаар зүйлтэй холбогдуулан асуулт асуух гишүүд байна уу. Алга байна. Ажлын хэсгээс зарчмын зөрүүтэй саналаар бэлдсэн 1 санал байна.

Төслийн 23 дугаар зүйлийн “23.3” дахь хэсгийг 5 дугаар зүйлд шилжүүлэн “5.3” дахь хэсэг болгох. Санал гаргасан ажлын хэсэг. Дэмжье гэсэн томьёоллоор санал хураалт явуулъя. Санал хураалтад 18 гишүүн оролцсоноос 13 гишүүний саналаар энэ санал дэмжигдлээ. Гишүүдээс бичгээр гаргасан санал алга байна.

Хуулийн төслийн 24 дүгээр зүйлтэй холбогдуулан асуулт асуух гишүүд нэрсээ өгнө үү. Алга байна. Ажлын хэсгээс тухайн зүйл дээр санал гаргаагүй байна. Гишүүдээс бичгээр гаргасан санал алга байна.

Хуулийн төслийн 25 дугаар зүйлтэй холбогдуулж асуулт асуух гишүүд нэрсээ өгнө үү. Алга байна. Ажлын хэсгээс зарчмын зөрүүтэй саналаар 1 санал байгаа юм байна.

Төслийн 25 дугаар зүйлийн 25.1.3 дахь заалтын “санхүү-эдийн засаг, техникийн чадавх болон мэргэжлийн хүний нөөцийн талаарх мэдээлэл" гэснийг “энэ хуулийн 24.1.2-т заасан шаардлагыг хангасан талаарх мэдээлэл” гэж өөрчилж, 25.2 дахь хэсгийг хасах. Санал гаргасан ажлын хэсэг. Дэмжье гэсэн томьёоллоор санал хураалт явуулъя. Санал хураалтад 18 гишүүн оролцсоноос 11 гишүүний саналаар энэ санал дэмжигдлээ. 61 хувиар.

Хуулийн төслийн 26 дугаар зүйлтэй холбогдуулан асуулт асуух гишүүд байна уу. Алга байна. Ажлын хэсгээс бэлтгэсэн зарчмын зөрүүтэй 1 санал байна.

Төслийн 26 дугаар зүйлийн 26.2.1 дэх заалтын “энэ тухай тодорхойлолтыг” гэснийг “бүртгэл хийгдсэн баримтыг” гэж өөрчлөх. Санал гаргасан ажлын хэсэг. Дэмжье гэсэн томьёоллоор санал хураалт явуулъя. 72 хувийн саналаар энэ санал дэмжигдлээ. Гишүүдээс бичгээр гаргасан санал алга байна.

Хуулийн төслийн 27 дугаар зүйлтэй холбогдуулан асуух асуулттай гишүүд нэрсээ өгнө үү. Мөнх-Оргил гишүүнээр тасаллаа. Мөнх-Оргил гишүүн асуултаа асууя.

**Ц.Мөнх-Оргил:** Одоо бол нөгөө гэрчилгээ олгох гэрчилгээжүүлэх байгууллагын тусгай зөвшөөрлийн асуудлыг бид нар хугацааг яриад эхэллээ. Ингээд 5 жил байна гэж байгаа юм. Энэнтэй холбогдуулаад нэг ийм асуулт байгаад байгаа юм. Учралаа ер хэдэн ийм тусгай зөвшөөрөл эзэмшигч байна гэж ерөнхийдөө тооцож байгаа юм бэ. Одоо 4 байгаа юм байна. Цаашдаа ер нь ойролцоогоор хэд болох юм. Ер нь хэдээр хязгаарлах юм. Яагаад гэвэл энэ чинь 10, 20, 30 ,40 болж болохгүй шүү дээ. Ер нь бол иймэрхүү тусгай зөвшөөрлүүдийг харьцангуй цөөхөн тоотой, тэгэхдээ тусгай зөвшөөрлийнх нь төлбөр нь өндөр, тэгээд үйл ажиллагааг нь явуулах боломжийг нь олгоод байх юм бол би бодохдоо илүү зохимжтой байх юм болов уу гэж бодоод байгаа юм. Тэгэхгүй баахан олон тусгай зөвшөөрөл эзэмшигчид гарчихдаг.

Нэгдүгээрт хэрэглэгчийн хэрэглэгчийн нүдээр харахад бол нөгөө сонгоход аягүй хэцүү болчхоод байгаа юм.

Хоёрдугаарт энэ чинь хэдий тэр компанийн зардал гараад байгаа ч гэсэн чинь нийтийн баялаг үрэгдээд л байна шүү дээ.

Гуравдугаарт үйлчилгээний чанарын асуудал гээд. Тэгэхээр энэ тоог хязгаарлах юм уу, хэд байна гэж бодож байгаа юм бэ. Хэрвээ хязгаарлах юм бол болдог бол хуулиараа хоёрхон байна гээд заачих юм бол жишээ нь том компаниуд орж ирэх бололцоотой болчихсон гэж би хараад байгаа байхгүй юу. 2 байна, 3 байна. Энэнээс илүү байхгүй гээд. Тэгэх юм бол энэ нөгөө хязгаарлагдмал нөөц болоод хамаагүй өндөр үнээр энэ төр чинь энэ тусгай зөвшөөрлийнхөө лицензийг борлуулж болж байгаа байхгүй юу. Тавих шаардлагаа чангатгаж болж байгаа байхгүй юу. Тийм юм байна уу?

**С.Бямбацогт:** Ажлын хэсгийн ахлагч хариулъя Учрал гишүүн.

**Н.Учрал:** 2021 оны цахим гарын үсгийн хуулийн дараа бол тусгай зөвшөөрлийг эзэмшиж байгаа 4 компани гарч ирээд тэр нэг компани нь бол дийлэнх гарын үсгийг л олгосон юм байна лээ. Тэр 3 компанийн хувьд бол маш бага тоотой. Бараг 30 гаруй мянган тэр нэг компани олгосон. Тэгэхээр ер нь бол тусгай зөвшөөрөл дээр тодорхой тоо тавих ер нь бололцоогүй. Энэ бол бизнесийн харилцаа учраас. Иргэд бол аль компаниар тоон гарын үсгийг үйлчилгээ авахаа өөрсдөө шийднэ. Тухайн компани өөрсдөө бүтээгдэхүүнээ орчин үеийн тэр техник технологитой нийцүүлээд санал болгоно. Тэгээд бүтээгдэхүүнээсээ өөрсдөө эргэж сонголт хийнэ. Энэ нь харин иргэдэд илүү таатай үйлчилгээ авах бололцоог бүрдүүлнэ. Нөгөө тусгай зөвшөөрөл эзэмшигч нар өрсөлдөөн бий болгоно. Ингээд бүтээгдэхүүнүүдээ санал болгоод л явна гэсэн үг. Тэгэхээр үүнийг бол тоо заагаад, босго тавих бол угаасаа боломж бол хуульд байхгүй. Тэгэхээр тусгай зөвшөөрлөөр тавигдах шаардлагаа биелүүлээд хүсэлт гаргаад, харилцаа холбооны асуудал эрхэлж байгаа төрийн захиргааны төв байгууллагаасаа гэрчилгээгээ аваад ингээд үйл ажиллагаа явуулах бүрэн бололцоог хуулиар нь ингээд бүгдээрээ нээгээд өгье. Ингээд угаасаа өрсөлдөөнийхөө зарчмын дагуу байгалийнхаа тэр бизнесийнхээ шалгарлаар компаниуд нь үйл ажиллагаагаа явуулах байх. Тэгэхээр ийм боломж болбол байхгүй л гэж хэлмээр байна. Одоо бол тусгай зөвшөөрөл эзэмшигч нар энэ хуулийг дагаж Улсын тэмдэгтийн хураамжийн тухай хуульд өөрчлөлт орно. Тэгэхээр нэг тусгай зөвшөөрөл эзэмшигч нар 10-15 сая төгрөгийн тэмдэгтийн хураамж төлнө. Тэгээд ийм л байгаа. Шаардлагаа хангана. Тэмдэгтийн хураамжаа төлнө. Тэгээд иргэд хэрвээ хүсэх юм бол дуртай компаниа сонгоод тоон гарын үсгээ аваад явах, ямар хэрэгслээр авах юм бэ гэдгээ сонгоод л явах бололцоог нь нээгээд өгч байгаа юм.

**С.Бямбацогт:** Мөнх-Оргил гишүүн тодруулъя.

**Ц.Мөнх-Оргил:** Сая миний асуултад манай энэ мэргэжлийн байгууллагууд, ялангуяа энэ технологи талаас нь энэ хуулийн хэрэгжилтийг хангах гэж байгаа байгууллагынхан нэг саналаа хэлээдхээч. Ингэх шаардлага байна уу? Миний хэлээд байгаа лимит тогтоох шаардлага байна уу? Яагаад гэвэл би өрсөлдөөн бий болгох гэж байгааг ойлгоод байгаа юм. Тэгэхдээ өрсөлдөөн бий болгохын цаана чинь байна шүү дээ. Бас маш олон сул талууд байгаа байхгүй юу. Нэг талаас харахад ингээд л олон компанитай болоод л дундаас нь сонгох бололцоотой болоод байгаа юм шиг мөртөө яг бодит амьдрал дээрээ наадах чинь хэрэглэгчийг төөрөлдүүлнэ, үйлчилгээний чанар муудна, төрөөс тавих хяналт суларна. Нөгөө компаниудыг томруулах нөгөө компани чинь техник технологийн шинэ дэвшил оруулж ирэх бололцоо муудна, хүндрэх байхгүй юу. Тэгэхлээр энэ нөгөө нэг өрсөлдөөн буюу хагас монопол 2-ыг хооронд нь уялдуулах тэр төрийн бодлого технологи талаасаа ямар харагдаж байна. Харилцаа холбооны зохицуулах зөвлөлийнхөн байвал энэ технологи талаас нь нэг тайлбарлаад өгөөч.

**С.Бямбацогт:** Билэгдэмбэрэл хариулах уу? 6 дугаар микрофон.

**Б.Билэгдэмбэрэл:** Билэгдэмбэрэл. Харилцаа холбоо, мэдээлэл технологийн газрын Хэлтсийн дарга асуултад хариулъя. Мөнх-Оргил гишүүний асууж байгаа асуулт юм бол ер нь бол технологийн хөгжил болбол цаашаагаа ямар ч байж болно. Нэгдүгээрт.

Хоёрт бол энэ хуулийн түрүүний нөгөө 9-ийн хэд дээр бол хэлсэн байгаа. Хэлбэрт хязгаар тавиагүй.

Гуравт нь бол яаж энийг төрийн бодлогоор ингэж зохицуулах вэ гэхээр Харилцаа холбооны хуулиар бол тухайн агентлаг нь тухайн салбарт явж байгаа технологи шийдэл дээр бол бодлогын чиглэл гаргах тийм эрх зүйн эрхтэй байдаг.

Өөрөөр хэлэх юм бол тухайн салбарт явж байгаа зах зээлийн тэр нөхцөл байдлыг судалж, бодлогын чиглэл гаргасны үндсэн дээр магадгүй хэдэн компани байх вэ, хэчнээн компанид тусгай зөвшөөрөл олгох вэ гэдгээ бол албажуулж явдаг юм. Тэгэхээр энэ бодлогын чиглэлийг бол ямар компаниуд, зохицуулах хороо зэрэг байгууллагууд болбол тухайн бодлогын чиглэлийг үндэслээд хэчнээн үүрэн холбооны оператор байх вэ. 5G хэзээ нэвтрэх вэ гээд энэ технологийн шинжтэй шийдлүүдийг тийм зохицуулалтын асуудлууд хийгдэж болдог тийм зохицуулалттай юм. Тэгэхээр энэ дээр бол өөрөөр хэлэх юм бол зах зээлийнхээ нөхцөл байдал технологийнхоо шийдлийг харж, тодорхой хугацаанд бодлогын чиглэл гаргаж тэрийгээ баримтлаад тусгай зөвшөөрөл олгох тийм боломж нь бол Харилцаа холбооны хуулиар бол олгогдсон байдаг.

**С.Бямбацогт:** За баярлалаа. Гишүүд асуулт асууж хариулт авч дууслаа. Санал байгаа билүү? Ажлын хэсгээс гаргасан зарчмын зөртэй саналаар санал хураалт явуулъя

Төслийн 27 дугаар зүйлийн 27.4 дэх хэсгийн “гаргана” гэснийг “гаргаж, тусгай зөвшөөрөл эзэмшигчид мэдэгдэнэ.” гэж, 27.2, 27.3 дахь хэсэг, 27.3.1, 27.3.2 дахь заалтыг нэгтгэн доор дурдсанаар өөрчлөн найруулах:

“27.2.Тусгай зөвшөөрөл эзэмшигч тусгай зөвшөөрлийн хугацаа дуусахаас гурван сарын өмнө хугацааг сунгуулах тухай хүсэлтийг улсын тэмдэгтийн хураамж төлсөн баримтын хамт цахим хөгжил, харилцаа холбооны асуудал эрхэлсэн төрийн захиргааны төв байгууллагад гаргана.” Одоохондоо төрийн засгийн төв байгууллага нь байхгүй байгаа шүү дээ? Гэхдээ л тэгээд л урьдчилаад бид нар байгаа гээд л явчих юм байна л даа. Дэмжье гэсэн томьёоллоор санал хураалт явуулъя. Төрийн захиргаа, төв байгууллага нь байгуулагдаагүй байгаа. Гэхдээ энийг бас манай ажлын хэсэг анхаарна биз. Энэ байгуулагдахаар хуулийн төсөл өргөн баригдсан байгаа. Тэгээд цаг хугацааны хувьд яаж батлагдах нь вэ? Хооронд нь бас уялдуулах асуудал байгаа. Манай ажлын хэсэг анхааралдаа авчхаарай. 77.8 хувийн саналаар энэ санал дэмжигдлээ. Гишүүдээс гарсан зарчмын зүйлтэй санал алга байна.

Хуулийн төслийн 28 дугаар зүйлтэй холбогдуулан асуулт байна уу, Гишүүдээ. Алга байна. Ажлын хэсгээс зарчмын зөрүүтэй 1 санал байна. Санал хураалт явуулъя.

Төслийн 28 дугаар зүйлийн 28.1 дэх хэсгийн “мэргэжлийн хяналтын байгууллагын” гэснийг “улсын байцаагчийн” гэж өөрчлөх. Санал гаргасан ажлын хэсэг. Дэмжье гэсэн томьёоллоор санал хураалт явуулъя. Санал хураалт. 70 хувийн саналаар энэ санал дэмжигдлээ. Гишүүдээс бичгээр гаргасан санал алга байна.

29 дүгээр зүйлтэй холбогдуулан асуулт асуух гишүүд нэрсээ өгнө үү? Алга байна. Ажлын хэсгээс зарчмын зөрүүтэй нэг санал гаргасан байна.

Төслийн 29 дүгээр зүйлийн 29.1.4 дэх заалтын “удаа дараа буюу ноцтой зөрчсөн" гэснийг “удаа дараа эсхүл ноцтой зөрчсөн” гэж, 29.2 дахь хэсгийн “хүсэлт гаргаагүй бол харилцаа холбооны асуудал хариуцсан төрийн захиргааны байгууллага тусгай зөвшөөрлийг хүчингүй болгоно.” гэснийг “хүсэлт гаргаагүй бол тусгай зөвшөөрлийг хүчингүй болсонд тооцно.” гэж, 29.6 дахь хэсгийн “29.1-д” гэснийг “29.1.2, 29.1.3, 29.1.4, 29.1.5, 29.1.6, 29.1.7-д” гэж, мөн хэсгийн “харилцаа холбооны асуудал хариуцсан төрийн захиргааны байгууллагад" гэснийг “Захиргааны ерөнхий хуульд заасан журмын дагуу” гэж тус тус өөрчлөх. Санал гаргасан ажлын хэсэг. Дэмжье гэсэн томьёоллоор санал хураалт явуулъя. Санал хураалт, 58 хувийн саналаар энэ санал дэмжигдлээ. Гишүүдээс бичгээр гарсан санал алга байна.

Хуулийн төслийн 30 дугаар зүйлтэй холбогдуулан асуулт асуух гишүүд нэрсээ өгнө үү. Алга байна. Ажлын хэсгээс тухайн зүйл дээр санал гаргаагүй байна. Гишүүдээс бичгээр гарсан санал алга байна.

Хуулийн төслийн 31 дүгээр зүйлтэй холбоотой асуулт асуух гишүүд нэрсээ өгнө үү. Алга байна. Ажлын хэсгээс зарчмын зөрүүтэй 1 саналаар санал гаргасан байна. Санал хураалт явуулъя. Томьёоллыг та бүхэнд уншиж танилцуулъя.

Төслийн 31 дүгээр зүйлийн 31.1.1 дэх заалтын “төрөөс баримтлах бодлогыг” гэснийг "хөгжлийн бодлогын баримт бичгийг” гэж, 31.1.5 дахь заалтын “дэд бүтцийн стандартыг” гэснийг “дэд бүтцэд тавигдах шаардлагыг” гэж, 31.1.7, 31.1.8 дахь заалтын “тусгай зөвшөөрөл эзэмшигчийн үйл ажиллагаанд” гэснийг “тусгай зөвшөөрөл эзэмшигчийн энэ хуульд заасан үйл ажиллагаанд” гэж, 31.1.9 дэх заалтын “нэвтрүүлэхэд ашиглах программ хангамжийг бий болгох, тухай бүр сайжруулах арга хэмжээ авах” гэснийг “нэвтрүүлэх үйл ажиллагааны уялдаа, зохион байгуулалтыг хангах" гэж тус тус өөрчлөх. Санал гаргасан ажлын хэсэг. Дэмжье гэсэн томьёоллоор санал хураалт явуулъя. 66.7 хувийн саналаар санал дэмжигдлээ.

Хуулийн төслийн 32 дугаар зүйлтэй холбогдуулан асуулт асуух гишүүд байна уу? Алга байна. Ажлын хэсгээс бэлдсэн 1 санал байгаа юм байна. Уншиж танилцуулъя.

Төслийн 32 дугаар зүйлийн 32.1.6 дахь заалтын “бүртгэлийн нэгж байгуулах, түүнд тавигдах шаардлага, бүртгэлийн үйл ажиллагаа явуулахтай” гэснийг “энэ хуулийн 21 дүгээр зүйлд заасны дагуу бүртгэлийн үйл ажиллагаа явуулахтай” гэж өөрчлөх. Санал гаргасан ажлын хэсэг. Дэмжье гэсэн томьёоллоор санал хураалт явуулъя. Онц сурдаг бас гишүүддээ дараад нь шагнана. 24-ийн баавгайтай чихрээр шагнана. Гишүүдээс гаргасан зарчмын зөрүүтэй санал алга байна. 58.8 хувийн саналаар энэ санал дэмжигдлээ.

33 дугаар зүйл дээр асуух асуулттай гишүүд байна уу. Алга байна. Ажлын хэсгээс байхгүй байна. Санал гараагүй, гишүүдээс бичиг авсан санал алга байна.

Хуулийн төслийн 34 дүгээр зүйлтэй холбогдуулан асуулт асуух гишүүд нэрсээ өгнө үү. Алга байна. Ажлын хэсгээс санал гаргаагүй байна. Бичгээр гаргасан санал алга байна. Гишүүдээс.

35 дугаар зүйлтэй холбогдуулан асуулт асуух гишүүд байна уу. Алга байна. Ажлын хэсгээс зарчмын зөрүүтэй 1 санал гаргасан байна.

Төслийн 35 дугаар зүйлийн 35.1 дэх хэсгийн “2021 оны 11 дүгээр сарын 01-ний өдрөөс” гэснийг “2022 оны 03 дугаар сарын 01-ний өдрөөс” гэж өөрчлөх. Санал гаргасан ажлын хэсэг. Хуулийн хэрэгжих хугацаа юм байна. Дэмжье гэсэн томьёоллоор санал хураалт явуулъя. Санал хураалт. Манай Хууль зүйн яамныхан гялалзуулах юм байлгүй дээ. 64.7 хувийн саналаар энэ санал дэмжигдлээ. 35 дээр гишүүдээс бичгээр гаргасан санал алга байна. Гишүүнээс бичгээр гарсан санал алга байна.

Төсөлтэй холбогдуулж ажлын хэсэгт бэлтгэсэн найруулгын саналаар санал хураалт явуулъя. Дөрвөн санал байна. Бүгдийг нь хамтад нь уншаад явчихъя.

Найруулгын санал:

1.Төслийн 4 дүгээр зүйлийн 4.1.8 дахь заалтын “тоон гарын” гэсний дараа "үсгийн” гэж, 16 дугаар зүйлийн 16.4.1 дэх заалтын “цаасан" гэсний дараа “хэлбэрт байгаа” гэж тус тус нэмэх;

2.Төслийн 1 дүгээр зүйлийн 1.1 дэх хэсгийн “шаардлагыг тогтоох” гэснийг “шаардлага” гэж, 5 дугаар зүйлийн 5.1 дэх хэсгийн “хэлбэрийн” гэснийг “хэлбэрт байгаа" гэж, 12 дугаар зүйлийн 12.2 дахь хэсгийн “үйлчлэхгүй” гэснийг “хамаарахгүй" гэж, 14 дүгээр зүйлийн 14.3.5 дахь заалтын “гэрчилгээ болон холбогдох түлхүүрийг” гэснийг “хувийн түлхүүрийг” гэж, 16 дугаар зүйлийн 16.1 дэх хэсгийн “15.1-д” гэснийг “15.2-т” гэж, 17 дугаар зүйлийн 17.3 дахь хэсгийн “таних боломжтой үед” гэснийг “таньсны үндсэн дээр” гэж, 18 дугаар зүйлийн 18.1.6 дахь заалтын “14.4-т” гэснийг “14.3-т" гэж, 19 дүгээр зүйлийн 19.1.1 дэх заалтын “энэ хууль, холбогдох журамд” гэснийг “хууль, холбогдох журамд” гэж, 20 дугаар зүйлийн 20.3.3 дахь заалтын “материалд" гэснийг "баримт бичигт” гэж, 21 дүгээр зүйлийн 21.1 дэх хэсгийн “авах" гэснийг “олгох" гэж, 23 дугаар зүйлийн 23.1 дэх хэсгийн "тусгай зөвшөөрөлтэйгөөр” гэснийг “гэрчилгээ олгох үйл ажиллагаа эрхлэх зөвшөөрөл /цаашид “тусгай зөвшөөрөл" гэх/-тэйгээр” гэж, 23.2 дахь хэсгийн Гэрчилгээ олгох үйл ажиллагаа эрхлэх тусгай зөвшөөрөл /цаашид “тусгай зөвшөөрөл" гэхийг" гэснийг “Тусгай зөвшөөрлийг” гэж, 26 дугаар зүйлийн 26.2.3 дахь заалтын “материалыг” гэснийг “баримт бичгийг” гэж, 30 дугаар зүйлийн 30.1 дэх хэсгийн “эзэмшигчтэй холбоотой” гэснийг “эзэмшигчийн” гэж, 34 дүгээр зүйлийн 34.2 дахь хэсгийн “үйлчилж эхлэхээс” гэснийг “болохоос" гэж, зарчмын зөрүүтэй саналын томьёоллоор хөндөгдөөгүй төсөлд тусгагдсан “харилцаа холбооны асуудал хариуцсан төрийн захиргааны байгууллага” гэснийг тохиолдол бүрд “цахим хөгжил, харилцаа холбооны асуудал эрхэлсэн төрийн захиргааны төв байгууллага" гэж тус тус өөрчлөх;

З.Төслийн 10 дугаар зүйлийн 10.2.2 дахь заалт, 13 дугаар зүйлийн 13.2.1 дэх заалтын “тухайн хүний" гэснийг, 14 дүгээр зүйлийн 14.2.2 дахь заалтын “гэрчилгээний мэдээллийг” гэснийг, мөн зүйлийн 14.3.5 дахь заалтын “хуульд заасны дагуу” гэснийг, 16 дугаар зүйлийн 16.7 дахь хэсгийн “гэрээний загвар болон” гэснийг, 17 дугаар зүйлийн 17.4 дэх хэсгийн “гэрчилгээ эзэмшигч" гэснийг, 24 дүгээр зүйлийн 24.1.1 дэх заалтын “өөрийн" гэснийг тус тус хасах;

4.Төслийн талаарх саналын томьёолол дэмжигдсэнтэй холбогдуулан төслийн бүтэц, нэр томьёо, хэл найруулга, дэс дараалал, бүлэг, зүйл, заалтын дугаар, эшлэлийг нийцүүлж өөрчлөх. Найруулгын саналаар санал хураалт явуулъя. Санал гаргасан ажлын хэсэг. Дэмжье гэсэн томьёоллоор санал хураалт явуулъя. 62.5 хувийн саналаар энэ санал дэмжигдлээ.

Цахим гарын үсгийн тухай хуулийн шинэчилсэн найруулгын төслийг зүйл бүрээр нь хэлэлцэж дууслаа.

Цахим гарын үсгийн тухай хуулийн шинэчилсэн найруулгын төслийн анхны хэлэлцүүлгийг хийж дууслаа.

Цахим гарын үсгийн тухай хуулийн шинэчилсэн найруулгын төсөлтэй хамт өргөн мэдүүлсэн Цахим гарын үсгийн тухай хууль хүчингүй болсонд тооцох тухай хуулийн төслийг зүйл бүрээр хэлэлцье.

Цахим гарын үсгийн тухай хууль хүчингүй болсонд тооцох тухай хуулийн төслийн 1 дүгээр зүйлтэй холбогдуулан асуух асуулттай гишүүд байна уу. Алга байна. Ажлын хэсэг тухайн зүйл дээр санал гаргаагүй. Гишүүдээс бичгээр гаргасан санал алга байна.

Хуулийн төслийн 2 дугаар зүйлтэй холбогдуулан асуулт асуух гишүүд байна уу? Алга байна. Ажлын хэсгээс тухайн зүйл дээр санал гаргаагүй байна. Гишүүдээс бичгээр гарсан санал байхгүй байна.

Цахим гарын үсгийн тухай хуулийн шинэчилсэн найруулгын төсөлтэй хамт өргөн мэдүүлсэн Цахим гарын үсгийн тухай хууль хүчингүй болсонд тооцох тухай хуулийн төслийг зүйл бүрээр нь хэлэлцэж дууслаа.

Одоо Цахим гарын үсгийн тухай хуулийн шинэчилсэн найруулгын төсөлтэй хамт өргөн мэдүүлсэн Улсын бүртгэлийн ерөнхий хуульд өөрчлөлт оруулах тухай хуулийн төслийг зүйл бүрээр нь хэлэлцье.

Улсын бүртгэлийн ерөнхий хуульд өөрчлөлт оруулах тухай хуулийн төслийн 1 дүгээр зүйлтэй холбогдуулан асуулт асуух гишүүд байна уу? Алга байна. Ажлын хэсгээс тухайн зүйл дээр санал гаргаагүй байна. Хуулийн төсөлтэй холбогдуулан гишүүдээс бичгээр санал гаргаагүй байна.

Хуулийн төслийн 2 дугаар зүйлтэй холбогдуулан асуулт асуух гишүүд байна уу. Алга байна. Ажлын хэсгээс тухайн зүйл дээр санал гаргаагүй байна. Гишүүдээс бичиг гарсан санал байхгүй байна.

Цахим гарын үсгийн тухай хуулийн шинэчилсэн найруулгын төсөлтэй хамт өргөн мэдүүлсэн Улсын бүртгэлийн ерөнхий хуульд өөрчлөлт оруулах тухай хуулийн төслийг зүйл бүрээр нь хэлэлцэж дууслаа.

Цахим гарын үсгийн тухай хуулийн шинэчилсэн найруулгын төсөлтэй хамт өргөн мэдүүлсэн Төрийн албаны тухай хууль нэмэлт, өөрчлөлт оруулах тухай хуулийн төслийг зүйл бүрээр нь хэлэлцье.

Төрийн албан тухай хуульд нэмэлт, өөрчлөлт оруулах тухай хуулийн төслийн 1 дүгээр зүйлтэй холбогдуулан асуулт асуух гишүүд байна уу? Алга байна. Ажлын хэсгээс тухайн зүйл дээр санал гаргаагүй. Хуулийн төсөлтэй холбогдон гишүүдээс бичгээр гаргасан санал байхгүй байна.

Хуулийн төслийн 2 дугаар зүйлтэй холбогдуулан асуулт асуух гишүүд байна уу? Алга байна. Ажлын хэсгээс тухайн зүйл дээр санал гаргаагүй. Хуулийн төсөлд гишүүдээс бичгээр гаргасан санал байхгүй байна.

Цахим гарын үсгийн тухай хуулийн шинэчилсэн найруулгын төсөлтэй хамт өргөн мэдүүлсэн Төрийн албаны тухай хуульд нэмэлт, өөрчлөлт оруулах тухай хуулийн төслийг зүйл бүрээр хэлэлцэж дууслаа.

Дараагийн асуудалд оръё. Цахим гарын үсгийн тухай хуулийн шинэчилсэн найруулгын төсөлтэй хамт өргөн мэдүүлсэн Улсын тэмдэгтийн хураамжийн тухай хуульд нэмэлт, өөрчлөлт оруулах тухай хуулийн төслийг зүйл бүрээр хэлэлцье.

Улсын тэмдэгтийн хураамжийн тухай хуульд нэмэлт, өөрчлөлт оруулах тухай хуулийн төслийн 1 дүгээр зүйлтэй холбогдуулан асуулт асуух гишүүд байна уу? Алга байна. Ажлын хэсгээс бэлтгэсэн зарчмын зөрүүтэй 1 санал байгаа юм байна. Түүгээр санал хураалт явуулъя. Санал хураалтын томьёоллыг уншиж танилцуулъя.

Төслийн 1 дүгээр зүйлийн 1 дэх заалт буюу 5.1.48 дахь заалтын дугаарыг "5.1.50" гэж өөрчлөх. Төслийн нэгдүгээр зүйлийн нэг дэх заалт буюу тавын нэгийн дөчин найм дахь заалтын дугаарыг тавын нэгэнд тавь гэж өөрчлөх Санал гаргасан ажлын хэсэг. Дэмжье гэсэн томьёоллоор санал хураалт явуулъя. 56.2 хувийн саналаар энэ санал дэмжигдлээ.

Хуулийн төслийн 2 дугаар зүйлтэй холбогдуулан асуулт асуух гишүүд байна уу. Алга байна. Ажлын хэсгээс тухайн зүйл дээр санал гараагүй байна. Гишүүдээс бичгээр гаргасан санал байхгүй байна.

Цахим гарын үсгийн тухай хуулийн шинэчилсэн найруулгын төсөлтэй хамт өргөн мэдүүлсэн Улсын тэмдэгтийн хураамжийн тухай хуульд нэмэлт, өөрчлөлт тухай хуулийн төслийг зүйл бүрээр нь хэлэлцэж дууслаа.

Дараагийн асуудалд оръё. Цахим гарын үсгийн тухай хуулийн шинэчилсэн найруулгын төсөлтэй хамт өргөн мэдүүлсэн Иргэний хуульд өөрчлөлт оруулах тухай хуулийн төслийг зүйл бүрээр хэлэлцье.

Иргэний хуульд өөрчлөлт оруулах тухай хуулийн төслийн 1 дүгээр зүйлтэй холбогдуулан асуулт асуух гишүүн байна уу. Алга байна. Ажлын хэсгээс бэлтгэсэн зарчмын зөрүүтэй 1 санал байгаа юм байна. Зарчмын зүйтэй саналаар санал хураалт явуулъя. Төслийг танилцуулъя.

Төслийн 1 дүгээр зүйлийн "хэсгийн” гэснийг “хэсэг, 43 дугаар зүйлийн 43.2.4 дэх заалтын" гэж өөрчлөх. Санал гаргасан ажлын хэсэг. Дэмжье гэсэн томьёоллоор санал хураалт явуулъя. 56 хувийн саналаар энэ санал дэмжигдлээ.

Төслийн 2 дугаар зүйлтэй холбогдуулан асуулт асуух гишүүд байна уу? Алга байна. Ажлын хэсгээс тухайн зүйл дээр санал гаргаагүй байна. Гишүүдээс бичгээр гаргасан санал алга байна.

Цахим гарын үсгийн тухай хуулийн шинэчилсэн найруулгын төсөлтэй хамт өргөн мэдүүлсэн Иргэний хуульд өөрчлөлт оруулах тухай хуулийн төслийг зөвлөлөөрөө нь хэлэлцэж дууслаа. Цахим гарын үсгийн тухай хуулийн шинэчилсэн найруулгын төсөл болон хамт өргийн мэдүүлсэн хуулийн төслүүдийн анхны хэлэлцүүлгийг бүхэлд нь хийж дууслаа.

Хуулийн төслүүдийн анхны хэлэлцүүлэг явуулсан талаарх Байнгын хорооны санал, дүгнэлтийг чуулганы нэгдсэн хуралдаанд Улсын Их Хурлын гишүүн, ажлын хэсгийн ахлагч танилцуулах уу. Ажлын хэсгийг ахлагч танилцуулъя. Учрал гишүүн танилцуулъя.

Өнөөдөр Цахим бодлого инновацын байнгын хороо, Хууль зүйн байнгын хорооны хамтарсан хуралдаанаар Цахим гарын үсгийн тухай хуулийн анхны хэлэлцүүлгийг явуулж дууслаа. Оролцсон гишүүддээ баярлалаа. Хамтарсан Байнгын хорооны хуралдаан хаасныг мэдэгдье ээ. Одоо үргэлжлээд Хууль зүйн байнгын хорооны хуралдаан энэ танхимд явна. Хууль зүйн байнгын хорооны гишүүдийг үлдэхийг хүсье. Цахим бодлогын байнгын хорооны гишүүддээ ажлын амжилт хүсье.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ

БУУЛГАЖ, ХЯНАСАН**:**

ШИНЖЭЭЧ Э.СУВД-ЭРДЭНЭ